Asadhulla Ge Kakulah Aniyaave Dhigu Muhdhathakah Kulhumaai Dhurah - Vaguthu\nއޭއެފްސީ ކަޕްގެ ޕްލޭ އޮފް ބުރުގެ ފުރަތަމަ ލެގުގައި މިދިޔަ ބުދަ ދުވަހު ގަލޮޅު ދަނޑުގައި އިންޑިއާގެ ބެންގަލޫރު އެފްސީއާ ދެކޮޅަށް ކުޅުނު މެޗުގައި ލިބުނު އަނިޔާއެއްގެ ސަބަބުން މާޒިޔާގެ ކެޕްޓަން އަސަދުﷲ އަބްދުﷲ ހަ މަހަށް ވުރެ ދިގު މުއްދަތަކަށް ކުޅުމާ ދުރަށް ދާން ޖެހިއްޖެއެވެ.\nމާޒިޔާ އިން ބުނީ އިންޑިއާގެ ސުޕަ ލީގް ޗެމްޕިއަން ބެންގަލޫރާ ދެކޮޅަށް ކުޅުނު މެޗުގައި އަސަދުﷲގެ ކަނާތު ކަކުލުގެ ލިގަމެންޓް އިރައިގެން ގޮސްފައިވާ ކަމަށެވެ. އަދި އަނިޔާއިން ރަނގަޅު ވުމަށް އޮޕަރޭޝަނެއް ކުރަން ޖެހިފައިވާ ކަމަށާއި އޭނާ އަށް އެންމެ އަވަހަށް ވެސް ކުޅުމުގެ ތެރެއަށް އެނބުރި އާދެވޭނީ ހަ މަސް ފަހުން ކަމަށް މާޒިޔާ އިން ބުންޏެވެ. ކަކުލުގެ އޮޕަރޭޝަނެއް ކުރަން ޖެހުމުން އަސަދުﷲ އަށް މިހާރު ވަނީ ސީޒަން ނިމިފައެވެ. ރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމް ދެ ފަހަރެއްގެ މަތިން ހޯދާފައިވާ އަސަދުﷲ ވަނީ ސީޒަނުގެ މިހާތަނަށް 14 ގޯލު ޖަހައިފައެވެ.\nއަސަދުﷲ އަށް އަނިޔާވީ ބެންގަލޫރު މެޗުގައި މާޒިޔާގެ ބިދޭސީ ފޯވާޑް ކޮނޭލިއަސް ސްޓެވާޓް ނަގައިދިން ހުރަހެއް އޭރިޔާ ތެރެއިން ގޯލަށް ޖަހަން އުޅުމުގެ ތެރޭގައެވެ. އަނިޔާވުމުގެ ސަބަބުން އެ މެޗުގެ 12 ވަނަ މިނެޓުގައި އޭނާ ވަނީ ދަނޑުން ބާލާފައެވެ.\nކަކުލުގެ ލިގަމެންޓަށް ލިބުނު އަނިޔާއެއްގެ ސަބަބުން އަސަދުﷲ ވަނީ މީގެ ކުރިން ވެސް ދިގު މުއްދަތަކަށް ކުޅުމާއި ދުރުގައި ހުންނަން ޖެހިފައެވެ. 2017 ވަނަ އަހަރުގެ އޮގަސްޓް މަހު ތެރޭ ލީގު މެޗެއްގައި ށ. މިލަންދޫ ފުޓްބޯޅަ ޓީމާ ދެކޮޅަށް ކުޅުނު މެޗުގައި އަނިޔާވީ އަސަދުﷲގެ ވާތު ކަކުލަށެވެ. ވާތު ކަކުލުގެ ލިގަމެންޓް އިރައިގެން ދިއުމުގެ ސަބަބުން އެ އަހަރުގެ ސެޕްޓެމްބަރު އޮޕަރޭޝަނެއް ކުރުމަށް ފަހު އަސަދުﷲ ކުޅުމުގެ ތެރެއަށް އައީ 2018 ވަނަ އަހަރުގެ މެއި މަހުގެ ތެރޭގައެވެ.\nއޭއެފްސީ ކަޕްގެ ޕްލޭއޮފްގެ ފުރަތަމަ ދެވަނަ ލެގަށް މާޒިޔާ ޓީމު ވަނީ އިންޑިއާ އަށް ގޮސްފައެވެ. ދެވަނަ ލެގުގައި ބެންގަލޫރާ ދެކޮޅަށް މާޒިޔާ ނުކުންނާނީ އަންނަ ބުދަ ދުވަހުއެވެ. މާލޭގައި ކުޅުނު ފުރަތަމަ ލެގު މެޗުން މާޒިޔާ 2-1 އިން މޮޅުވެފައިވުމުން ދެވަނަ ލެގާ ކުރިމަތިލާއިރު ގްރޫޕް ސްޓޭޖުން ޖާގަ ލިބުމުގެ ފުރުސަތު އެޓީމަށް ވަނީ ވަރަށް ބޮޑުވެފައެވެ. އިންޑިއާގައި ކުޅޭ މެޗު އެއްވަރުކޮށްލައިގެން ވެސް ގްރޫޕް ސްޓޭޖުގެ ޖާގައެއް ހޯދުމުގެ ފުރުސަތު މާޒިޔާއަށް އެބައޮތެވެ. މާޒިޔާ އިން ރަށުން ބޭރުގައި ލަނޑެއް ޖަހައިފިނަމަ ބެންގަލޫރަށް ފުރުސަތު ލިބޭނީ ދެ ލަނޑުގެ ތަފާތުން މޮޅުވެގެންނެވެ.\nޕްލޭ އޮފުން މާޒިޔާ އަށް ކުރިލިބިއްޖެނަމަ އެޓީމު ވާދަކުރަން ޖެހޭނީ ގްރޫޕު އީ ގައެވެ. އެ ގްރޫޕުގައި ހިމެނެނީ ރާއްޖޭގެ ޓީސީ ސްޕޯޓްސް ކްލަބުގެ އިތުރުން އިންޑިއާގެ ޗެންނާއީ ސިޓީ އާއި ބަންގްލަދޭޝްގެ ބަޝަންދުރާ ކިންގްސްއެވެ.\nއޭޕްރީލް 16, 2020 17:30


Covid-19 Alaamaaiy Nufenna Meehun Ge Geyah Gosgen Faruvaa Dheyn Ninmaifi - Vaguthu\nހޮސްޕިޓަލާއި، ކޮވިޑަށް ފަރުވާކުރުމަށް ހާއްސަ ސެންޓަރުތަކަށް ވުރެ ކޮވިޑަށް ފައްސިވެ، އަލާމާތް ނުފެންނަ މީހުން ގޭގައި އެކަހެރިވެގެން ތިބި އަދަދު ގިނައެވެ. އެހެން ކަމުން އިންޑިއާގެ ތިރުވަނަންތަޕޫރަމް ކޯޕަރޭޝަނުން ނިންމާފައިވަނީ އެ މީހުންގެ ގެއެށް މެޑިކަލް ޓީމުން ޒިޔާރާތްކޮށް ހާލު ބެލުމާއި ފަރުވާ ދޭން ޖެހިއްޖެ ނަމަ ފަރުވާ ދިނުމަށެވެ. އަދި ބައްޔެއް ވެއްޖެނަމަ ޑޮކްޓަރަށް ދެއްކުމުގެ އިންތިޒާމް ޓެކްނޮލޮޖީ މެދުވެރިކޮށް ވާޗުއަލްކޮށް ބޭއްވުމަށެވެ.\nމިއީ އިންޑިއާގެ ސްޓޭޓެއްގައި ގެއަށް ގޮސްގެން ބަލި މީހުންގެ ހާލު ބެލުމާއި ފަރުވާ ކުރުމުގެ ހިދުމަތް ފޯރުކޮށްދިނުމަށް ނިންމާފައިވާ ފުރަތަމަ ފަހަރެވެ. ތިރުވަނަންތަަޕޫރަމް ކޯޕަރޭޝަނުން މެޑިކަލް ޓީމެއް އެކުލަވާލައިފައި ވަނީ ޕްރައިމަރީ ހެލްތް ސެންޓަރު ތަކުގައި މަސައްކަތް ކުރަމުންދާ ޑޮކްޓަރުންނާއި ނަރުހުން ހިމަނައިގެންނެވެ.\nމިގޮތަށް ނިންމީ އިންޑިއާގެ ގިނަ ހޮސްޕިޓަލުތަކަކުން އެނދުގެ ދަތިކަން ދިމާވެފައިވުމާއެކު، ބަލީގެ އަލާމާތްތަށް ނުފެންނަ ނަމަ މާބޮޑު ފަރުވާއެެއް އެމީހަކަށް ދޭން ނުޖެހޭނެ ކަމަށް ބަލައިފައެވެ. ބަލީގެ އަލާމާތް ފެންނަ ގިނަ މީހުންނަކީ ނޭވާލާން އުނދަގޫވެ އޮކްސިޖެންގެ އެހީއަށް ބޭނުންވެފައިވާ މީހުންނެވެ.\nގޭގެއަށް ބަލި މީހުންނަށް ފަރުވާދިނުމަށް ދާނީ ވެސް ޕީޕީއީ ކިޓުގައި ކަމަށާއި، އެކަންތައް ނިންމުމަށް ފަހު ކިޓް ޑިސްއިންފެކްޓް ކުރާނެ ކަމަށް ކޯޕަރޭޝަނުން ބުނެފައިވެއެވެ. އެމީހުންގެ ފަރާތުން ޔަގީންކަން ދީފައިވަނީ ސަލާމަތާއި، ރައްކާތެރިކަމަށް އެންމެ ބޮޑު ސަމާލުކަމެއް ދޭނެ ކަމަށެވެ.\nހެލްތް އޮފިޝަލުންގެ ވިންގުން ބުނެފައިވަނީ ކޯޕަރޭޝަންގެ ނިންމުމާ އެއްގޮތަށް ގެއަށް ގޮސް ފަރުވާދޭން ވެއްޖެނަމަ ވަގުތުތަކެއް ގެއްލިގެން ދާނެ ކަމަށެވެ. ހޮސްޕިޓަލުގައި އެތައް ބަޔަކަށް ފަރުވާ ދިން ކަމުގައި ވިޔަސް ގޭގެއަށް ގޮސް ފަރުވާ ކުރާނަމަ ކޮންމެ ބަލިމީހެއްގެ ގެއަށް ގޮސް ޕީޕީއީ ކިޓު ބަދަލު ކުރަން ޖެހެއެވެ. މިއީ ފަސޭހަ ގޮތަކަށް ވެގެން ނުދާނެ ކަމަށް އެ ވިންގުން ބުނެފައިވެއެވެ.


COVID aa gulhey bodu naseyhatheh: Adu ahaa! Bas ahaa! - vNews.mv\nކޮވިޑާގުޅޭ ބޮޑު ނަސޭހަތެއް: އަޑުއަހާ! ބަސްއަހާ!\nވީނިއުސް 09 September 2020, 15:11\nކޮވިޑް-19 ރާއްޖެއިން ފެނުމުގެ ކުރިންވެސް، ހަލުވިކަމާއެކު ފެތުރޭ މި ބަލީގެ އަލާމާތްތަކާއި، ވައިރަހުން ރައްކާތެރިވާން ކުރެވިދާނެ ކަންތައްތަކުގެ މައުލޫމާތު ހެލްތު ޕްރޮޓެކްޝަން އެޖެންސީން އައީ ފޯރުކޮށްދެމުންނެވެ. ޓީވީތަކުންނާއި، ނޫސްތަކާއި ސޯޝަލް މީޑިއާގެ ވަސީލަތްތައް މެދުވެރިކޮށެވެ. މާސްކް އަޅާނެ ގޮތާއި ރަނގަޅަށް އަތް ދޮންނާނެ ގޮތްވެސް ބުނެދިނެވެ. ވައިރަހަށް ދިވެހިންގެ ހޭލުންތެރިކަން ބޮޑުކަން، އެދުވަސްވަރު ރާއްޖެ އައި ދެކުނު އެފްރިކާގެ ޑޮކްތަރުންގެ ޓީމުން ފާހަގަކުރުމުން، މިކަމުގައި ކަމާބެހޭ ފަރާތްތައް ކުރި މަސައްކަތް ކާމިޔާބުކަން ހާމަވެއެވެ.\nމާލެއިން ކޮވިޑް-19 ފެނުމާއެކު ފެނުނީ ވަރުގަދަ ފިޔަވަޅުތަކެއް އެޅި ތަނެވެ. މާލެ ސަރަހައްދު ފުރަބަންދުކޮށް، އޮފީސްތަކުގެ މަސައްކަތްތައް ހުއްޓުމަކަށް ގެނައެވެ. ކެފޭ، ހޮޓާ، ރެސްޓޯރަންޓުތަކާއި ޖިމްފަދަ ތަންތަނުގައި ބަންދުބޯޑު އެޅުވިއެވެ. ޕާކުފަދަ ފިނި މައިޒާންތައް މީހުންނަށް މަނާކުރިއެވެ. ބިދޭސީންގެ މެދުގައި ބަލި ފެތުރޭތީ، ތޮއްޖެހިގެން އުޅެމުން ހުއްޓުވަން އެކި ތަންތަނަށް ބަދަލުކުރިއެވެ. މީހުންގެ މޫވްމަންޓުތައް މުޅިންކަހަލަ ގޮތަކަށް ހުއްޓި، މާލޭގެ ކާރޫބާރޫ ބޮޑު މަގުތައް ހިމޭންވެލިއެވެ.\nބަލި ފެތުރުން އޭރު ކޮންޓްރޯލްވުމުން ފުރަބަންދުގެ ހާލަތު މުޅިންކަހަލަ ގޮތަކަށް ނިމުމަކަށް ގެނައެވެ. މާލޭގެ މަންޒަރު ބަދަލުވީ މިހިސާބުންނެވެ. ތިރިވެފައި އިން ގްރާފުގެ "ގުދު" ކުއްލިއަކަށް މައްޗަށް އަރައިގެންދިޔައީ މަދު ދުވަސްކޮޅެއްގެ ތެރޭގައެވެ. ދެން ފެނުނީ ދުވާލެއްގެ މައްޗަށް 100 އިން މަތީގެ އަދަދުތަކުން ކޭސްތައް އިތުރުވިތަނެވެ. އެއާއެކު ދެން ޖެހުނީ ބޭރުގައި އުޅޭއިރު މާސްކް އެޅުން މަޖުބޫރުކޮށް، ވަކި ގަޑިތަކެއްގައި އެއްގަމު އުޅަނދު ދުއްވުން މަނާކޮށް ކާފިއު ހިންގާށެވެ.\nމަންޒަރު މިގޮތަށް ބަދަލުވެގެން މިދިޔައީ ކީއްވެގެން ހެއްޔެވެ؟ އާންމުންނަށް އެކަށީގެންވާ މައުލޫމާތު ނުލިބިގެން ހެއްޔެވެ؟ ނުވަތަ އެކަށީގެންވާ ފިޔަވަޅުތަކެއް ނޭޅިގެން ހެއްޔެވެ؟ ނޫނީ އެ ފިޔަވަޅުތައް ރަނގަޅަށް ތަންފީޒު ނުކުރެވިގެން ހެއްޔެވެ؟ ނުވަތަ އާންމުން އެ ފިޔަވަޅުތަކަށް ބޯނުލަނބާތީ ހެއްޔެވެ؟\n"ކޭސްތައް މަދު ނުވަނީ ފިޔަވަޅުތައް ތަންފީޒު ނުވާތީއެކޭ ނުބުނެވޭނެ. ތަންފީޒު ކުރެވޭ. ފުލުހުންނާއި އެޗްޕީއޭގެ އިންސްޕެކްޝަން ޓީމުތަކުންވެސް ގަވާއިދުން ޗެކް ކުރޭ. ހުރިހާ ވަގުތެއްގައި، ހުރިހާ ތަނެއްގައި ފުލުހުންނަކަށް ނުތިބެވޭނެ. އެކަމަކު ހަމަ ރަނގަޅަށް ތަންފީޒު ކުރޭ. ނަސޭހަތްދީ ޖޫރިމަނާ ވެސް ކުރޭ."\nއެއްބަޔަކު ގަބޫލުކުރާ ގޮތުގައި ބަލި ކޮންޓްރޯލް ނުވެގެން އުޅެނީ އާންމުން ފިޔަވަޅުތަކަށް ކިޔަމަން ނުވާތީއެވެ. އަނެއްބަޔަކު ގަބޫލުކުރާ ގޮތުގައި ބަލި ކޮންޓްރޯލް ނުވަނީ ސިޔާސަތުތަކާއި ފިޔަވަޅުތައް ދޯދިޔާކަމުންނެވެ. ފިޔަވަޅުތަކުގެ ސަބަބުން އާންމު ރައްޔިތުންގެ ދިރިއުޅުމަށް ކުރާ އަސަރާއި، އެއިން ލިބެނީ ކިހާވަރެއްގެ ގެއްލުމެއްކަން، ސިޔާސަތު އެކަށައަޅަން ތިބޭ މީހުންނަށް ނުވިސްނެނީއެވެ. "ތާކުންތާކު ނުޖެހޭ" ފިޔަވަޅުތަކަށް ބޯލަނބަން އުނދަގޫ ވަނީ އެހެންވެގެންނެވެ.\nނަމަވެސް ޑރ. ނަޒްލާ ވިދާޅުވީ އަޅާފައިވާ ފިޔަވަޅުތައް ރަނގަޅު ކަމަށެވެ. އަދި ފިޔަވަޅު އަޅަނީވެސް ހާލަތާ އެކަށީގެންވާ ގޮތަށް އެކަށީގެންވާ މިންވަރަށް ކަމަށް އޭނާ ވިދާޅުވިއެވެ. އޭނާ ފާހަގަކުރެއްވި ގޮތުގައި ގިނަ މީހުން ފިޔަވަޅުތަކަށް ބޯލަނބާއިރު އުސޫލުތަކާ ހިލާފުވަނީ ވަރަށް މަދު ބައެކެވެ.\n"އަޅުގަނޑުމެން ގަބޫލުކުރަން ދިރިއުޅުމަށް ބަދަލުތައް ގެންނަން ވަގުތު ނަގާނެކަންވެސް. މީހުން އުޅުން ބަދަލުކުރަން ވަގުތު ނަގާނެ. ދިރިއުޅުމަށް ވެސް ދަތިވާނެ. މި ދަތިތަކާއެކު ވެސް ވަރަށް ގިނަ މީހުން ތަބާވޭ. ވަރަށް ރަނގަޅު،"\nކޮންމެ ދުވަހަކުވެސް 100 އިން މަތީގައި ކޭސްތައް ހުރުމަށްފަހު، ފާއިތުވި ތިންދުވަހު ކޭސްތައް ވަނީ 100 އިން ދަށްވެފައެވެ. މި ނަންބަރު ތަކާއެކު ކޮންމެވެެސް ވަރެއްގެ ހިތްހަމަޖެހުމެއް ލިބެއެވެ. އަދި މިމަހުގެ ފަހުކޮޅަށް ދާއިރު ކޭސްތައް ދަށްވާނެ ކަމަށް ހެލްތު އެމަޖެންސީ އޮޕަރޭޝަން ސެންޓަރުން ވަނީ ލަފާކޮށްފައެވެ.\nޑރ. ނަޒްލާ ވިދާޅުވީ ކުޑަކޮށްވެސް "ނޯމަލް" އަށް އަލުން ދެވޭނީ ބަލި ކޮންޓްރޯލް ކުރެވިގެން ކަމަށެވެ. އެހެންކަމުން ދަތި ނަމަވެސް، ފިޔަވަޅުތަކަށް ބޯލަނބައި، އެޗްޕީއޭއިން ތަކުރާރުކޮށް އެކި ޕްލެޓްފޯމްތައް މެދުވެރިކޮށް ދެމުން އަންނަ އިރުޝާދުތަކަށް ހުރިހާ ރައްޔިތުންވެސް ބޯލެނބުމަށް އޭނާ އިލްތިމާސްކުރެއްވިއެވެ.\nއާންމުންނަށް ލުއިވާނެ ގޮތަކަށް ފިޔަވަޅުތަކަށް ބަދަލު ގެނެވޭނީވެސް ބަލިޖެހޭ މީހުންނާއި، ކޮންޓެކްޓުންގެ އަދަދު ވަރަށް ބޮޑުތަން ދަށް ކުރެވިގެންނެވެ.\nޑރ. ނަޒްލާ ވިދާޅުވީ އެޗްއީއޯސީގެ މަގުސަދަކީ އާންމު ސިއްހަތު ރައްކާތެރިކުރުން ކަމަށެވެ. ގޮންޖެހުންތަކާ އެކުވެސް ރައްޔިތުންގެ އިޖުތިމާއީ އަދި އިގްތިސޯދީ މައްސަލަތައް ވީހާވެސް މަދުކޮށް، އާންމުންގެ ސިއްހަތު ރައްކާތެރިކުރުމެވެ.\nއެޗްޕީއޭ އާއި ސަރުކާރުގެ އެހެން ވުޒާރާތަކާއި އިދާރާތައް ގުޅިގެން ކުރާ ގައުމީ މަސައްކަތަށް އެއްވެސް ކަހަލަ ސިޔާސީ ނުފޫޒެއް ފޯރުވުމުގެ ޖާގަ ނުދެއްވާނެ ކަމުގެ ޔަގީންކަންވެސް ޑރ. ނަޒްލާ ދެއްވިއެވެ.\nއޭނާ ވިދާޅުވީ ހާލަތާ ބައްދަލު ފިޔަވަޅުތައް އަޅާ، ތަންފީޒުކުރުމުގައި ކަމާބެހޭ ފަރާތްތަކުން ފަހަތަށް ނުޖެހޭނެ ކަމަށެވެ. އެހެންކަމުން އާންމު ރައްޔިތުންވެސް އެމީހުންގެ ރޯލު އެންމެ ފުރިހަމައަށް އަދާކުރަން އެދިވަޑައިގަތެވެ.\nއަތް ދޮންނާށެވެ. ކޮންމެހެން ދާން ޖެހިގެން ނޫނީ ބޭރަށް ނުދާށެވެ. ދާނަމަ މާސްކް އަޅާށެވެ. ގައިދުރުކަން ބަހައްޓާށެވެ. އަޑުއަހާށެވެ. ތަބާވާށެވެ. މި ބަލި ކޮންޓްރޯލް ކުރެވެންއޮތީ އެންމެން އެކުގައި މަސައްކަތް ކޮށްގެންނެވެ. ނޫންނަމަ މި ދަތިކަމުގައި ތިބެން ޖެހޭނީ ކިހާ ދުވަހަކު ކަމެއްވެސް ނޭނގެއެވެ.\nނޯޓު: މިއީ، ދިވެހި މީޑިއާ ގުޅިގެން ކުރިއަށްގެންދާ "ކޮވިޑް ހުއްޓުވާނީ އަހަރެން" މި ކެމްޕެއިންގެ ދަށުން ގެނެސްދީފައިވާ ރިޕޯޓެކެވެ.\nއަސްލު ރައްޔިތުން މިކަމަށް އެއްބާރުލުން ދޭނަމަ މިއަދު މިހިސާބަށް ނުދާނެ، އެކަމަކު މިހާރުވެސް ރައްޔިތުން އެއްބާރުލުން ދީފިނަމަ މުޅި ރާއްޖެ ހަމަޔަކަށް އެޅިދާނެ ކުޑަ ދުވަސްކޮޅެއްގެ ތެރޭގައި އިންޝާﷲ، ރައްޔިތުން ހޭލުންތެރިވާންވީ މިހާރުން މިހާރަށް، އަހަރެމެންގެ އެންމެންގެ ޒިންމާއެއް ރާއްޖެ މިހާލަތުން އެންމެން އެކުގަ މަސައްކަތް ކޮށްގެން މިކަންތައް ރަނގަޅުވާނީ. ބޭރަށް ނުކުންނައިރު މާސްކް އެޅުމާއި، ގިނަގިނައިން އަތްދޮންނާތި، މިކަންތައް ރަނގަޅުކޮށްގެން ރާއްޖެއިން މިބަލި ނައްތާލެވޭނެ ކުޑަ ދުވަސްކޮޅެއްގެ ތެރޭގައި، ޔަގީން ހަމަ އިންޝާﷲ!


SunOnline: Atholhu council thakuge naibu raeesunnah ithuru allowance dheyn faaskoffi\nއަތޮޅު ކައުންސިލްތަކުގެ ނައިބު ރައީސުންނަށް އިތުރު އެލަވަންސް ދޭން ފާސްކޮށްފި\nރުގިއްޔާ މުހައްމަދު މޫސާ 08 Sep 2021, 18:56\nމަޖިލީހުގެ ޖަލްސާއެއް -- ފޮޓޯ/ މަޖިލިސް\nއަތޮޅު ކައުންސިލްތަކުގެ ނައިބު ރައީސުންނަށް އިތުރު އެލަވަންސެއް ދޭން މާލިއްޔަތު ކޮމިޓީން ހުށަހެޅި ރިޕޯޓު ރައްޔިތުންގެ މަޖިލީހުން މިއަދު ފާސްކޮށްފިއެވެ.\nމަޖިލީހުން ފާސް ކުރި ރިޕޯޓުގައި ވަނީ އަތޮޅު ކައުންސިލްތަކުގެ ނައިބު ރައީސުންނަށް ދޭން މިހާރު ކަނޑައަޅާފައިވާ މުސާރަ އާއި ލިވިން އެލަވަންސް އަދި ސިޓިން އެލަވަންސްގެ އިތުރުން، ވަކި އެލަވަންސެއްގެ ގޮތުގައި ކޮންމެ މަހަކު 1،000 ރުފިޔާ ދިނުމަށެވެ.\nއެ އެލަވަންސް ދޭން ފަށާނީ އަންނަ އަހަރުގެ ޖެނުއަރީން ފެށިގެންނެވެ.\nއެ އެލަވަންސް ދިނުމާ ބެހޭ ރިޕޯޓު މަޖިލީހުން ފާސް ކުރީ ވޯޓުގައި ބައިވެރިވެވަޑައިގެންނެވި 41 މެމްބަރުންގެ އިއްތިފާގުންނެވެ.\nއަތޮޅުތަކުގެ ނައިބު ރައީސުންނަށް އެލަވަންސް އިތުރު ކުރަން މާލިއްޔަތު ކޮމިޓީގެ ރިޕޯޓުގައި ހިމެނީ، އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް އަށް ވަނަ އިސްލާހު ގެނައުމަށް ފާސްވުމާ އެކު، ކައުންސިލްތަކުގެ މެންބަރުންގެ މުސާރައާއި އިނާޔާތްތައް މުރާޖައާ ކުރުމަށް ފަހު މާލިއްޔަތު ކޮމިޓީން މީގެ ކުރިން މަޖިލީހަށް ފޮނުވި ރިޕޯޓަށް އިސްލާހު ގެންނަން ޖެހޭ ކަމަށް މަޖިލީހުގެ ބައެއް މެންބަރުން ފާހަގަ ކުރެއްވުމުންނެވެ.\nއެ މެންބަރުން އެ ގޮތަށް ފާހަގަ ކުރެއްވީ، ކައުންސިލްތަކުގެ މެންބަރުންގެ މުސާރަ މުރާޖައާ ކުރި އިރު އަތޮޅު ކައުންސިލްގެ ނައިބު ރައީސާއި އާއްމު މެމްބަރުންގެ މުސާރަ އެއްވަރަކަށް ހުރުމުންނެވެ. އަދި އެ ދެ ފަރާތުގެ މުސާރައިގައި ފަރަގެއް ހުންނަން ޖެހޭ ކަމަށް ވިދާޅުވެއެވެ.\nއަތޮޅު ކައުންސިލްގެ ނައިބު ރައީސް ހޮވަނީ އެ އަތޮޅެއްގެ ރަށު ކައުންސިލްތަކުގެ ރައީސުންގެ ތެރެއިންނެވެ. އަދި ނައިބު ރައީސަށް އިތުރު އެލަވަންސެއް ދޭން ނިންމީ، އަތޮޅު ކައުންސިލްގައި ދެންވެސް ތިއްބަވާނީ ހުސް ރަށު ކައުންސިލްތަކުގެ ރައީސުން ކަމަށްވާތީ އާއި އެ ހުރިހާ މެންބަރުންގެ މުސާރަ އެއްވަރަކަށް ހުންނާނެތީއެވެ.\nކައުންސިލްތަކުގެ މެމްބަރުންގެ މުސާރަ އެންމެ ފަހުން މުރާޖައާ ކުރި ގޮތުން، ރަށު ކައުންސިލްގެ ރައީސްގެ މުސާރައަށް 15،400 ރުފިޔާ ދޭ އިރު އެ މަގާމުގެ ލިވިން އެލަވަންސަކަށް 4،600 ރުފިޔާ ދޭނެއެވެ. އެހެންކަމުން ރަށު ކައުންސިލް ރައީސުންގެ ޖުމްލަ މުސާރަ 20،000 ރުފިޔާއަށް އަރާނެއެވެ.\nމީގެ އިތުރުން އަތޮޅު ކައުންސިލްގެ ރައީސް ނޫން އެހެން މެންބަރުން ބައިވެރިވާ ކޮންމެ ބައްދަލުވުމަކަށް، ސިޓިން އެލަވަންސްގެ ގޮތުގައި 500 ރުފިޔާ ދޭނެއެވެ. ނަމަވެސް ސިޓިން އެލަވަންސްގެ ގޮތުގައި ކޮންމެ މަހަކަށް ދެވޭނެ ޖުމްލަ އަދަދަކީ 2،000 ރުފިޔާއެވެ.\nއަތޮޅު ކައުންސިލްގެ ރައީސަށް މުސާރައިގެ ގޮތުގައި 22،400 ރުފިޔާ އަދި ލިވިން އެލަވަންސްގެ ގޮތުގައި 5،600 ރުފިޔާ ދޭނެއެވެ. އެހެންކަމުން ޖުމްލަ އާމްދަނީ 28،000އަށް އަރާނެއެވެ.


Footboalhaige aadhayaa hilaafu thaareekhuthakeh liyevunu re eh, ketee "katan nujehey" team eh! - One Online\nސްވިޒަލޭންޑް ކީޕަރާއެކު އެޓީމުގެ ކުޅުންތެރިން އުފާފާޅުކުރަނީ --- ފޮޓޯ/ ޔޫއެފާ\nފުޓުބޯޅައިގެ އާދަޔާ ހިލާފު ތާރީހުތަކެއް ލިޔެވުނު ރެއެއް، ކެޓީ "ކަޓަން ނުޖެހޭ" ޓީމެއް!\nޔޫރޯ 2020 ގެ ގަދަ 16 އިން ރޭ ފެނިގެން ދިޔައީ ފުޓުބޯޅަ ތާރީހުން ޖާގަ ހޯދާނެ ތަފާތު މަންޒަރުތަކެކެވެ. ރޭ ކުޅުނު ދެ މެޗުގައިވެސް ދާދި އެއްކަލަ ގޮތަކަށް މަންޒަރުތައް ބަދަލުވެގެން ގޮސްފައިވާއިރު، ފުޓުބޯޅައިގެ ސަޕޯޓަރުން ސާބިތު ކޮށްދިނީ، ދުނިޔޭގައި އެންމެ ޝައުކުވެރިކުރުވަނިވި، އެންމެ ރީތި ކުޅިވަރަކީ ފުޓުބޯޅަ ކަމެވެ. އެ ބަސްތަކުން މުޅި މީސް މީޑިއާ ފުރާލިވެސް މެއެވެ. އެ ދެ މެޗުގައިވެސް ގިނަ ގޯލްތަކެއް ޖަހައި، ނޭވާ ހިފަހައްޓާލަން ޖެހުނު އެތައް ދަނޑިވަޅުތަކެއް ދިޔައެވެ. އާދަޔާ ހިލާފު ރެއެކެވެ.\nލެޖެންޑަރީ ފުޓުބޯޅަ ކުޅުންތެރިޔާ، އަދި ބީބީސީގެ ހޯސްޓް ގެރީ ލިނެކާއަށްވެސް ރޭގެ މެޗުތައް ހާއްސަ ވިއެވެ. މެޗުތަކުގެ ނަތީޖާއަށް ދިޔުމަށް ދިމާވި ކޮންމެ މަންޒަރަކީ ފޯރިން ފުރިގެންވާ މަންޒަރުތަކެއްކަން އޭނާގެ ބަސްތަކުންވެސް ސާފެވެ.\nރޭ ކުޅުނު ފުރަތަމަ މެޗަށް ނަޒަރުހިންގާލަމާ ހިނގާށެވެ. ސްޕެއިން އާއި ކްރޮއޭޝިއާ ކުޅުނު މެޗުގައި އަށް ގޯލް ފެނިގެން ދިޔައެވެ. ޕާކަން ސްޓޭޑިއަމްގައި ރޭ ކުޅުނު މެޗު ނިމުނީ 5-3 ގެ ނަތީޖާއަކުންނެވެ. އެ މެޗަކީ ޔޫރޯ ތާރީހުގައިވެސް ދެވަނައަށް އެންމެ ގިނަ ގޯލު ފެނުނު މެޗެވެ. ޔޫރޯ ތާރީހުގައި އެންމެ ގިނަ ގޯލު ފެނުނު މެޗަކީ 1960 ވަނަ އަހަރު ސެމީ ފައިނަލުގައި ފްރާންސާއި ޔޫގޯސްލާވިއާ ކުޅުނު މެޗުގައެވެ. އެ މެޗުގައި ނުވަ ގޯލު ފެނިފައިވެއެވެ.\nދެ މެޗުގައި ގޯލްތައް ޖެހި ވަގުތަށް ބަލައިލަމާ ހިނގާށެވެ. އެއީ މެޗު ފޯރިގަދަވެގެން ދިޔަ ސަބަބެވެ. ޔޫރޯ ތާރީހުގައިވެސް އެންމެ ކާމިޔާބު އެއް ޓީމަށް މެޗުގެ ކުރީކޮޅުގައިވެސް ހައިރާން ކަމެއް ލިބުނެވެ. އާދަޔާ ހިލާފު ބައި ގޯލެއް ސްޕެއިން ކޮޅަށް ވަދެގެންނެވެ. ފުރަތަމަ ހާފް 1-1 އިން ނިމުނުއިރު، ސްޕެއިން ކޮޅަށް ވަން ބައި ގޯލަކީ މެދު ރޮނގާ ހަމައިން ޕެޑްރީ ފަހަތަށް ޖައްސާލި ބޯޅަ، ކީޕަރު އުނައި ސިމޮން ކޮންޓްރޯލް ކުރަން އުޅެނިކޮށް ބައިކޮޅަށް ވަނީ ރަނގަޅަށް ބޯޅަ ކޮންޓްރޯލް ނުވެގެންނެވެ.\nދެވަނަ ހާފަށް ނުކުމެ ސެޒާ އަޒްޕިލިކުއެޓާ 57 ވަނަ މިނެޓުގައި، އަދި ފެރާން ޓޮރެސް 77 ވަނަ މިނެޓުގައި ޖެހި ގޯލުން ސްޕެއިން ހަމަޖެހިލައި ނަތީޖާ ގާތްގަނޑަކަށް ޔަގީން ކޮށްލިއެވެ. އެކަމަކު އެހައި ހިސާބުންވެސް މެޗުގެ ޑްރާމާ ނިމުމަކަށް ނައެވެ. 85 ވަނަ މިނެޓުގައި އޯސިޗް ކްރޮއޭޝިއާއަށް ލީޑު ހަނިކޮށް އުންމީދު ގެނެސްދިނެވެ. އެ އުންމީދާއެކު ކުރިއަށް ޖެހުނު ކްރޮއޭޝިއާ އިން މެޗުގެ ވަހު ވަގުތުގައި ނަތީޖާ ހަމަހަމަވެސް ކުރިއެވެ. އޯސިޗް ނަގައިދިން ހުރަހަކުން ޕެނަލްޓީ އޭރިއާ ތެރެއިން ބޮލުން ފޮނުވާލި ހަމަލާއަކުން ކޮރޮއޭޝިއާއަށް އެ ގޯލު ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ދެވަނަ ހާފުގައި ކުޅެން ނުކުތް ޕަސަލިޗެވެ.\nއިތުރު ވަގުތަށް މެޗު ދިޔުންވެސް ވީ ހައިރާން ކަމަކަށެވެ. އިތުރު ވަގުތުގައި ދެކޮޅަށްވެސް ހަމަލާއަކަށްފަހު ހަމަލާއެއް ފެނުނުއިރު ސްޕެއިން ހެއްވާލީ އަލްވާރޯ މޮރާޓާއެވެ. ފާޑު ކިޔުންތަކަށް އޭނާ ޖަވާބު ދިނެވެ. އަދި ސްޕެއިންއިން ނަތީޖާ ޔަގީން ކުރީ އޮޔަރްޒަބަލް ޖެހި ގޯލުންނެވެ.\nސްޕެއިންގެ ޓީމު އުފާފާޅުކުރަނީ --- ފޮޓޯ/ ޔޫއެފާ\nދެން އޮތީ ރޭގެ ފަހު މެޗެވެ. ދުނިޔޭގެ ޗެމްޕިއަނުން ފްރާންސް ނުކުތީ ސްވިޒަލޭންޑާ ދެކޮޅަށެވެ. ފެވަރިޓުންނަކީ ޔަގީނުންވެސް ދުނިޔޭގެ ޗެމްޕިއަނުންނެވެ. ވާނީވެސް އެހެންތާއެވެ. ފްރާންސުން މެޗަށް ނުކުތީ ދުނިޔޭގެ ޗެމްޕިއަނުން ގޮތުގައެވެ. 1984 އާއި 2000 ވަނަ އަހަރު ޔޫރޯ ކާމިޔާބު ކުރި ފްރާންސުން ގަދަ 16 އަށް ދަތުރުކުރީ ގްރޫޕް އެފްގެ އެއްވަނަ ޓީމުގެ ގޮތުގައެވެ. ފްރާންސުން ވަނީ ގްރޫޕް ސްޓޭޖުގައި ވަރުގަދަ ޖަރުމަނު ބަލިކޮށް، އެންމެފަހުގެ ޗެމްޕިއަން ޕޯޗުގަލާއި ހަންގޭރީއާ އެއްވަރުކޮށްފައެވެ. އަނެއްކޮޅުން ނުކުންނަ ސްވިޒަލޭންޑަކީ ގްރޫޕް އޭގެ ތިންވަނަ ޓީމެވެ.\nމެޗު ފެށިގެން 15 ވަނަ މިނެޓުގައި ސްވިޒަލޭންޑުން "ސަޕްރައިޒް" ލީޑެއް ނެގިއެވެ. ސަފެރޮވިޗްގެ އެ ގޯލާއެކު ފްރާންސުން ހާފް ނިންމާލީ ބަލިވެ އޮވެގެންނެވެ. ފުރަތަމަ ހާފްގައި ފްރާންސުން ސްވިޒަލޭންޑް ގޯލާ އަމާޒުކޮށް ހަމަލާއެއްވެސް އުފައްދާފައެއް ނުވެއެވެ. ދެވަނަ ހާފް ފެށީ ތަފާތުކޮށެވެ. ފުރަތަމަ ކޮޅުގައި ސްވިޒަލޭންޑަށް ޕެނެލްޓީއެއް ލިބުނެވެ. އެ ޕެނަލްޓީ ފްރާންސް ކެޕްޓަން ހޫގޯ ލޮރިސް މަތަކުރިއެވެ.\nޕެނެލްޓީގެ ނާކާމިޔާބީއާއެކު ފްރާންސް ހިތްވަރު ހޯދިއެވެ. ފުލުފުލުގައި ކަރިމް ބެންޒެމާ ޖެހި ދެ ގޯލާއި މެޗުގެ 75 ވަނަ މިނެޓުގައި ޕައުލް ޕޮގްބާ ޖެހި ހިތްގައިމު ގޯލާއެކު ފްރާންސުން 3-1 އަކަށް ނަތީޖާ ބަދަލު ކޮށްލިއެވެ. ދުނިޔޭގެ ޗެމްޕިއަނުން ފޯމް އަނބުރާލައި ކުއާޓާއަށް ދިޔަ ކަމަށް އެތައް ބަޔަކު ޔަގީންކުރިއެވެ.\nއެހެންނަމަވެސް ސްވިޒަލޭންޑުން ދުލެއް ނުދިނެވެ. މެޗުގެ 81 ވަނަ މިނެޓުގައި ސެފަރޮވިޗް ގޯލް ޖަހައި އުންމީދު އާކޮށްދިންއިރު، މެޗުގެ ފަހު މިނެޓުގައި ބަދަލު ކުޅުންތެރިއެއްގެ ގޮތުގައި ދެވަނަ ހާފުގައި ކުޅެން ނުކުތް ގަވްރޮނޮވިޗް ޖެހި ގޯލާއެކު ސްވިޒަލޭންޑުން 3-3 އަށް ނަތީޖާ ބަދަލުކޮށްލިއެވެ. މެޗު އިތުރު ވަގުތުގެ ކުޅުމަށް ދިޔައެވެ.\nއިތުރު ވަގުތުގެ ފުރަތަމަ ކޮޅުގައި ޕަވާޑް ޖެހި ބޯޅައެއް ސްވިޒަލޭންޑް ގޯލްކީޕަރު ހުޝިޔާރު ކަމާއެކު މަތަކޮށްފައިވާއިރު، އެންމެ ފަހު ސިކުންތުގައި ކޯމަން ޖެހި ބޯޅަ އަމާޒުވީ ދަނޑިއަށެވެ. ޕެނެލްޓީގައި ފްރާންސް މާޔޫސްވީ ފަސްވަނައަށް ކިލިއަމް އެމްބާޕޭ ޖެހި ޕެނަލްޓީ ސޮމާ މަތަކުރުމުންނެވެ. ގަބޫލުކުރަން ދަތިކޮށް ނަމަވެސް ދުނިޔޭގެ ޗެމްޕިއަން ކެޓީއެވެ. ފުޓުބޯޅައިގެ ބަސްތަކުން ބުނާ ނަމަ "ކަޓަން ނުޖެހޭ" ޓީމެއް އަތުން ބަލިވެގެންނެވެ. އާދަޔާ ހިލާފު ދެ މެޗެކެވެ. ފުޓުބޯޅައަށް އެތައް ބަޔަކު ލޯބި ޖެހޭ ސަބަބު ރޭގެ ދެމެޗުން އެކަނިވެސް ސާފުކޮށް ފެންނާނެއެވެ.\nގުޅޭ ޓެގު ފްރާންސް ސްޕެއިން ސުވިޒަލެންޑް ޔޫރޯ 2020 ކްރޮއޭޝިއާ


Loabi Veriyaa Loabi Nuvaa Kamah Bunumun Dhivehi Firihenaku Mulhi Athugai Cigarette Jahssaifi - Vaguthu\nލޯބިވެރިޔާ ލޯބި ނުވާކަމަށް ބުނުމުން ދިވެހި ފިރިހެނަކު މުޅި އަތުގައި ސިނގިރޭޓް ޖައްސައިފި\nލޯބިވެރިޔާ ލޯބި ނުވާ ކަމަށް ބުނުމުން ދިވެހި ފިރިހެނަކު އަމިއްލަ ނަފްސަށް ބޮޑެތި ގެއްލުންތަކެއް ދީފިއެވެ. އެގޮތުން އެ ފިރިހެން މީހާ ވަނީ އޭނާގެ އަތުގެ ވަރަށް ގިނަ ތަންތަނުގައި ސިނގިރޭޓް ޖެެއްސުމުގެ އިތުރުން އަތުގެ ބައެއް ތަންތާނގައި އަލިފާންވެސް ޖައްސައިފައެވެ.\nމި ކަންކުރި ފިރިހެން މީހާ އެކަންތަށް ކުރުމަށްފަހު އަތުގައި އަލިފާން ޖައްސާފައި ހުރިތަންތުގެ ފޮޓޯއެެއް ފޭސްބުކްއަށް ލާފައިވާއިރު އެފޮޓޯގައި އޭނާ ވަނީ އޭނާގެ ކުރީގެ ލޯބިވެރިޔާ ޓެގް ކުރުމަށް ފަހު " ތޭންކްސް" މިހެން ޖަހާފައެވެ.\nމިހާދިސާއާއި ގުޅޭ ގޮތުން އޭނާގެ ރައްޓެސަކު މައުލޫމާތު ދެމުން ބުނީ އޭނާ އެކަންކޮށްފައި ވަނީ ލޯބިނުވާ ކަމަށް ބުނުމުން ކަމަށެވެ.\n" ލޯބި ނުވާ ކަމަށް ބުނުމުން ކުރި ކަމެއް އެއީ. އަހަރެން ބުނިން އެތަށް ފަހަރަކު އަމިއްލަ ނަފްސަށް ގެއްލުން ނުދޭށޭ ވެސް" އޭނާ ބުންޏެވެ.\nމިދެމީހުން ލޯބީގެ ގޮތުން މިދިޔަ އަހަރުން ފެށިގެން ގުޅިގެން އުޅުމަށް ފަހު ޖެހުނު މައްސަލަތަކެއްގެ ސަބަބުން ރުޅިވެފައިވަނީ މީގެ3މަސްވަރު ކުރިންނެވެ.\nމައުލޫމާތު ލިބިފައިވާ ގޮތުގައި އެ ފިރިހެން މީހާ އަކީ އއ. ހިމަންދޫއަށް ނިސްބަތްވާ ޒުވާނެކެވެ. އަދި އޭނާގެ ކުރީގެ ލޯބިވެރިއަކީ ފ.ބިލެއްދޫގެ އަންހެނެކެވެ.\nގެއްލުން ދިނުމެއްވެސް އަދި ގެއްލުން ލިބި ގަތުމެއްވެސް ނުވާ ކަމުގައި ރަސޫލާ މުހަންމަދުއް ސައްލަﷲ އަލައިހި ވަސައްލަމަ ހަދީޡް ކުރައްވާފައިވާއިރު އަމިއްލަ ނަފްސައް ގެއްލުން ދިނުމަކީ ކަނޑައެޅިގެން ހަރާމް ކަމެކެވެ.\nފަހަކަށް އައިސް ރާއްޖޭގައި މިގޮތަށް ޖެހޭ ބައެއް މައްސަލަތަކުގެ ސަބަބުން އަމިއްލަ ނަފްސަށް ގެއްލުން ދިނުން މިވަނީ އާންމުކަމަށް ވެފައެވެ.\nޑިސެމްބަރު 4, 2017 - 15:28\nތިއައީ، ވަރަށް ބޮޑަށް ކުފުރުވާ ކަމެއް. މިކަހަލަ ޚަބަރުތައް ޖެހީމާވެސް މިކަންކަން ކުރަން ދެވި ހިފާފައިތިބި އާވާރާ މީހުންނަށް ވަރަށް ގޯސް ގޮތްތަކެއްވާނީ.\nޑިސެމްބަރު 4, 2017 - 15:09\n5 ވަނަ ފައިގަ އަލިފާން ނުޖެއްސި ކަން ރަނގަޅު! 😐\nޑިސެމްބަރު 4, 2017 - 12:31\nމި ގަމާރު ސޮރު ފޮނުވަންވީ ބަކަރިހުއިހައްޕަން އެއީ މީނާއަށް ވާނެ ކަމަކީ\nޑިސެމްބަރު 4, 2017 - 11:51\nކަލޯ އަދި ތި މަންޖެދެކެ ކަލޯއަށް ލޯބި ނުވެވޭ! ލޯބި ވެވުނުނަމަ ކަލޮގެ ހަށިގަނޑު އޮންނަނީ ސަހަރާގައި!\nޑިސެމްބަރު 4, 2017 - 11:38\nތީޔަވަނީ ހަގީގީ ލޯބި\nޑިސެމްބަރު 4, 2017 - 07:34\nކަލޯ އަންހެނަކު ނުލިބުނީތަ\nޑިސެމްބަރު 3, 2017 - 15:07\nއިފް ޔޫ ލައިކް އިޓް، ދެން ޔޫ ށުޑް ޕުޓް އަ ރިންގް އޮން އިޓް.\nޑިސެމްބަރު 4, 2017 - 15:17\nޑިސެމްބަރު 3, 2017 - 13:26\nމަށަށް ދެރައީ އަތް ފިއްސާލީމަ. އެހެން ތަނެއް ރޯފިލުވާލިނަމަ. ގައިމު ދެވަނަ ފަހަރަށް އަންހެނަކުކައިރިޔަށް ދާންނުޖެހޭ ވަރުގެ.\nޑިސެމްބަރު 3, 2017 - 12:47\nއަޒުމީ ކިޔަނީ ތިސޮރައް ތީފައްކާ ވަގެއް ހަކުރުވެސް ބޯ ހެސްކިޔާފަ\nޑިސެމްބަރު 3, 2017 - 12:44\nޑިސެމްބަރު 3, 2017 - 11:50\nޠިޔަމީހާގެއީމާންތެރިކަމެއްވެސް އަދި ޢަގީދާއެއްވެސް ނެތީމަ މ ތާ އަމިއްލަ ނަފްސައް ގެލުންދިނީ\nޑިސެމްބަރު 3, 2017 - 10:59\nލޯބީގައި ދިވެހި ކަބަލުން ވަރަށް ވަރުގަދަ މިހާތަނަށް ދިރާސާތަކުންދައްކާގޮތުން ދިވެހި ފިރިހެނުންނަކީ ލޯބީގެ ދުނިޔޭގައި ވަރަށް ބަލިކަށި ބައެއް/ލަދުގަނޭ ދިވެހި ފިރިހެނަކަށްވީތީ ވެސް\nޑިސެމްބަރު 4, 2017 - 11:03\nދެން ކަލޭ ލަދު ގަތަސް ނުގަތަސް ކަލޭތީ ހަމަ ދިވެއްސެއް.\nޑިސެމްބަރު 3, 2017 - 09:19\nޢެކަހަލަ ކިތައް އަންހެން ކުދިންތަ އުޅޭނީ އެހެން ކުއްޖަކު އަވަހަށް ހޯދާ ބައިވަރު އަންހެން ކުދިން އެބައުޅޭ މާރަނގަޅުކުދިންވެސް އުޅޭނެ.\nޑިސެމްބަރު 3, 2017 - 09:05\nއެ މަންޖެ ދިންހާ ލޯތްބެއް އޮތީ އަތުގަ ތޯއްޗެއް 😂\nޑިސެމްބަރު 3, 2017 - 08:42\nނޫހުގަވެސް ޖަހައިދޭށޭ ބުނި ދޯ؟\nޑިސެމްބަރު 3, 2017 - 04:07\nތި ސޮރު ސިނކުޑި ޓެސްޓް ކުރަން ފެނޭ..\nޑިސެމްބަރު 3, 2017 - 03:08\nތިކަން ނުކޮއް އެމް ޕީ ފަލާހްއާ ގުޅާލިނަމަ..\nޑިސެމްބަރު 3, 2017 - 02:21\nއެ އަންހެން ކުއްޖާގެ އަބަދުވެސް ކަންތައް ކުރާގޮތް އެއި އެކަމް ފިރިހެން ކުއްޖާ ވެސް މޮޔައީ ހިސާބަވުރެ... އާން އަންހެނުން ހުސްވީކީ ނޫން ވިޔާ\nޑިސެމްބަރު 3, 2017 - 00:47\nއައްޑޫއަށް އާދޭ އޭރުން މާރީތި ކުދީން ލިބިދާނެ.\nޑިސެމްބަރު 2, 2017 - 23:09\nހާދަ ރަނގަޅު ރައްޓެއްސެކޭ ތީ. އޭނަ “އަމިއްލަ ނަފްސައް”ގެއްލުން ދިންއިރު ކިޔާލަ ކިޔާލާ.\nޑިސެމްބަރު 2, 2017 - 22:25\nޑިސެމްބަރު 4, 2017 - 15:13\nޑިސެމްބަރު 4, 2017 - 15:29\nސާކުރާ! ޑޯންޓް ފޮރގެޓް ބައުޓް މީ!\nޑިސެމްބަރު 4, 2017 - 15:33\nޑިސެމްބަރު 4, 2017 - 15:54\nނެޖި... ޔޫސް ބްޔާކުގަން ޓޫ ސީ ވަޓސް ގޮއިން އޮން!\nޑިސެމްބަރު 4, 2017 - 15:55\nއަހހ... ނަރުޓޯ... އަހ... އައިމް ގޮނަ ފެއިންޓް......... 😵\nޑިސެމްބަރު 2, 2017 - 22:17\nލޯބި ވަރަށް ފުނަށް ވަދެފަ ހުރީމަ ތިވަރު ތިވީ.\nޑިސެމްބަރު 2, 2017 - 21:55\nއަލައްތަ އަންހެނެ ފެނުނީ ކަލޯޔަ. ލޯއެބަކީ ގަދަބާރުން ހޯދޭ އެއްޗެއް ނޫން. އަހާލަން ބޭނުން ވަނީ ދެން މި ދަކޮ ހިފީމަށް އެއް އެއް މަންޖެ ލިބުންހޭ؟؟؟ 😂😂\nޑިސެމްބަރު 2, 2017 - 21:30\nޒިންމާދާރު ނޫސްވެރިކަމުގަ ތީ ލިޔަން މާ މުޙިއްމު ވާހަކައެއް ކަމަކަށް ނުދެކެން، ނޭނގި ތިބެ ޒުވާނުންނަށް ތި ދެވެނީ ވަރަށްގޯސް މެސެޖެއް.\nޑިސެމްބަރު 2, 2017 - 20:59\nތަންތަނުގައި ތިބޭ ބޯބުރާންތީން ކުރާ ކޫސަނި ކަންކަމުގެ ވާހަކަ ޖަހަނީ ކީއްވެ.\nޑިސެމްބަރު 4, 2017 - 01:54\nކަލޭ ކަހަލަ މީހުން ފޫހި ފިލުވަ ދޭން 🙄\nޑިސެމްބަރު 2, 2017 - 20:45\nއެއީނުން ފިރިހެނަކީ.... މަނަމަ ތިއްވުރެން ބޮޑުވަރު ކޮއްލީމުސް.....!!!!!!\nޑިސެމްބަރު 2, 2017 - 20:41\nބުރޯ ވަރަށް މޮޅުކަމެއް ތިކުރީ. އެވޯޑް ހަމަ ހައްގު.. ވަގުތު ނޫހުން ލިޔާނީ މިކަހަލަ ފޭކު ކޮސް ހަބަރު.. މީހަކައް ބާރައް ފޮޑި އެއް ޖެހުނަސް އެވާހަކަ ވަގުތު ނޫހުގަ ލިޔާން ވާނެ...\nޑިސެމްބަރު 2, 2017 - 20:37\nއެކި މީހުން ލޯބިވާނީ އެކިވަރަށް.... ވަރަށް އަސަރު ހުރި ކަމެއް ލޯބި ނުވޭ ބުނުމަކީ\nޑިސެމްބަރު 2, 2017 - 20:16\nޙަކުރު ބޯއަންހެނެއް ތީ ހަކުރު ބޯ ޑޮން ކިޔާ ފިރިހެން ކ ތީ\nޑިސެމްބަރު 2, 2017 - 20:02\nނޫސް އޮފް ދަ އިޔާ.\nޑިސެމްބަރު 2, 2017 - 20:01\nތީ މޮމޮޅު ސްޓަންޓެއް. ކާމިޔާބު ވާނެބާ؟\nޑިސެމްބަރު 2, 2017 - 19:58\nމިހާރު ލޯބިވާނެ، މޯޑް ކޮން ކައެމެންނެއް ކަލޭމެން\nޑިސެމްބަރު 2, 2017 - 19:55\nބޮޑުވަރު ދޯ. ކަލޯ ތީ މޮޔައެއް ދޯ. މަ ހަމަ ނުވޭ ލޯތްބެއް.\nޑިސެމްބަރު 2, 2017 - 19:54\nއަންހެނުން ނަކީ މުޖުތަމައުގެ ހަލާކު ގިނަ އަންހެނުންނަކީ ވަގު ލޯބިވެރިން ގެނގުޅޭ ބަޔެއް ތިމާގެ ފިރިމީހާވާ ތިމާ ދެކެ ވާ ލޯބި ގިނަފަހަރަށް އޮންނަނީ އެޕްރިޝިއޭޓް ނުކުރެވިފަ މީ ދިވެހި އަންހެނުންގެ ހާލަކީ\nޑިސެމްބަރު 2, 2017 - 21:52\nތާހިރު ފިސާރި ޗަކޮއެގެ ވާހަކަ. އަންހެނުންނޭ ކިޔާ އަނގަ ހުޅުވާއިރު ފިރިހެނުން އުޅެނީ ވަކި ތާހިރު ވައްތަރަކަށް؟ ކަލޭމެން ފިރިހެނުން މީހުންނާ އިދެފަ އަބި މީހާ ގޭގަ ބާވާފަ ނުކުމެ ހިލޭ އަންހެނުން ކައިރިއަށް ވަދެ އެމީހަކަށް ކައިވެނީގެ ފޮނި މީރު ރަހަ ލައްވާފަ ގެޔަ އައިސް ތިބޭ އިރު ވަކި ތާހިރުތަށް. ދެން ބުނާނެ ދެފަޔަ ބާރު ލާފަ ފިރިހެންނަ4އަބި ހުއްދަޔޭ.4އަބިން ގެންގުޅެވޭ ފެންވަރެ ތިމާގެ ނެތަސް ގައްޑާ ވާން މުންޖޭ ވިދާޅުވަނީ. ދެން ބުނަން އޮތީ ހުރިހާ އަންހެނުން، ފިރިހެނުން އެއްގޮއި ނުވާނޭ.\nޑިސެމްބަރު 2, 2017 - 22:02\nނަފީސް / ހުރުވަޅިރިސޯޓް\nއަންހެނުން ހުސްވީތޯއްޗެއް! އެންމެ ފަހަށް ހުރި އަންހެނާކަންނޭގެ އެއީ! އަހުރެން4އަންހެނަކުދެކެ ލޯބިވެ ނޫނެކޭބުނި! އަތުކުރި އޮޅާލާފަ ހިތްވަރާއެކު ނުކުމެ ﷲގެ ރަޙްމަތްފުޅުން މިހުރީ ލޯބިވާ އަންހެނަކާ އިނދެގެން! ދެ ޖިންސްގެ ދެ ދަރިންނާއެކު ވަރަށް އުފަލުގަ އަމިއްލަ ގެދޮރު ހަދައިގެން އެ ގޭގަ މި އުޅެނީ! އަންހެނުންނަކީ ފެހުންތެރިއެއް! އަހުރެންނަކީ ވެލްޑިނަރއެއް! ވަރަށް ރަގަޅު އާމުދަނީލިބި އުފަލުގަ މިއުޅެނީ! ނޫނެކބުނި4އަންހެނުންގެތެރެއިން އަދިސް އެކަކު ހުރީ މީހަކާނީދެ!\nޑިސެމްބަރު 2, 2017 - 19:47\nކަލޯ އަންހެނަކު ނުލިބުނީތަ؟ މިއޮތީ ރީއަންހެނެއްގެ ނުމްބެރު\nޑިސެމްބަރު 2, 2017 - 19:44\nތިޔަށް ކިޔާނީ ހޭބަލިވުން.\nޑިސެމްބަރު 2, 2017 - 19:40\nއޭ! ބިލެއްދޫ އަންހެނުންނަކީ ފިސާރި ބައެކޭ.\nޑިސެމްބަރު 2, 2017 - 19:36\nބަކަރި ހުއި ހައްޕަން ފޮނުވަންވީ ތި ގަޅިސޮރު\nޑިސެމްބަރު 2, 2017 - 20:38\nކަލޭ ދިޔައިއްޔާ މާތާހިރުވާނެ.\nޑިސެމްބަރު 2, 2017 - 22:11\nބަކަރި ހުއިހެއްޕުމަކީ ތިކަހަލަ ގަޅިން ކުރާކަމެއްނޫން. އެއީ ނުލާހިކު ރަގަޅު މަަސައްކަތެއް މާޝާﷲ. މިއުންމަތުގެ ސާހިބާވެސް ބަކަރި ހުއިހެއްޕި.\nޑިސެމްބަރު 2, 2017 - 23:46\nކޮސް އެބުނީ ހަމަ އެއްވަނައިގެ ވާހަކައެއް. މިކަހަލަ މީހުންނަށް ވަންވޭ ޓިކެޓް ދީފަ ފޮނުވަންވީ ސޫދާނަށް ހުއިހައްޕަން. ނޫނީ މޮޔައިންގެ ޙާނާއެއްގަ ގައިދީއެއްގެ ގޮތުގަ ބަހައްޓަންވީ\nޑިސެމްބަރު 4, 2017 - 12:50\nބަކަރި ހުއިހެއްޕުމަކީ މާތް ރަސޫލާ ވެސް ކުރެއްވި ކަމެއް. ދެރަ ކަމެއް ކަމަށް އެހެން ބުނާކަށް ނުވާނެ.\nޑިސެމްބަރު 2, 2017 - 19:17\nއަދި ލަދު ކުޑަކަމުން ފޮޓޯނަގަންދެން އަތްވެސް ދައްކައިގެން ދޮ މީނީ.... އަންހެނަކާ ހެދިޔޯ.... ލަދު ކުޑަ\nޑިސެމްބަރު 2, 2017 - 19:12\nްގެއްލުން ދިނުވެވެސް ނެތޭބުނަާއިރު ދީނުގަ މިފަދަކަންތައް ޕުރޮމޯޓް ކުރުމުވެސް ނޯވޭ.\nޑިސެމްބަރު 2, 2017 - 19:06\nމާތް ރަސޫލާ މުޙައްމަދު ޞ.ޢ.ޥ އަންގަވާފައިވަނީ " ގެއްލުން ދިނުމެއްވެސް ގެއްލުން ލިބިގަތުމެއް ވެސް ނުވާކަމަށް. އެހެންވީމާ މީހަކަށްވެސް ގެއްލުމެއް ނުދެވޭނެ އަދި ތިމާއަމިއްލަ ނަފްސަށްވެސް ގެއްލުމެއް ދެވޭނެގޮތެއް ނެތް. ތިޔަ ވާނީ ހަކުރުބޯ މީހަކަށް......!!!!\nޑިސެމްބަރު 2, 2017 - 19:05\nމޫސުން ގޯސްވުމުގެ ސަބަބުން ތިއަންހެނާ އައް ދަތުރު ކުރުން މަނަލޯ\nޑިސެމްބަރު 2, 2017 - 19:04\nޑިސެމްބަރު 2, 2017 - 18:55\nބޯގޯސް ގޮލައެއްތީ،،، ފިރިހެނުންނަށް ހުތުރު އަރުވަން އުޅޭ ބޮޑު ރަނޑެއް.... މިކަހަލަ ހަބަރު ޖަހަންވެސް ނުވާނެ......\nއަދި އިތުރުކޮށްލާ. ކައެމެން ކަހަލަ އެތީސްޓުންނަކީވެސް ހަމަ ފިރިހެނުންނަށް ހުރި ބޮޑު ލަދެއް.\nޑިސެމްބަރު 3, 2017 - 09:41\nމޯޑް ކޮށްކޯ ދުނިޔޭގަ ހަތް ބިލިއަން މީހުން އުޅޭކަން އެނގޭތަ. އަތިރިމަތީ ރައްފުށުގަ ވަޅުޖަހާގެން ރީއުޅޭ މީހުންތީ. އޭގެ ތެރެއިންވެސް އެންމެ ގަމާރު ބަޔަކީ ތީ. ފިރިހެނުންނަށް ހުރި ލަދަކީ ކޮބާކަން މިހާރު ރޭކާލާދޯ އެބަ\nޑިސެމްބަރު 2, 2017 - 18:50\nތި އަންހެން ކުއްޖާގެ ފޮޓޯ އެއްވެސް ވައްޓާލި ނަމަ.\nޑިސެމްބަރު 3, 2017 - 14:08\nކަންކަން ހޯދާ ބަލާހިތްވިއަސް ބޮޑުވަރު ސަސްކޭ\nޑިސެމްބަރު 4, 2017 - 12:55\nފިރިހެންމީހާގެ ފޮޓޯއެއް ބޭނުމެއް ނޫންތޯ؟\nޑިސެމްބަރު 2, 2017 - 18:48\nކަލޯ ހާސްކަނޑާލާފަ ތައިލެނެޑާ ދިމާކުރޭ...\nޑިސެމްބަރު 4, 2017 - 01:50\nކިޔަން ނޭނގުނަސް ކިޔާތި!\nޑިސެމްބަރު 2, 2017 - 18:45\nޑިސެމްބަރު 2, 2017 - 18:44\nޑިސެމްބަރު 2, 2017 - 18:38\nމިހާރު ލޯބިވެރިޔާ ލިބޭނެ ގޮތް ތިހެދީ! ލޯބިވެރިޔާ އަވަސް ސްޕީޑެއްގައި އަންނަ ކަމަށް މޫސުން ފޯކާސްޓް ކުރާފަރާތްތަކުން އަންގައެވެ.\nޑިސެމްބަރު 2, 2017 - 18:35\nތީ މޭން އެއް\nޑިސެމްބަރު 2, 2017 - 18:34\nތިހުރީ ލޯބި އެނގިފަ. އޭނާ މިހާރު ވަރަށް ލޯބިވޭ ދޯ..\nޑިސެމްބަރު 2, 2017 - 18:21\nއީމާން ތެރިކަމެއް ނެތުމުގެ ސަބަބަުން ކުރާ ކަންތައްތައް!! ދެން ދުވަސްކޮޅަކުން އަޑު އިވޭ ނީ އަމިއްލަށް ދަންޖެހިގެން މަރުވި ވާހަކަ!! އަންހެނުން މިރާއްޖޭގައި މަދީތަ؟؟ ބަލާލި ކޮންމެ ދިމާލަކުންވެސް ފެންނަނީ އަންހެނުން!! ދެން ތިޔަ ފުރިހެނާ އާއި ވާހަކަ ދައްކާނެ އަންހެނަކު ވާނެ ހެނެއް ހިޔެއްނުވޭ!! ބޮޑަށް ލަފާކުރެވެނީ ސައިކޯ މީހަކާ!! އަވަހަށް ދީނީ ޢިލްމު ވެރިއެއް ކައިރިއަށް ގެންގޮސްގެން ދީން ރަނގަޅަށް އޮޅުންފިލުވަން ނަސޭޙަަތް ތެރިވަން!! ދުނިޔަށްވުރެ އާޚިރަތް މުހިންމުވާންވީ!! މިދުނިޔެއަކީ ވަގުތީތަނެއް!!!\nޑިސެމްބަރު 2, 2017 - 18:20\nބޯބުރާންތި. އަސްލުގައި ވާގޮތަކީ މި ލޯބީގެ ފާހިޝް ފިލްމުތަކާއި ވާހަކަތައް ކިޔާފައި އޭގައި އުޅޭވައްތަރަށް އުޅެން ބޭނުންވަނީ ގިނަމީހުން، ހާއްސަކޮށް ފިރިހެނުން. މިސާލަކަށް ލޯބީގެ ލަވައެއްގައި ދައްކަފާނެ މީހަކު ގޮސް އަތިރިމަތީގައި އިންދާ އަންހެން ކުއްޖަކު އައިސް ހިތާވާން އަހާ މަންޒަރު. އެހިސާބުން ދެން ކަންތަކާއި އެޖެހުނީ، ތިމާމީހާވެސް ގޮސް ދޮންވެލިތުނޑިމަތީގައި އިންނަންވީ އެލަވައިގައި ކަންތައް އެވީގޮތަށް ކަންތައް ވޭތޯ ބަލަންށޭ ކިޔާފައި. ގަބޫލުކުރިޔަސް ނުކުރިޔަސް ދިވެހި ފިރިހެނުންގެ ތެރޭގައި އެބައުޅޭ މިޒާތުގެ މީހުން ބައިވަރު. ކޮންމެވެސް ބަޔަކު ވެއްޖެނުން މިހާރު ފިލްމުތަކާއި ވާހަކަތަކާއި ލަވަތަކުން އެދައްކަނީ ހަގީގީ މަންޒަރު ނޫންކަން ބުނެދީ، މީސްތަކުން ހޭލުންތެރިކުރުވޭތޯ ބަލަން. ނޫންނަމަ އަދި މިއަށްވުރެވެސް ބޮޑެތި ކަންކަން ހިނގަމުން ދިޔުން ހަމަ ގާތް.\nތީ ދެން މިހުން ކުރާ ކަހަލަ ކަން ތަައްތައް ތަ\nއަންހެން ކުދިން ހުސް ވީ ތަ......\nޑިސެމްބަރު 2, 2017 - 18:08\nތި ފިރިހެން ގޮލާ ތީ ހަމަ ފަށްކާ “ރ” އަކުރުން ފެށޭ އެއްޗެއް އުޅެއްނު! އޭގެ ގޮލައެއް!\nޑިސެމްބަރު 4, 2017 - 01:52\nރަންނަމާރި ދޯ 🤣\nޑިސެމްބަރު 2, 2017 - 18:03\nކަލޯ ތިހެން ހެދީމަ އެއްވެސް ފައިދާއެއް ވެއްޖެތަ. ކޮބާ ނެތެއްނު އެއްވެސް އީމާންތެރިކަމެށް. ނަމާދު ކޮށް ދުޢާކޮށްބަލަ. ތިކަމުންވެސް އިބުރަތެއް ހާސިލް ކޮށްބަލަ.\nޑިސެމްބަރު 2, 2017 - 18:01\nޑިސެމްބަރު 2, 2017 - 17:59\nޑިސެމްބަރު 2, 2017 - 17:53\nޑިސެމްބަރު 2, 2017 - 17:51\nމިހާރު، ހަމަޔަގީން ތިޔަމަންޖެ ތިގޮލާ ދެކެ ލޯބިބާނެ، ތިޔައްކިޔާނި ސިގިރޭޓު ލޯބި، ހެހެ، ދެން ހަދާން ނައްތާލާފަ، އާފެށުމަކުން ފަށާބަ، ބިލެއްދޫ ކުއްޖާއައްވުރެ ރަނގަޅު، ރީތި ބިޓުން، ހެސްކިޔާފަ، ކައިރި، އިންޑިޔާއިންލިބޭ،\nޑިސެމްބަރު 2, 2017 - 18:46


އެކަށީގެންވާ މިންވަރާ ގާތަށްވެސް، ރާއްޖޭގައި ކުޅިވަރުގެ ވަސީލަތްތައް ޤާއިމުކޮށްދެވިފައި ނެތް: ރައީސް އިބްރާހީމް | Sandhaanu\nއެކަށީގެންވާ މިންވަރާ ގާތަށްވެސް، ރާއްޖޭގައި ކުޅިވަރުގެ ވަސީލަތްތައް ޤާއިމުކޮށްދެވިފައި ނެތް: ރައީސް އިބްރާހީމް\nއެކަށީގެންވާ މިންވަރާ ގާތަށްވެސް، ރާއްޖޭގައި ކުޅިވަރުގެ ވަސީލަތްތައް ޤާއިމުކޮށްދެވިފައި ނެތްކަމުގައި ރައީސް އިބްރާހީމް މުޙައްމަދު ޞާލިޙު ވިދާޅުވެއްޖެއެވެ.\n“ކުޅިވަރު ސްޓޭޑިއަމްތަކާއި، އިންޑޯ ހޯލްތަކާއި، ޓްރެކްތަކާއި، ޖިމް ފަދަ ވަސީލަތްތައް އެކަށީގެންވާ މިންވަރަކަށް އަދިއެއް (ރާއްޖޭގައި) ނެތް.” ނޭޝަނަލް މާރޝަލް އާރޓްސް ސެންޓަރ އަދި ހުޅުމާލެ ޓީ.ޓީ. ހޯލް ހުޅުވުމުގެ ރަސްމިއްޔާތުގައި އާދީއްތަ ދުވަހުގެ ހަވީރު ވާހަކަފުޅުދައްކަވަމުން ރައީސް އިބްރާހީމް ވިދާޅުވިއެވެ. ” ކުޅިވަރުގެ ރޮނގުން އަޅުގަނޑުމެންގެ އުންމީދުތައް ހުރީ ވަރަށް އުހުގައި. ކުޅިވަރުގެ ރަން ވަނަތައް ބޭނުންވޭ. އެކަމަކު އެ ކާމިޔާބީ ހާސިލުކުރަން އެކަށީގެންވާ މިންވަރާ ގާތަށްވެސް، ރާއްޖޭގައި ކުޅިވަރުގެ ވަސީލަތްތައް ޤާއިމުކޮށްދެވިފައި ނެތްކަމީ، އަޅުގަނޑުމެން ޤަބޫލުކުރަންޖެހޭ ޙަޤީޤަތެއް.”\nރައީސްގެ ވާހަކަފުޅުގައި ރާއްޖޭގައި ވަރަށް ހުނަރުވެރި ކުޅުންތެރިންނާއި އެތުލީޓުން އެބަ ތިބިކަމަށާއި ނަމަވެސް އަޅުގަނޑުމެންނަށް ފެންނަނީ، ޙަޤީޤީ ކާމިޔާބަކާ ހަމައަށް ނުދެވެނީސް، އޭގެ ތެރެއިން ގިނަ ކުޅުންތެރިން ކުޅިވަރުގެ މައިދާން ދޫކޮށްލާތަންކަމުގައި ވިދާޅުވިއެވެ. އެކަމުގެ ސަބަބަކީ، އެ ކުޅުންތެރިންގެ ކިބައިގައި ހުރި ހުނަރުތައް ތަރައްޤީކޮށްދެވޭނެ ރަނގަޅު ޕްލޭނެއް އަދި ނެތުންކަމުގައި ވެސް ރައީސް ވިދާޅުވިއެވެ.\nރައީސް އިބްރާހީމް ވިދާޅުވި ގޮތުގައި ކުޅިވަރު ތަރައްޤީކުރުމުގައި، ސަރުކާރުގެ އެންމެ ފުރަތަމަ އަމާޒަކީ، ކުޅިވަރުގެ ވަސީލަތްތައް ޤާއިމުކޮށްދީ ތަރައްޤީކޮށްދިނުމެވެ. އަދި ރާއްޖެއާއި ރާއްޖެއިން ބޭރުން ރަނގަޅު ތަމްރީނާއި ތަޖުރިބާގެ ފުރުޞަތުތައް ކުޅުންތެރިންނަށް ހޯދައިދިނުމެވެ. އެސޯސިއޭޝަންތަކާއި ބެލެނިވެރިން ގުޅިގެން ކުރާ މަސައްކަތުގައި، ސަރުކާރުން މިތިބީ އެހީތެރިކަމާއި އެއްބާރުލުން ދޭން ތައްޔާރަށްކަމުގައި ވެސް ރައީސް ވިދާޅުވިއެވެ.\n“އަޅުގަނޑު ވެރިކަމާ ޙަވާލުވިއިރު، ކުޅިވަރުގެ ދާއިރާއިން އެންމެ ބޮޑު އެއް ޝަކުވާއަކަށް ވެފައިއޮތީ، މާލޭގެ ފަތާ ޓްރެކް ސަރަޙައްދުގައި، އަތްވާއި ވާރޭން ހިޔާވާނެ ގޮތެއް ނެތްކަމުގެ ޝަކުވާ. އެކި ސަބަބުތަކާހުރެ ލަސްވެގެން ދިޔަނަމަވެސް، އިރާދަކުރެއްވިއްޔާ އެ މަސައްކަތް މިހާރު އެވަނީ ނިމުމަކާ ހަމަޔަށް އައިސްފައި.” ރައީސްގެ ވާހަކަފުޅު ކުރިއަށް ގެންދަވަމުން ވިދާޅުވިއެވެ. “ރާއްޖޭގައި ބޮޑީ ކަނޑުގެ ސަރަޙައްދު ކަމަށްވިޔަސް، މޫދުކުޅިވަރުތައް ނުވަތަ ފެނުގައި ކުޅޭ ކުޅިވަރުތައް ކުޅުމަށް އެކަށީގެންވާ ވަސީލަތްތަކެއް ރާއްޖޭގައި މިހާތަނަށް ޤާއިމުކުރެވިފައެއް ނެތް.”\nއޮލިމްޕިކް ސައިޒްގެ ސްވިމިންގ ޕޫލެއް، މާލެ ސަރަޙައްދުގައި އެޅުމަށް ބޭނުންވާ މަސައްކަތްތަކުގެތެރެއިން ކަރުދާހުގެ މަސައްކަތް، އެންމެފަހުގެ ތަފްޞީލީ ކުރެހުންތައް ކުރެހުމުގެ މަސައްކަތް ކަމާބެހޭ ފަރާތުން ކުރަމުން އެބަގެންދެއެވެ.\nމޫސާ މުހައްމަދު ޑިސެމްބަރ 14, 2020 At 6:33 ޕމ\nކޮވިޑްގެ ދުވަސްތައް ނިމުމަކަށް އައިމާ ރައީސް ތިކަން އިތުރަށް ރަނގަޅުކޮށްދެއްވުން އެދެމެވެ. ނަމަވެސް 2023 ގެ ކެމްޕެއިން ފެއްޓެވުމުގެ ކުރިންވެސް މެއެވެ. ޝުކުރިއްޔާ ރައީސް!


Power House | Mihaaru\nހުޅުމާލޭ އިންޖީނުގޭގެ މަސައްކަތް އަންނަ މަހު ނިމޭނެ\nސްޓެލްކޯއިން ކުރިއަށްގެންދާ ފިފްތު ޕަވާ ޕްލާންޓު މަޝްރޫއު އަންނަ މަހުގެ ފަހުކޮޅު ނިމޭނެ ކަމަށް އެ ކުންފުނިން މިއަދު ބުނެފި އެވެ.\nAugust 05, 2018 1\nފުވައްމުލަކު ކަރަންޓު މައްސަލަ ހޮނިހިރުދުވަހު ހައްލުވާނެ\nފުވައްމުލަކުން ކަރަންޓު ކެނޑޭ މައްސަލައަށް ހޮނިހިރު ދުވަހު ހައްލެއް ލިބޭނެ ކަމަށް ފެނަކަ ކޯޕަރޭޝަނުން މިއަދު ބުނެފި އެވެ.\nފެނަކަ އޮފީހުގެ ވައްކަމާ ގުޅިގެން ބަޔަކު ވަކިކޮށްފި\nލ. މާބައިދޫގެ ފެނަކަ އޮފީހުން ވައްކަންކުރި މައްސަލައާ ގުޅިގެން ހައްޔަރުކުރި، އެ އޮފީހުގެ ފަސް މުވައްޒަފަކު ވަޒީފާއިން އިއްޔެ ވަކިކޮށްފި އެވެ.\nDecember 05, 2017 12\nހުޅުމާލޭގައި 8.9 މެގަވޮޓްގެ ހަ ޖަނަރޭޓަރު ބަހައްޓާނެ\nހުޅުމާލޭގައި ހަދާ 50 މެގަވޮޓްގެ ކަރަންޓް އުފައްދާ ޕަވާޕްލާންޓްގެ މަސައްކަތް ތާވަލާ އެއްގޮތަށް ކުރިއަށްދާ ކަމަށާއި އެތަނުގައި 8.9 މެގަވޮޓްގެ ހަ ޖަނަރޭޓަރު ބަހައްޓާނެ ކަމަށް ސްޓެލްކޯ އިން ބުނެފި އެވެ.\nއުކުޅަހަށް ކަރަންޓު ދީފި\nއއ. އުކުޅަހުގެ އިންޖީނުގޭގައި އަލިފާން ރޯވުމުގެ ސަބަބުން އެ ރަށަށް ކަރަންޓު ދިނުމުގައި ދިމާވި މައްސަލަތައް ހައްލުކޮށް މުޅި ރަށަށް މިރޭ ކަރަންޓު ދީފި އެވެ.\nބިލެތްފައްސަށް ވަގުތީގޮތުން ކަރަންޓު ދީފި\nށ. ބިލެތްފައްސަށް ވަގުތީގޮތުން ރޭ ކަރަންޓު ދީފި އެވެ.\nAugust 07, 2017 7\n1500 އެލެކްޓްރީޝަނުން ތަމްރީނުކުރަނީ\nއިލެކްޓްރީޝަނުން ތަމްރީނުު ކުރުމަށް ފެނަކަ ކޯޕަރޭޝަނާއި ޓިވެޓާ ދެމެދު މިއަދު އެއްބަސްވުމެއްގައި ސޮއި ކޮށްފި އެވެ.\nރައްޔިތުންގެ ތާއީދު ހޯދާ ކަމާމެދު ޝައްކު: ސައުދުﷲ\nސަރުކާރުން ރައްޔިތުންގެ ތާއީދު ހޯދަން އުޅޭ ކަމާ މެދު ޝައްކު ކުރައްވާ ކަމަށް ޕީޕީއެމްގެ ތިނަދޫ އުތުރު ދާއިރާގެ މެމްބަރު އަދި ސްވިފްޓް އިންޖީނިއަރިންގެ އެއް ހިއްސާދާރު ސައުދުﷲ ހިލްމީ ވިދާޅުވެއްޖެ އެވެ.\nJuly 01, 2017 3\nރ. އަލިފުއްޓަށް ރޭ ގެންދިޔަ ޖަނަރޭޓަރު ބަހައްޓައި ހަތަރު ދުވަހަށް ފަހު އެ ރަށަށް މިއަދު ކަރަންޓު ދީފި އެވެ.\nދެ ރަށެއްގައި އިންޖީނުގެ އެޅުމަށް ބަޔަކާ ހަވާލު ކޮށްފި\nހއ. މާރަންދޫ އާއި ބ. ފެހެންދޫ އިންޖީނުގެ އިމާރާތް ކުރުމަށް 40 މިލިއަން ރުފިޔާ އަށް ދެ ކުންފުންޏަކާ ހަވާލުކޮށްފި އެވެ.\nއާ ޖަނަރޭޓަރުން މިމަހު ކަރަންޓް އުފައްދަން ފަށަނީ\nމާލޭގައި ކަރަންޓު އުފަައްދާ މިންވަރު އިތުރުކުރަން ސްޓެލްކޯއިން އަލަށް ބަހައްޓާ 8.9 މެގަވޮޓްގެ ޖަނަރޭޓަރުން މިމަހު ކަރަންޓު އުފައްދަން ފަށާނެ ކަމަށް އެ ކުންފުނިން މިރޭ ބުނެފި އެވެ.\nއިންޖީނުގެތަކުގައި ސަލާމަތީ ވަސީލަތްތައް ގާއިމުކުރަނީ\nފެނަކަ ކޯޕަރޭޝަނުން ރަށްރަށުގައި ހިންގާ ހުރިހާ އިންޖީނުގެތަކެއްގައި ސަލާމަތީ ގޮތުން ބޭނުންވާ ވަސީލަތްތައް ގާއިމުކުރުމުގެ މަސައްކަތް ވަރަށް އަވަހަށް ފުރިހަމަކުރަން މަސައްކަތް ކުރަމުން އަންނަ ކަމަށް އެ ކުންފުނިން މިއަދު ބުނެފި އެވެ.\nށ. ނަރުދޫ އަށް ޖަނަރޭޓަރެއް ގެންގޮސް އެ ރަށަށް ކަރަންޓް ދީފި އެވެ.\nށ. ނަރުދު އަށް އިތުރު ޖަނަރޭޓަރެއް ގެންދިއުމުގެ މަސައްކަތް ކުރަމުން އަންނަ ކަމަށާއި މިއަދު އިރުއޮއްސުމުގެ ކުރިން އަލުން ކަރަންޓް ދެވޭތޯ ބަލަމުން އަންނަ ކަމަށް ފެނަކަ ކޯޕަރޭޝަނުން...\nށ. ނަރުދޫ އިންޖީނުގޭގައި އަލިފާން ރޯވެ ރަށުން ކަަރަންޓު ކެނޑިއްޖެ އެވެ.


Covid-19 Jehe Meehun Ithuru Vaathee Dr. Mohamed Ali Ge Naseyhatheh - Vaguthu\nކޮވިޑް-19 ޖެހޭ މީހުން އިތުރުވާތީ ޑރ. މުހައްމަދު އަލީގެ ނަސޭހަތެއް\nކޮވިޑް-19 އާ ގުޅިގެން ރާއްޖެ އިތުރު ފުރަބަންދަކަށް ދާން ބޭނުން ނޫން ކަމަށް ވިދާޅުވެ، އާންމު ރައްޔިތުން މިހާރަށް ވުރެ ބޮޑަށް ސާފުތާހިރު ކަމަށް އިސްކަން ދިނުމަށް އައިޖީއެމްއެޗްގެ ޑރ.މުހައްމަދު އަލީ ރައްޔިތުންގެ ކިބައިންގެ ރޭ އެދިވަޑައިގެންފިއެވެ.\nޓުވިޓާ މެދުވެރިކޮށް ޑރ. މުހައްމަދު އަލީ އާންމުންނަށް ދެއްވި މެސެޖްގައި ވިދާޅުވީ ކޮވިޑް-19 އާ ގުޅިގެން ދުނިޔޭގެ އެހެން ގައުމުތަކުގައި ހިނގަމުން އަންނަ ކަންކަމުން ފިލާވަޅު ލިބިގަންނަން ޖެހިފައިވާ ކަމަށެވެ. އެ ގައުމުތަކުގައި "ފުރަބަންދަކަށް ފަހު ފުރަބަންދަކަށް" ދާ ކަން އޭނާ ފާހަގަކުރެއްވިއެވެ. އަދި ރާއްޖޭގައި އެފަދަ ފުރަބަންދަކަށް ދެވެން ނެތް ކަމަށް ޑރ. މުހައްމަދު އަލީ ވިދާޅުވިއެވެ.\n"ކޮންމެ މީހަކު ވެސް ދަތި ތަހަންމަލު ކުރަން ޖެހުނު. ބަލިން ސަލާމަތްވުމަށް އާދައިގެ އިރުޝާދުތަކަށް ބޯނުލެނބޭ ނަމަ އެހެން ގައުމުތަކަށް ވި ގޮތަށް ވެދާނެ. އެކަން ބަދަލު ކުރެވޭނެ ތިބި ބަޔަކަށް ތިބީ ވެސް އަހަރުމެން،" ޑރ. މުހައްމަދު އަލީ ވިދާޅުވިއެވެ.\nޑރ. މުހައްމަދު އަލީ އެގޮތަށް ވިދާޅުވި އިރު، ދުނިޔޭގެ ގިނަ ގައުމުތަކުގައި ކޮވިޑް-19 ގެ ހާލަތު ދަނީ ގޯހުން ގޯހަށެވެ. ހާއްސަކޮށް އެމެރިކާ އާއި ބްރެޒިލް އާއި މެކްސިކޯ އާއި ރަޝިއާ ފަދަ ގައުމުތަކުގައި އަދިވެސް ހަލުވިކަމާ އެކު ދަނީ ކޮވިޑް-19 ފެތުރެމުންނެވެ.\nރާއްޖެ އަށް ބަލާ އިރު، ފަހަކަށް އައިސް، ކޮވިޑް-19 ޖެހޭ މީހުންގެ އަދަދު ވަނީ އިތުރުވާން ފަށައިފައެވެ. އަދި ކޮވިޑް-19 ޖެހިގެން އެޑްމިޓް ކުރާ މީހުންގެ އަދަދުތައް ވެސް ވަނީ އިތުރުވެފައެވެ. މީގެކުރިން، ކޮވިޑް-19 އަށް ދުވާލެއްގެ މައްޗަށް ފައްސިވާ މީހުންގެ އަދަދު ވިއްސަށް ވުރެ ދަށުގައި ދުވަސްކޮޅަކު ހުރުމަށް ފަހު، މިހާރު އެ އަދަދު ވަނީ 50 އަށް ވުރެ މައްޗަށް އަރައިފައެވެ.\nއަދި މި ބަލީގައި މިހާރު ހާހަކަށް ވުރެ ގިނަ މީހުން ފަރުވާ ހޯދަމުން އެބަދެއެވެ.\n"ކޮވިޑް-19 ގެ ވޭދަނަތައް މިދަނީ އަނެއްކާ ވެސް ރާއްޖޭގައި އިތުރުވަމުން. ބަލިވާ މީހުން ދަނީ ގިނަވަމުން. މިކަމުން ސަލާމަތްވުމަށް އަތް ދޮވެ، ގައިދުރުކަން ބެހެއްޓުމާއި މާސްކް އެޅުން ފަދަ ކަންކަން ފަރުވާތެރި ކަމާ އެކު ކުރަން ޖެހޭ،" ޑރ. މުހައްމަދު އަލީ ވިދާޅުވިއެވެ.\nރާއްޖެ އިން މިހާތަނަށް 14،000 އަށް ވުރެ ގިނަ މީހުން ކޮވިޑް-19 އަށް ފައްސިވެ 50 މީހަކު ވަނީ ބަލީގައި ނިޔާވެފައެވެ.\nޖެނުއަރީ 24, 2021 13:17\nޑޮކްޓަރުން ސިޔާސީ ނުވެތިބުން ރަންގަޅުވާނެ..މާސްކް ވެސް އެޅުން މިހިންމު ނޫންކަމަށް ސިޔާސީ މީހުންގެ ފަހަތުން އަޑުހަރުކޮށް ރާއްޖޭގެ ޑޮކްޓަރުން ދެއްކި ގައުމަށް ހެޔޮ އެދެންޏާ ތިމާގެ ޕްރޮފެޝެންގައި މޫނަށް ބެލުމެއްނެތި އިޚްލާްސްތެރިކަން ދައްކާ..\nޑޮކްޓަރުން ސިޔާސީ ނުވެތިބުން ރަންގަޅުވާނެ..މާސްކް ވެސް އެޅުން މިހިންމު ނޫންކަމަށް ސިޔާސީ މީހުންގެ ފަހަތުން އަޑުހަރުކޮށް ރާއްޖޭގެ ޑޮކްޓަރުން ދެއްކި ގައުމަށް ހެޔޮ އެދެންޏާ ތިމާގެ ޕްރޮފެޝެންގައި މޫނަށް ބެލުމެއްނެތި އިޚްލާްސްތެރިކަން ދައްކާ....\nޖެނުއަރީ 24, 2021 14:51\nމަހިތަށް އެރިޔޭ ރޭގަ މާދަމާ މި ސިޔާސީ ޑޮކްޓަރުން ލައްވާ ގުއިފާލުގަ ދަނޑިން ތަޅަން ފަށާނެޔެ .\nޕޕއމ މީހުން ޤަރާރެއް ފާސްކުރިއްޔޯ .\nހީޙީ ހަލާކުވެ މިސަރުކާރުން ގެންގުޅޭ ކޮވިޑް ސިޔާސީ ހެލްތް މީހުންނާ ހެދި .\nޖެނުއަރީ 24, 2021 17:55\nކޮވިޑް 19 އަކީ ދުނިޔޭގެ ސިޔާސީ ކޮރަޕުޓް ލީޑަރުން ކުޅޭ ޑުރާމާއެއް !\nޖެނުއަރީ 24, 2021 18:28\nޙުރިހަާ ކަމެއްވެސް ހުއްދަ .\nހުއްދަ ނެތީ ރިސޯޓް މުއައްޒަފުން އާއިލާ ކައިރިއައް ދިއުން .


ތިބާގެ މަރު! | Jazeera\tތިބާގެ މަރު! - Jazeera\nޙުސެއިން ޝާހް December 23, 2018 93 views0\nކޮންމެ ދުވަހަކަށް އިރުއަރާ އިރު އޮއްސޭއިރު ކުރިއަށް އޮތް ދުވަހު ކުރާނޭ ކަންކަން ރާވާ ނިންމާލައެވެ. ގަޑިތައް ކަނޑައަޅާ އިރު ހީވަނީ އެހެން ކަމެއް ހެންނެވެ. މިއީ ދުނިޔޭގެ އާދައެވެ. އިންސާނީ ތަބީއަތެވެ.\nމިހެން ރާވާރޭވުންތަކާއި ކުރަން ނިންމާ ކަންކަމުގެ ލިސްޓުގެ ކުރިއަށް މަރާއި މެދު ތައްޔާރު ވުމަށްވުރެ މުހިންމުކަމެއް އޮވެގެން ނުވާނެކަމެވެ.\nތައްޔާރުވެ ތިބެންވީ މަރު އައިސް ބައްދަލު ކުރާނެ ވަގުތަކަށްޓަކައެވެ.\nމަރު ތިބާ އުންމީދުކުރާ ވަގުތެއްގައި ހާޒިރު ވާނެއޭ ހީކޮށް ހުރުމަށްވުރެ ތާކުންތާކު ނުޖެހޭ ކަމަކަށް ތިމާއަށް އިންތިޒާރެއް ނުކުރެވޭނެއެވެ. މިކަމަކަށް ޅަފުރާ، ނޫކަށި ޒުވާން، ނުވަތަ މުސްކުޅި އުމުރެއް ބެލުމެއް ނުވެއެވެ. މިކަމަކީ އެމީހަކަށް މިންވަރު ކުރެވިފައިވާ ކަމެވެ. އިންސާނުންނަށް އޮތީ އާހިރަތަށް ތައްޔާރުވެ ތިބުމެވެ.\nދީނުގައި ފަރުޞު ކުރައްވާފައިވާ ކަންކަން ކުރުމުގައި އިހްލާސްތެރިވުމެވެ. އަދި ކަނޑައެޅި ބަޔާންވެގެންވާ ހަރާމް ކަންކަމުން ދުރުވެ ބަރީއަވުމެވެ. އެހެނީ މަރުވުމަށްފަހު ތިމާގެ އަމަލުތައް އިސްލާހު ކުރުމަށް ދެވެނަ ފުރުސަތެއް ނެތެވެ. ކަށްވަޅުގެ އަޒާބާއި މެދު ވިސްނާލި ނަމަވެސް ފުދެއެވެ. އެއްވެސް ފަރާތެއްގެ މަދަދެއް އެހީއެއް ލިބުމެއްނުވާ އެބިރުވެރި ދުވަހަށް ތައްޔާރުވުމަށް މިދުނިޔޭގެ ދިރިއުޅުމަކީ މަދު ސިކުންތު ކޮޅެއް ފަދަ ވަގުތު ކޮޅެކެވެ. ޝަހާދަތުގެ ދެކަލިމަ ދުލުން ކިޔާއިރު އަމަލުން އެކަން ނުދެއްކެންވީ އުޒުރެއް ނެތެވެ. އުޒުރު ދެއްކޭނެއޭ ހީވަނިހެއްޔެވެ!!\nދުނިޔަވީ ގޮތުން ބޭކާރު ކިތަންމެ ކަމެއްގައި އަގުހުރި ވަގުތުތައް ހޭދަ ކޮށްލަނީ ވަގުތީ އުފަލަކަށްޓަކައެވެ. ހުނުމާއި މަޖަލުގައި ކުޅިވަރާއި ﷲ ނަހީކުރަށްވާފައިވާ މިއުޒިކުގައި މަސްއޫލުވެ ތިބޭތިބުން މިވަނީ އާންމުވެފައެވެ. ބަންގީގެ އަޑަށް އިޖާބަ ނުދޭނަމަ ތިމާއަށްވުރެ އަބާއްޖަވެރިޔަކު ވޭހެއްޔެވެ؟. ނަމާދަކީ މުންކަރާތްތަކުން އިންސާނާ އެއްކިބާކޮށްދޭ މަސްދަރުކަމުގައި ވީހިނދު މިކަމާއި މެދު ފިކުރުކުރަން ވަގުތު ނުވާކަމީ ހިތާމަހުރި ކަމެކެވެ. ދުނިޔެއަށް އިންސާނާ ފޮނުވުމުގެ މަގުސަދަކީ ﷲ ސުބްހާނަހޫ ވަތައާލާ އެއްކައުވަންތަކޮށް އެއިލާހަށް އަޅުކަން ކުރުން ކަމުގައިވީ ހިނދު، ތިމާ ދުނިޔެއަށް ފޮނުއްވެވުމުގެ މަގުސަދު ހަނދާން ނެތެންވީ ސަބަބެއް ކޮބައިތޯއެވެ!!\nނަމާދަކީ އެއަޅުކަމަކާއި ނުލާ އިސްލާމްކަން ފުރިހަމަ ނުވާ އަޅުކަން ކަމުގައި ވީއިރު ފަރުޟު ފަސް ނަމާދަށް ރައްކައުތެރި ވުމަށްވުރެ އިސްކަންދޭން ޖެހޭނެ އެއްވެސް ކަމެއް ނުވެއެވެ. ލޮލު ކުރިމަތީގައި ތިމާގެ އަހާ، ނިމިދިޔަތަން ނުފެންނަނީހެއްޔެވެ. އިބްރަތް ހާސިލް ކުރަންވީ ދުނިޔެ ދައްކަމުންދާ ހަގީގަތުންނެވެ. ތިމާގެ މަށްޗަށް ބަންގި ދިނުމެއް ނެތި ނަމާދު ކުރެވޭނެ ދުވަހެއްވެއެވެ.\nއެދުވަހުން ތިމާވާހުށީ ކަފުނަކުން ބަނދެލެވިފައިވާ ހާލުގައެވެ. ތިމާގެ އުމުރުގެ ދިގުމިނަކީ އުފަން ވުމާއިއެކު ކަންފަތް ދޮށުގަ ގޮވާލެވުނު ބަންގިއާއި ކަފުނުން ބަނދެލެވުމަށްފަހު ކުރާނެ ކަށުނަމާދާއި ދެމެދެވެ. މާނައަކީ ބަންގިއާއި ގަމަތާއި ދެމެދުގެ ކުޑަ ވަގުތުކޮޅެކެވެ. ގަދަފަދަ ވެގެންވާ އަޒާބުގެ ބިރުވެރިކަމާއި މެދު ވިސްނާ ނަފްސު އިސްލާހުކުރަން ލިބޭނީ މަދު ފުރުސަތެކެވެ. މުސްކުޅިވާނެ ދުވަހަކަށް ތިމާ އިންތިޒާރު ނުކުރާށެވެ. އެހެނީ އެއީ އެއްވެސް ޔަގީން ކަމެއް އޮތްކަމެއް ނޫނެވެ. ޔަގީންވަކަމަކީ މަރުވާނެ ކަމެވެ. ވަގުތުވަނީ ސިއްރުވެގެނެވެ.


Eid Dhuvahuge Baeh Adhabu thakaai Sunnaiy thah ޢީދު ދުވަހުގެ ބައެއް އަދަބުތަކާއި ސުންނަތްތައް – Ilm Eid Dhuvahuge Baeh Adhabu thakaai Sunnaiy thah\nޢީދު ދުވަހުގެ ބައެއް އަދަބުތަކާއި ސުންނަތްތައް\nފިޠުރުޢީދު ނަމާދަށް ދިއުމުގެ ކުރިން ކޮންމެވެސް އެއްޗެއް ކެއުން، އަދި އަޟްޙާ ޢީދު ނަމާދުން އެނބުރި އައުމަށްފަހު ކެއުން\nމިއީ ރަސޫލުﷲ ﷺގެ އަރިހުން ޘާބިތުކަމެކެވެ. އަޟްޙާ ޢީދާ ޚިލާފަށް ފީޠުރު ޢީދުނަމާދަށް ދިއުމުގެ ކުރިން އެކަލޭގެފާނު ކަދުރު ފަރިއްކުޅުއްވައެވެ.\nއަނަސް(ރަޟިޔަﷲ ޢަންހު) ގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. “كَانَ رَسُولُ اللَّهِ صلى الله عليه وسلم لاَ يَغْدُو يَوْمَ الْفِطْرِ حَتَّى يَأْكُلَ تَمَرَاتٍ. وَيَأْكُلُهُنَّ وِتْرًا.” (البخاري 953 )\nމާނައީ: ” ރަސޫލުﷲ ﷺ ކަދުރުކޮޅެއް ފަރީއްކުޅުވުމަށްފަހު މެނުވީ، ފިޠުރު ޢީދުދަވަހު (ޢީދުނަމާދަށް) ވަޑައިނުގަންނަވައެވެ. އަދި އެކަލޭގެފާނު ކަދުރު ފަރީއްކުޅުއްވަނީ އޮނަހިރި އަދަދަކަށެވެ.”\nމިއީ ބައެއް ޞަޙާބީންގެ އަރިހުން ޘާބިތުވާކަމެވެ. ޢަބްދުﷲ ބުން ޢުމަރު(ރަޟިޔަﷲ ޢަންހު) ފިޠުރު ޢީދުދުވަހު ހެނދުނު ޢީދުނަމާދު ކުރާ މައިދާނަށް ނުކުތުމުގެ ކުރިން ހިނައިގަންނަވާ ކަމަށް الموطأ (އަލްމުޥައްޠާ) ގައި ޞައްޙަމަގުން ގެންނަވާފައިވެއެވެ. (الموطأ 428)\nޢީދުދުވަހު ރީތި ހެދުމެއް ލައި ނަލަވުމަކީ ސުންނަތުން ޘާބިތުވާކަމެކެވެ. އެފަދަ އެފާވެރި ދުވަހެއްގައި އެފަދައިން ރީތިވެ ނަލަނުވާންވީ ސަބަބެއް ނެތެވެ. ޖާބިރު(ރަޟިޔަﷲ ޢަންހު)ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. “ޢީދުދުވަހާއި ހުކުރުދުވަހު ތުރުކުރެއްވުމަށް ނަބިއްޔާ ﷺ ޖުއްބާއެއް ގެންގުޅުއްވިއެވެ.” (صحيح ابن خزيمة 1765)\nއެހެންކަމުން، އެދުވަހު ޒީނަތްތެރިވުން ސުންނަތް ވެގެންވެއެވެ. އެކަމަކު، އަންހެން ކަނބަލުން ހިލޭ ފިރިހެންނުންގެ ތެރެއަށް ނިކުންނަ ކަމުގައި ވާނަމަ އެކަނބަލުންގެ ޒީނަތްތެރިކަން ފާޅުކުރުމާއި މީރުވަސްދުވާ އަތަރު ފަދަ ތަކެތި ބޭނުން ކުރުން ހުއްދަވެގެންނުވެއެވެ.\nޢީދުނަމާދަށް ދާ މަގާއި، އެނބުރި އަންނަ މަގު ތަފާތުކުރުން\nعَنْ جَابِرِ بْنِ عَبْدِ اللَّهِ رَضِيَ اللَّهُ عَنْهُمَا قَالَ كَانَ النَّبِيُّ صَلَّى اللَّهُ عَلَيْهِ وَسَلَّمَ إِذَا كَانَ يَوْمُ عِيدٍ خَالَفَ الطَّرِيقَ . (رواه البخاري 986)\nޖާބިރު ބުން ޢަބްދުﷲ(ރަޟިޔަﷲ ޢަންހުމާ)ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ނަބިއްޔާ ﷺ ޢީދު ދުވަސް އަންނަހިނދު (ޢީދުނަމާދަށް ވަޑައިގަންނަވާ މަގާއި، އެނބުރި ވަޑައިގަންނަވާ މަގު ތަފާތުކުރައްވައެވެ.)\nﷲ ޞުބްޙާނަހޫ ވަތަޢާލާގެ ވަޙީ ބަސްފުޅުގައިވާ ފަދައިން މިއީ މަތިވެރިވެގެންވާ ސުންނަތެކެވެ. އެކަލާނގެ ވަޙީކުރެއްވިއެވެ. “وَلِتُكْمِلُوا الْعِدَّةَ وَلِتُكَبِّرُوا اللَّـهَ عَلَىٰ مَا هَدَاكُمْ وَلَعَلَّكُمْ تَشْكُرُونَ” މާނައީ: ތިޔަބައިމީހުން އެ މައްސަރުގެ ދުވަސްތަކުގެ އަދަދުފުރިހަމަ ކުރުމަށްޓަކައެވެ. އަދި ތިޔަބައިމީހުންނަށް ތެދުމަގު ދެއްކެވިކަން މައްޗަށް ﷲއަށް ތަކްބީރު ކިޔައި އުޅުމަށްޓަކައެވެ. އަދި ތިޔަބައިމީހުން (އެކަލާނގެއަށް) ޝުކުރުވެރި ވުމަށްޓަކައެވެ.”\nޢީދު ތަހުނިޔާ ކިޔުން\nރިވެތިވެގެންވާ ބަސްތަކުން ޢީދު ތަހުނިޔާ ކިޔުމަކީ ޢީދުގެ އަދަބުތަކުގެ ތެރެއިންވާ އަދަބެކެވެ. އެގޮތުން “تَقَبَّلَ اللهُ مِنَّا وَمِنْكُمْ” (“އަޅަމެންގެ ފަރާތުންނާއި ތިޔަބޭފުޅުންގެ ފަރާތުން މާތް ﷲ (އަޅުކަންތައް) ޤަބޫލުކުރައްވާފާދޭއެވެ.”) ނުވަތަ “ޢީދު މުބާރަކް” ފަދަ ޢިބާރާތަކުން ޢީދު ތަހުނިޔާ ކިއިދާނެއެވެ.\nޢީދުދުވަހު ރޯދަ ނުހިފުން\nޢީދު ދުވަހު ރޯދަ ހިފުމަކީ ޙާރާމް ކަމެކެވެ. އެދުވަހަކީ އުފާކުރުމާއި، އެކަކު އަނެކަކާ ބައްދަލުކޮށް،ކައިބޮއެ އުޅުމުގެ ދުވަހެއް ކަމުން ރޯދަ ނުހިފުމަށް މާތް ނަބިއްޔާ ﷺ އަމުރުކުރެއްވިއެވެ. އެކަލޭގެފާނު ޙަދީޘްކުރެއްވިއެވެ. ” لا صَوْمَ فِي يَوْمَيْنِ: الْفِطْرِ وَالْأَضْحَى” ) صحيح البخاري، 1197)\n” ދެ ދުވަހެއްގައި ރޯދައެއް ނުވެއެވެ. އެއީ ފިޠުރާއި އަޟްޙާ ދުވަހެވެ.”\nޢީދުގެ އުފަލުގައި އަންހެން ބޭފުޅުން ބައިވެރިވުން\nޢީދުގެ އުފަލުގައި އަންހެން ކަނބަލުން ބައިވެރިވުމަށް ރަސޫލުﷲ ﷺ އިރުޝާދު ދެއްވިއެވެ. އެގޮތުން، އަންހެނުން ޙައިޟުގެ ދުވަސްވަރު ކަމުގައި ވިޔަސް ޢީދު ނަމާދަށް ނިކުތުމަށް އަމުރުކުރެއްވިއެވެ. އަދި އެބައިމީހުން ނަމާދުގައި ބައިވެރި ނުވިކަމުގައިވިޔަސް މުސްލިމުންގެ ދުޢާގައި ބައިވެރިވުމާއި ނަމާދު ކުރާތަން ދުށުމަށް އެތަނަށް ނިކުތުމަށް އެންގެވިއެވެ. (ބައްލަވާ البخاري (324) ومسلم( 890))\nއެހެންކަމުން، ހުރިހާ އަންހެން ބޭކަނބަލުންވެސް ޢީދުގެ އުފަލުގައި ބައިވެރިވުމަށް ނިކުތުމަކީ ސުންނަތްވެގެންވާ ކަމެކެވެ.\nމާތް ﷲ މިއަޅާއާއި ތި އެންމެހާ އަޚުންނާއި އުޚުތުންގެ ރޯދަތަކާއި ހެޔޮޢަމަލުތައް ޤަބޫލުކުރައްވާށިއެވެ! ޢީދު މުބާރަކް!


Veterans Cup: New balikoh group ge 1 vana Valencia ah | Mihaaru\nވެޓެރަންސް ކަޕްގައި މިއަދު ނިއުގެ ކުޅުންތެރިއަކު ކައިރިން ވެލެންސިއާގެ އިސްމާއިލް މުހައްމަދު (އިއްސޭ) (ކ) ބޯޅަ ހިފައިގެންދާން މަސައްކަތް ކުރަނީ.-- ފޮޓޯ: ނިޝާން އަލީ/މިހާރު\nވެޓްރަންސް ކަޕް: ނިއު ބަލިކޮށް ގްރޫޕުގެ އެއް ވަނަ ވެލެންސިއާ އަށް\n16 ޖޫން 2016 - 22:04\nވެޓެރަންސް ކަޕްގައި މިއަދު ކުޅުނު މެޗުން ނިއު ރޭޑިއަންޓް 3-1 އިން ބަލިކޮށް ކްލަބް ވެލެންސިއާ ގްރޫޕް އެއް ވަނައިގެ ގޮތުގައި ދެ ވަނަ ބުރަށް ގޮސްފި އެވެ.\nވެލެންސިއާ އަށް ގްރޫޕްގެ އެއް ވަނަ ލިބުނީ ކުޅުނު ތިން މެޗުން ވެސް މޮޅުވެގެންނެވެ. މިއަދުގެ މެޗަށް ނުކުތްއިރު ވެސް އެ ޓީމަށް ވަނީ ދެ ވަނަ ބުރުގެ ޖާގައެއް ކަށަވަރުވެފަ އެވެ.\nޓާފް އެއް ނަންބަރު ދަނޑުގައި މިއަދު ހަވީރު ކުޅުނު މި މެޗުގައި ވެލެންސިއާގެ ތިން ލަނޑުގެ ތެރެއިން ދެ ލަނޑު ކާމިޔާބުކުރީ މެޗުގެ މޮޅު ކުޅުންތެރިއާގެ މަގާމު ހޯދި ނިހާން ނަސީރު އެވެ. އޭނާ އަކީ ކުރިން ނިއު އަށް ގިނަ ދުވަސްތަކެއް ވަންދެއް ކުޅުނު ފޯވާޑެކެވެ. ވެލެންސިއާގެ އަނެއް ލަނޑު ޖެހީ އިސްމާއިލް މުހައްމަދު (އިއްސޭ) އެވެ. ނިއުގެ ހަމައެކަނި ލަނޑު ކާމިޔާބުުކުރީ މުހައްމަދު ޒެނިތެވެ.\nމެޗުގެ 15 ވަނަ މިނިޓްގައި ނިހާން ވެލެންސިއާ އަށް ލީޑު ނަގައިދިނީ އޭރިއާ ތެރެއިން ލިބުނު ބޯޅައެއް ގޯލުގެ މަތީ ކަނަށް އަމާޒުކޮށްލައިގެންނެވެ. މި ހާފްގައި ނަތީޖާ ހަމަހަމަކުރަން ނިއުގެ އަލީ ޝަމީމް (ކޮޔަރު އައްޔަ) އަށް ރަނުގެ ފުރުސަތެއް ލިބުނު ނަމަވެސް އޭނާ އަށް ބޭނުމެއް ނުކުރެވުނެވެ.\nދެ ވަނަ ހާފް ފެށިގެން ހަތަރު ވަނަ މިނިޓްގައި ވެލެންސިއާގެ ދެ ވަނަ ލަނޑު އިއްސޭ ކާމިޔާބުކުރީ ނިއުގެ ކީޕަރު އިއްސާގު އީސާ ކައިރިން ނައްޓާލުމަށް ފަހު އެވެ. އޭގެ އަށް މިނިޓް ފަހުން ނިހާން ވަނީ ވެލެންސިއާގެ ތިން ވަނަ ލަނޑު ކާމިޔާބުކޮށްފަ އެވެ.\nމުހައްމަދު ނިޒާމް ދިން ބޯޅަ އަކުން ޒެނިތު ނިއުގެ ލަނޑު ކާމިޔާބުކުރީ މެޗު ނިމެން ފަސް މިނިޓަށް ވެފައި ހުއްޓަ އެވެ.\nމުބާރާތުގައި މާދަމާ ހަވީރު ކުޅޭނީ ވިކްޓަރީ އާއި ބީޖީ ސްޕޯޓްސް އެވެ. މެޗު ފަށާނީ ހަވީރު 16:30 ގަ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ކްލަބް ވެލެންސިއާ ވެޓަރަންސް ކަޕް\nވެެލެންސިއާ އިން ވެޓެރަންސް ކަޕް ކާމިޔާބުކޮށްފި\nވެލެންސިއާ ކަޓުވާލުމަށް ފަހު ނިއު ފައިނަލަށް


Edhuvahu raiyyithunah kuree aniya, miadhu vote hoadhan dhiyaeema...\nރިޕޯޓު - ރިޔާސީ ކެމްޕެއިން\nރައްޔިތުންނަށް ކުރީ އަނިޔާ، މިއަދު ގެއަށް ވަނީމަ ފޮނުވާލުން ގޯހެއް ނޫން\nބޭ އިންސާފުން އެތައް ބަޔަކު ވަނީ ޖަލަށް ލާފައި\nފުލުހުން ލައްވާ އެތައް ބަޔަކަށް އަނިޔާ ދީފައިވޭ\nމިއަދު ސަރުކާރުގެ އިސް މީހުން ދެކެން ވެސް ބައެއް މީހުން ބޭނުމެއް ނުވޭ\nކ. މާލެ4ޖުލައި 2018 | ބުދަ 07:30 10,461\nމިނިސްޓަރު ސައީދު ވާހަކަ ދައްކަވަން ބަޔަކާ މަސައްކަތް ކުރާއިރު އެމީހުން އަޑު އަހަން ދެކޮޅު ހަދާ ވާހަކަ ދައްކަނީ -- އާކައިވް - މުހައްމަދު ޝަރުހާން\nރިޔާސީ އިންތިހާބު ކައިރިވެ ސަރުކާރު ހިންގައި މައި ޕާޓީން ވެސް ކެމްޕެއިންތައް ފަށައިފި އެވެ. ދޮރުން ދޮރުން ކެމްޕެއިނޭ ކިޔާ ޕީޕީއެމްގެ މީހުން އެކި ގެތަކަށް ވަންނަން ފަށައިފި އެވެ. ނަމަވެސް ބައެއް ގެތަކުން އެމީހުން ނެރެލަނީ ލަދުވެތި ގޮތަކަށެވެ. އެގެއަށް ވަދެވުނު މީހުނަށް ވަދެވުނު މޮޔަ ހީވާވަރަށް ބައެއް ގެތަކުން "ފަތިވަރު" ގޮވާލާފައި ނެރެލާ މަންޒަރުތައް މިހާރު މުޅި ސޯޝަލް މީޑިޔާގައި އެނބުރެނީއެވެ. ސުވާލަކީ ޕީޕީއެމްގެ ކެމްޕެއިން ޓީމުތައް ނެރެލުމަކީ ގޯހެއް ހެއްޔެއެވެ؟\nޕީޕީއެމްގެ މެމްބަރުން ރައީސް ޔާމިންގެ ކެމްޕެއިނަށް ނިކުމެ އެގެއެއް މިގެއެއް ނުބަލާ ވަދެ ވޯޓު ދޭން ބުނާއިރު މީގެ ކުރިން ސަރުކާރާ އިދިކޮޅު މީހުންނާމެދު ސަރުކާރުން އަމަލު ކުރީ ކިހިނެތް ކަމެއް ހަނދާން ވެސް ނެތް ކަހަލައެެވެ. މިއަދު ޕީޕީއެމްގެ މީހުން ސަރުކަރާ އިދިކޮޅު ގެތަކަށް ދިޔައީމަ ނިކަމެތި ގޮތަކަށް ނެރެލާން ޖެހޭ ސަބަބަށް ފުންކޮށް ވިސްނާލާއިރު ރައްޔިތު މީހާ އެކަން އެ ކުރަނީ ހަގީގަތުގައި ވެސް މި ސަރުކާރުން އަމަލު ކޮށްފައިވާ ގޮތުން އަސަރު ކޮށްގެންނެވެ. ޔަގީން ކޮށްލަން ބޭނުން ނަމަ އަޅުގަނޑާއެކު ރައީސް ޔާމިންގެ ފާއިތުވި ހަތަރު އަހަރާއި ބައިގެ ކުރު މާޒީއަށް ހިންގަވާށެވެ.\nރައީސް ޔާމިންގެ ވެރިކަމަށް ވަޑައިގެން ފަހުން މި ފާއިތުވި ދުވަސްތަކުގައި ރައްޔިތުންގެ އަޑު ކަނޑުވާލުމަށްޓަކައި އެތައް ގާނޫނުތަކެއް ވުޖޫދަށް ގެނެސް ބައެއް ގާނޫނުތައް ބަދަލު ކޮށްފިއެވެ. ރައީސް ޔާމިނާއި ޕީޕީއެމްއާ ހިޔާލު ތަފާތު މީހުންނަކީ ބޮޑެތި ޓެރަރިސްޓުންނަށް ހަދައި އެމީހުނަށް ބޮޑެތި ޖަލު ހުކުމްތައް ކޮށްފިއެވެ. ބޮޑެތި ދޮގު އިލްޒާމްތައް އަޅުވައި ޖަލަށް ލެވިފައިވާ ތިބި އެތައް ބައެއް އާއިލާ މިއަދު އެދަނީ ކަރުނަ އަޅަމުންނެވެ. އެމީހުން އިންސާފަށް އެދި ކުރި އާދޭހަށް ސަރުކާރުން ދިނީ ބީރު ކަންފަތެވެ. ހިތުގައި ހުރި އުދާސްތަކާއި އިހްސާސްތައް ބޭރުކޮށްލަން މަގުމައްޗަށް ނިކުމަތީމަ ފުލުހުން ލައްވާ ކުރީ އަނިޔާ އާންމު ރައްޔިތުން ހިތުން އެހާ ފަސޭހައިން ދާނެ ކަމަށް ހީކޮށްގެން ނުވާނެ އެވެ.\nނޫސްވެރިޔާ ރިލްވާން އަބްދުﷲ ގެއްލުމުން އެކަމުގައި އަވަހަށް އިންސާފު ހޯދައި ދިނުމަށް އެދި އޭނާގެ މަންމަ އާއި އާއިލާއިން މަގު މައްޗަށް ނިކުތް ދުވަހު ފުލުހުން ފޮނުވައިގެން ސަރުކާރުން އެމީހުނަށް ކުރި އަނިޔާ ރައްޔިތުންގެ ހިތުން އަދި ނުދެ އެވެ. ދަރިއަކު ގެއްލިގެން މަޔަކު އިންސާފަށް އެދި ރޮމުންދިޔައިރު ފުލުހުން ފުލުހުން ޖެހީ ޕެޕަރސުޕްރޭ އެވެ. އިންސާނިއްޔަތުކަން ހުރި ކޮންމެ މީހަކުވެސް ސަރުކާރުގެ އެ އަމަލުތަކާމެދު ކަންބޮޑުވެ އެވެ،\nރިލްވާނު ގެއްލުނު މައްސަލައިގައި އިންސާފު ހޯދައިދޭން އޭނާގެ އާއިލާއިން ކުރި މުޒާހަރާއަށް ފުލުހުން ހުރަސް އަޅަނީ\nބްރޮގަރ ޔާމިން ރަޝީދުގެ މަރުގެ މައްސަަލައިގެ ތަހްގީގާއި ޝަރީއަތް ހާމަކޮށް ދޭން އެދުނު ދުވަހު އެކަން ކޮށްނުދިނުމަކީ މިއަދު އެހަނދާންތައް ފޮހެވޭނެ ކަމެއް ކަމަށް ހީކުރުމަކީ މޮޔަކަމެވެ. ނޫސްވެރިން އެމީހުންގެ ވާޖިބު އަދާކުރަމުންދަނިކޮށް ވަކި ނޫސްވެރިއަކަށް ވީތީ ފުލުހުން ލައްވާ އެ ނޫސްވެރިނަށް ސިއްރާއި ފާޅުގައި އަނިޔާކުރިއިރު އެމީހުން ދެކެ ވެސް ލޯބިވާނެ އާއިލާއަކާއި ހެޔޮ އެދޭ މީހުން ތިބޭނެކަން ޕީޕީއެމް އިން އެ ދުވަހު ހަނދާން ނެތެވެ.\nމީގެ އިތުރުން އެހެން ބައެއް ކަންކަމަށް ބަލާލާނަމެވެ. ރައްޔިތުންގެ މާލިއްޔަތު އަމާނާތްތެރިކަމާއެކު ބަލަހައްޓަން ހަވާލުކުރުމުން އެކަންވިތޯ އެވެ؟ ރައްޔިތުންގެ ދިފާއުގައި ބަޑިގުދަން ރައްކާތެރިކޮށްދޭން ހަވާލުކުރުމުން އެކަންވިތޯ އެވެ؟ ރައްޔިތުންގެ ހައްގުތައް ނެގެހެއްޓުމަށް ހަވާލުކުރި މީހުންނަށް އެކަން ފުރިހަމަކުރެވުނުތޯ އެވެ.\nނުކުރެވެ އެވެ. ދައުލަތުގެ ތިޖޫރީގެ ފޫ ދުއްވާލީ، ރައީސް އަބްދުﷲ ޔާމީން ވެސް އެއްބަސްވެވަޑައިގެންފައިވާ ތާރީހުގައި ވެސް ދިވެހި ދައުލަތުން ކުރި އެންމެ ބޮޑު ހިޔާނާތްކަމުގައިވާ އެމްއެމްޕީއާރުސީގެ ހިޔާނާތުންނެވެ. ރަށްތަކާއި ފަޅުތަކާއި ގިރިތައް ކުއްޔަށް ދެވޭ ގޮތަށް އެމްއެމްޕީއާރުސީގެ މެންޑޭޓް ބަދަލުކުރެއްވީ ރައީސް ޔާމީނެވެ. ބޮޑު ހިޔާނާތް ހިނގައިދިޔައީ އެއަށް ފަހުންނެވެ. އަދި އެކަން ހިނގަމުންދިޔައިރު، ސަމާލުކަމަށް ގެންނެވުމުން އެކަން ބައްލަވަން ވެސް ބޭނުންފުޅެއް ނުވި އެވެ.\nކޮރަޕްޝަނާއި ފަސާދަ އިންތިހާއަށް ގޮސް، އަރިހުގައި ތިއްބެވި ބޭފުޅުން ގޯނިގޯނީގައި ފައިސާ ހިފައިގެން ހިނގިއިރު ވެސް އެ މައްސަލައެއް ނުބެލެ އެވެ. އާއިލީ ބޭފުޅުންނަށް ގާނޫނާ ހިލާފަށް ބިންތައް ދިންއިރު އެކަން ނުހުއްޓުވުނެވެ. ރައްޔިތުންގެ ހައްގަށް ބެލުމެއް ނެތި، ގާނޫނާ ހިލާފަށް ފަނޑީޔާރުންނާއި އިސް މަގާމުތަގައި ތިއްބެވި ބޭފުޅުންނަށް ފްލެޓް ދިނުމަކީ ވެސް ރިޝްވަތު ނޫން ކޮން އެއްޗެއްތޯ އެވެ.\nމި ދަރަޖައަށް ކަންކަން ގޮސްފައިވާއިރު، އަދި ހުދު ރައީސް ޔާމީންގެ އެކައުންޓަށް ވައްދާފައިވާކަން ފަޅައިއަރާފައިވާ އެއް މިލިއަން ޑޮލަރު އަނބުރާ ދައުލަތަށް ނުދައްކައި ހުންނަވައި، އިދިކޮޅު މެމްބަރުންގެ މައްޗަށް ރިޝްވަތާއި ހިޔާނާތުގެ ތުހްމަތު އުފުލައި ޖަލަށްލުމަކީ އިންސާފެއް ނޫނެވެ. އިންސާފުވާންޖެހޭނީ، ހަމަހަމަކޮށް ގާއިމު ކުރެވޭ އެއްޗަކަށެވެ.\nމި ހުރިހާ ކަމެއް މި ގޮތައް ހުރިއިރު އެކަމަށް ބާރަށް އަތްޖަހާށޭ ކިޔާ ސަރުކާރާއި ކުންފުނިތަކުގެ މުވައްޒަފުން ވެސް ގަދަކަމުން ނެރުވައިގެން އަތް ޖެހީ ޕީޕީއެމްކަން ނުދަންނަ މީހަކު އެބަ ހުރި ހެއްޔެއެވެ. ތިމާއަކީ ބައެއްގެ އަޅެއް ކަމަށް އިހްސާސްވާރަށް ވަޒީފާގެ ބިރުދައްކައިގެން ޕީޕީއެމްގެ އިން "ހޭވި ހަޑި"ތަކުގެ ވާހަކަ ދައްކައިގެެން" އަތްޖެހުވިއިރު އެއީވެސް ސިކުނޑިއެއް ދެއްވާފައިވާ ބައެއްކަން އެ ޕާޓީން ގަބޫލުކުރާންވެސް ބޭނުންވާ ހެނެއް ހިޔެއް ނުވެ އެވެ.\nދެން މިއަދު މި އޮތީ ރައްޔިތުންގެ ދުވަސް އައިސްފައެވެ. މިއަދު އެމީހުންގެ ގެތަކަށް ގޮސް ރައީސް ޔާމިނަށް ވޯޓުދޭން އެދުމުން އެމީހުންގެ ހިފެހެއްޓުމެއް ނެތް ޖަވާބު ދޭތަން އެ ދަނީ ފެންނަމުންނެވެ. ވޭތުވެދިޔަ ހަތަރު އަހަރު ދުވަހު ވެސް ރައްޔިތުން ތިއްބެ އެވެ. ގެތައް ވެސް ހުއްޓެވެ. ނަމަވެސް، ރައްޔިތުންގެ ހާލެއް ނުފެނެ އެވެ. ގެތަކުގެ އޮޅިގަނޑު ގިރާކުރަން ވަޑައިގަންނަވާނެ ދައުލަތުގެ ވެރިޔަކު ނެތެވެ. އެހެންވެ، މިއަދު ބައެއް ރައްޔިތުން އެމީހުންގެ މޫނު ވެސް ދެކޭކަށް ބޭނުމެއް ނުވެއެވެ. މި ސަރުކާރަށް ތާއިދުކުރާ އަދި ޔާމިނަށް ކެމްޕެއިން ކުރާ މީހަކު އާންމު މީހެއްގެ ގޭގެ އޮޅިބުޑުގައި ހުއްޓިލައިގެން ހުންނާކަށް ނޭދެ އެވެ. މި އޮތީ ރައްޔިތުންގެ ދުވަސް ދުވަސް އައިސްފަ އެވެ. އެކަން ވިސްނަންޖެހެ އެވެ. ގަދަބާރުންނާއި ބިރު ދައްކައިގެން ލޯތްބެއް ނުހޯދޭނެ އެވެ. އަޅުވެތިކޮށްގެން ލިބޭނެ ލޯތްބެއް ވެސް ނޯންނާނެ އެވެ. ކުރިން ރައްޔިތުންނަށް ލޯބި ދިންނަމަ، ހައްގުތަކަށް އިހްތިރާމުކުރި ނަމަ، މިއަދި ތިޔަ ބޭފުޅުންނަށް ވެސް ލިބިވަޑައިގަންނަވާާނީ ހިނިތުންވުމުގެ މަރުހަބާ އެކެވެ.\nއެންމެ ފަހުން އަޕްޑޭޓް ކުރީ:3ހަފްތާކުރިން | ރިވިއު ކުރީ: ރާއްޖެއެމްވީ ލޯކަލް\nއެސްޓީއޯގެ ދަށަށް މިފްކޯ އައުމުން މިއަހަރާއި ހިސާބަށް 450 މިލިއަން ރުފިޔާގެ ގެއްލުންވެފައިވޭ: އަމްރު\nއެސްޓީއޯގެ ވެއަރ ހައުސް ސޭލް ކާމިޔާބު ކަމާއެކީގައި ނިންމާލައިފި\nއެސް -400 މިސައިލްގެ ފުރަތަމަ ޝިޕްމެންޓް ތުރުކީއަށް ފޮނުވައިފި


Addu City gai India ge Consulate ofeeheh hulhuvanee | ThePress\nއައްޑޫ ސިޓީގައި އިންޑިއާގެ ކޮންސުލޭޓް އޮފީހެއް ހުޅުވަން އިންޑިއާގެ ކެބިނެޓުން ފާސްކޮށްފި\nރައީސް ސޯލިހު (ކ) އާއި ނަރެންދްރަ މޯދީ ސަލާމް ކުރައްވަނީ\nއައްޑޫ ސިޓީގައި އިންޑިއާގެ ކޮންސުލޭޓް ޖެނެރަލް އޮފީހެއް ހުޅުވަން އިންޑިއާގެ ޔޫނިއަން ކެބިނެޓުން ފާސްކޮށްފިއެވެ. އިންޑިއާގެ ބޮޑު ވަޒީރު ނަރަންދުރަ މޯދީ ޗެއާޕާސަން ކަން ކުރައްވާ ޔޫނިއަން ކެބިނެޓުން ވަނީ މި ހިނގާ 2021 ވަނަ އަހަރުގެ ތެރޭގައި އިންޑިއާގެ ކޮންސުލޭޓް އޮފީހެއް އައްޑޫ ސިޓީގައި ހުޅުވުމަށް ފާސްކޮށްފައެވެ.\nއިންޑިއާގެ މީޑިއާތަކުން ބުނެފައި ވަނީ އައްޑޫ ސިޓީގައި އިންޑިއާގެ ކޮންސުލޭޓް އޮފީހެއް ހުޅުވުމުން އިންޑިއާއާއި ރާއްޖެއާ ދެމެދު އޮންނަ ސިޔާސީ ގުޅުން ހަރުދަނާވުމުގެ އިތުރުން ޑިޕްލޮމެޓިކް ބޭނުންތަކަށް ރާއްޖޭގައި އުޅޭ އިންޑިއާ މީހުންގެ އަދަދު އިތުރު ކުރެވޭނެ ކަމަށެވެ.\nއަދި ދެގައުމުގެ ޑިޕްލޮމެޓިކް ގުޅުންތައް ވަރުގަދަވުމުން ރާއްޖޭގެ ބާޒާރުތަކުގައި އިންޑިއާގެ ކުންފުނިތަކަށް ހުންނަ ފުރުސަތުތައް ވެސް އިތުރުކުރެވޭނެ ކަމަށް ވެސް އިންޑިއާގެ މީޑިއާއިން ވަނީ ބުނެފައެވެ. މިކަމުން އިންޑިއާގެ އިޤްތިސާދާއި ވަޒީފާގެ ބާޒާރަށް ސީދާ ފައިދާތަކެއް ކުރާނެ ކަމަށް ވެސް މީޑިއާ ރިޕޯޓްތަކުގައި ވަނީ ބުނެފައެވެ.\nއައްޑޫގައި އިންޑިއާގެ ކޮންސުލޭޓް އޮފީހެއް ހުޅުވުމަށް އެގައުމުން ނިންމި ނަމަވެސް މިކަން އަދި ދިވެހި ސަރުކާރުން ކަށަވަރުކޮށް ދީފައެއް ނުވެއެވެ.\nއިންޑިއާ ސަރުކާރުގެ އެހީގައި މިހާރު ވެސް އައްޑޫގައި ތަރައްޤީގެ މަޝްރޫއުތައް ކުރިއަށް ގެންދިއުމަށް ހަމަޖެހިފައިވާ އިރު މީގެ ތެރޭގައި އައްޑޫގެ މަގުތައް ހެދުމުގެ މަޝްރޫއު ހިމެނެއެވެ. މީގެ އިތުރުން އައްޑޫގައި އަޅާ ފުލުހުންގެ ޓްރޭނިން ސްކޫލްވެސް ހަދަމުން ދަނީ އިންޑިއާގެ އެހީގައެވެ.\nއައްޑޫ ސިޓީ އިންޑިއާ ސިޔާސީ\nމިދެން ކިހާބޮޑު ބލއެއަް. ދުނިޔޭގަ މިނޫނިއްޔާ ރާއްޖެއަށް ހެޔޮއެދޭ ޤައުމެއް ނެތީގަ އަޅެފަހެ. ޜައީސް ސޯލިހު ކިހިނެއްވެފަތޯ ތިހުންނެވީ.


SunOnline: Bandhugai thibey meehunah ehfaharaa3vakeelunnaa bahdhalu kurevey gothah hadhaifi\nބަންދުގައި ތިބޭ މީހުންނަށް އެއްފަހަރާ ތިން ވަކީލުންނާ ބައްދަލުކުރެވޭ ގޮތަށް ހަދައިފި\nމުހައްމަދު މުޒައްޔިން ނާޒިމް 13 Feb 2020, 20:48\nޤައިދީންތަކެއް: ވަކީލުންނާ ބައްދަލު ކުރުމުގެ ފުރުސަތު މިހާރު ވަނީ އިތުރުކޮށްފައި --- ފޮޓޯ/ ކަރެކްޝަނަލް ސާވިސް\nމޯލްޑިވްސް ކަރެކްޝަނަލް ސާވިސްގެ ބެލުމުގެ ދަށުގައި ތިބޭ ގައިދީންނާއި ބަންދު މީހުންނަށް އެއްފަހަރާ ތިން ގާނޫނީ ވަކީލުންނާ ބައްދަލު ކުރެވޭ ގޮތަށް އުސޫލަށް ބަދަލު ގެނެސްފިއެވެ.\nކަރެކްޝަންސްގެ "ގާނޫނީ ވަކީލުންގެ ބައްދަލުވުން ހަމަޖެއްސުމާ ގުޅޭ އުސޫލު" ކުރިން އޮންނަ ގޮތުން އެއްފަހަރާ ބައްދަލު ކުރެވޭނީވެސް އަދި ކޮންމެ ގައިދީއަކަށް ރަޖިސްްޓްރީ ކުރެވޭނީވެސް ދެ ގަނޫނީ ވަކީލުންނެވެ.\nނަމަވެސް މިއަދު ކަރެކްޝަސްންސް އިން އިސްލާހު ކުރި އެ އުސޫލުގެ ދަށުން ކޮންމެ ގައިދީއަކަށް ވެސް ފަސް ގާނޫނީ ވަކީލުން ރަޖިސްޓްރީ ކުރެވި އެއްފަހަރާ ތިން ވަކީލުންނާ ބައްދަލު ކުރެވޭނެއެވެ.\nއެ އިސްކާހުތަކުގެ ދަށުން، ތިން ވަކީލުންނާ އެއްފަހަރާ ބައްދަލު ކުރުމަށް ހުއްދަ ދިން ނަމަވެސް، ޑިރެކްޓާ އޮފް ޕްރިޒަންސް ބޭނުންވެއްޖެ ހާއްސަ ހާލަތެއްގައި އެ ބައްދަލުވުމުގައި ތަރުޖަމާނަކު ބައިވެރި ކުރެވިދާނެ އެވެ. އެގޮތުން މުއާމަލާތް ކުރުމަށްޓަކައި އާއި އިވުމުގެ ނުވަތަ ވާހަކަ ދެއްކުުގެ ނުކުޅެދުންތެރިކަން ހުންނަ ފަރާތަކަށް ތަރުޖަމާނަކު ބޭނުން ކުރެވިދާނެ ކަމަށް އުސޫލުގައި ބުނެެއެވެ. ކުރިން އޮތް އިސްލާހުގައި އެކަން ބަޔާންކޮށްފައި ނުވެއެވެ.\nދެން އެ އިސްލާހަށް ބޮޑު ބަދަލެއް ގެނެސްފައި ވަނީ ބައްދަލު ކުރަން އަންނަ ވަކީލުން ބަލާ ފާސް ކުރުމުގެ ގޮތްތަކަށެވެ. އެގޮތުން ކުރިން އުސޫލު އޮންނަ ގޮތުން ފާސް ކުރުމުގައި މާ ބޮޑު ތަފްސީލެއް ބަޔާންކޮށްފައި ނުވެއެވެ.\nމިހާރު އިސްލާހު އޮތް ގޮތުން ވަކީލުން ފުރަތަމަ ބަލާ ފާސް ކުރަން ޖެހޭނީ، ހަށިގަނޑާއި ތަކެތި ބަލައި ފާސްކުރުމަށްޓަކައި މެޓަލް ޑިޓެކްޓަރު ނުވަތަ ވޯކްތްރޫ ގޭޓް ނުވަތަ އެކްސްރޭ މެޝިން ފަދަ އާލާތްތައް ބޭނުންކޮށްގެން ކަމަށެވެ. އެގޮތަށް ބަލާ ފާސްކުރުމަށްފަހު ޝައްކު ކުރެވޭ ނަމަ، ޖަލު ސަރައްހަދަށް އެމީހަކު ވެއްދުުގެ ކުރިން ޕެޓްޑައުން ސާޗް [ގައިގައި އަތް ލައިގެން ބަލާ ފާސްކުރުން] ކުރަން ވާނެ ކަމަށް އުސޫލުގައި ބުނެއެވެ. އަދި އެގޮތަށް ބަލާ ފާސްކުރުމަށްފަހު، ޖަލަށް ވެއްދުން މަނާ އެއްޗެއް އެ މީހެއްގެ އަތުގައި އޮތް ކަމަށް އެކަށީގެންވާ މިންވަރަށް ގަބޫލު ކުރެވޭނަމަ، ބައްދަލުވުން ކެންސަލު ކުރުމުގެ ބާރު ޑިރެކްޓަރު އޮފް ޕްރިޒަންއަށް ލިބިގެންވެއެވެ. އަދި އެ މައްސަލަ ކަމާ ބެހޭ ފަރާތްތަކަށް ހުށަހަޅަން ވާނެ ކަމަށް އުސޫލުގައި ބުނެއެވެ.\nބަލާ ފާސް ކުރެވޭ ފަރާތަކީ، އަންހެނަކު ނަމަ އެ ފަރާރެއްގެ ހަށިގަނޑު ބަލާ ފާސްކުރާނީ އަންހެން އޮފިސަރެއް ކަމަށާއި ފިރިހެނަކު ނަމަ ފިރިހެން އޮފިސަރެއް ކަމަށް އާ އުސޫލުގައި ބުނެއެވެ.\nވަކީލުންނާ ބައްދަލު ކުރުމުގެ ފުރުސަތު ކަރެކްޝަންސް އިން އިތުރު ކުރި މިދިޔަ ހަފްތާފައި ކަރެކްޝަންސް އިން ވަނީ، އެ ސާވިސްގެ ބެލުމުގެ ދަށުގައި ތިބޭ ގައިދީންނާއި ބަންދުގައި ތިބޭ މީހުންނަށް އާއިލާގެ ފަރާތުން ފޮނުވަން ބޭނުންވާ އަންނައުނު ފޮނުވުން މެދުކަނޑާލާފައި އޮތް އޮތުން ނިމުމަމަށް ގެނެސް، އަންނައުނު ފޮނުވޭ ގޮތަށްވެސް ހަމަޖައްސާފައެވެ.\nޖަލުތަކާއި ޕެރޯލްގެ ގާނޫނު\nބަންދު މީހުންނަށް އެއްފަހަރާ3ވަކީލުންނާ ބައްދަލުކުރެވޭނެ\nގައިދީންނަށް ލުއި ހޯދަން އެދޭތާ3މަސް ތެރޭ ނިންމަނީ


Dhauru beyru gai jalsaa eh baavvan MDP in edhijje\nމަޖިލީހުގައި ތިއްބަވާ އެމްޑީޕީގެ ބައެއް މެންބަރުން: ދައުރުން ބޭރުގައި ޖަލްސާއެއް ބޭއްވުމަށް ވަނީ އެދިފައި -- ފޮޓޯ: މަޖިލީސް\nރައްޔިތުންގެ މަޖިލީހުގެ ދައުރުން ބޭރުގައި ހާއްސަ ޖަލްސާއެއް ބާއްވައި ދިނުމަށް އެދި ވެރިކަން ކުރާ މައި ޕާޓީ، އެމްޑީޕީގެ ފަރާތުން މަޖިލީހަށް ހުށަހަޅައިފި އެވެ.\nއެމްޑީޕީގެ ޕާލަމެންޓްރީ ގްރޫޕްގެ ލީޑަރު، މެދު ހެންވޭރު ދާއިރާގެ މެންބަރު އަލީ އާޒިމް މިއަދު ކުރެއްވި ޓްވީޓެއްގައި ވިދާޅުވީ މަޖިލީހުގެ ދައުރުން ބޭރުގައި ހާއްސަ ޖަލްސާއެއް ބާއްވައި ދިނުމަށް އެދި ހުށަހަޅާފައިވާ ކަމަށެވެ. ނަމަވެސް ދައުރުން ބޭރުގައި ޖަލްސާއެއް ބާއްވަން އެދި ހުށަހެޅި ސަބަބެއް އޭނާ ވިދާޅެއް ނުވެ އެވެ.\nމަޖިލީހުގެ ދައުރުން ބޭރުގައި ޖަލްސާއެއް ބާއްވައި ދިނުމަށް އެދި އެމްޑީޕީން ހުށަހަޅާފައިވާއިރު، ދައުރުން ބޭރުގައި މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) ގެ މަސައްކަތް ވެސް ދަނީ ކުރަމުންނެވެ. އެ ކޮމިޓީން ކުރަމުން ދަނީ މަރުތައް ތަހުގީގު ކުރާ ރިޔާސީ ކޮމިޝަނުން އެކުލާވާލާފައިވާ ނޫސްވެރިޔާ އަހުމަދު ރިލްވާންގެ މައްސަލައިގެ ރިޕޯޓް ދިރާސާ ކުރުމުގެ މަސައްކަތެވެ.\nހިނގަމުންދާ ނަވާރަވަނަ ރައްޔިތުންގެ މަޖިލީހުގެ ފުރަތަމަ ދައުރުގެ ފަހު ޖަލްސާ ބޭއްވީ މިދިޔަ ބުރާސްފަތި ދުވަހުގަ އެވެ. އެ ޖަލްސާގައި ވާހަކަ ދައްކަވަމުން މަޖިލީހުގެ ރައީސް، ކުރީގެ ރައީސް މުހައްމަަދު ނަޝީދު ވެސް ވަނީ ގައުމުގައި ކުއްލި މައްސަލައެއް ދިމާވެއްޖެނަމަ ދައުރުން ބޭރުގައި މަޖިލީހުގެ ޖަލްސާއެއް ބާއްވަން ޖެހިދާނެ ކަމަށް ވިދާޅުވެފަ އެވެ.\nރިލްވާންގެ މައްސަލައާ ގުޅިގެން ރައީސް އިބްރާހިމް މުހައްމަދު ސޯލިހް ވެސް މިދިޔަ ހޯމަ ދުވަހު ވަނީ ހައްދުފަހަނައަޅާފައިވާ މީހުންނާ ދެކޮޅަށް ކުރަން ޖެހޭ މަސައްކަތްތައް ކުރުމަށް ޓެރަރިޒަމްގެ ގާނޫނާއި ޖިނާއީ އިޖުރާއަތްތަކުގެ ގާނޫނަށް އިސްލާހުތަކެއް ބޭނުންވާ ކަމަށް ވިދާޅުވެފަ އެވެ. ބެލެވޭ ގޮތުގައި މަޖިލީހުގެ ޖަލްސާއެއް ބާއްވަނީ އެ ކަމަށްޓަކަ އެވެ.\nރިލްވާންގެ މައްސަލައާ ގުޅިގެން ރިޔާސީ ކޮމިޝަންގެ ތަހުގީގަށް ފުލުހުންނާއި ސިފައިން ގުޅިގެން ދަނީ ބޮޑު އޮޕަރޭޝަނެއް މާލެ ސަރަހައްދުގައާއި އައްޑޫ ސިޓީގައި ހިންގަމުންނެވެ. މި އޮޕަރޭޝަންގެ ތެރެއިން ރިލްވާންގެ ރިޕޯޓްގައި ފާހަގަކޮށްފައިވާ ބައެއް މީހުންގެ ގެތައް ވަނީ ބަލައި ފާސްކޮށްފަ އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ޓެރަރިޒަމް އަހުމަދު ރިލްވާން ކުށްކުރުން މަރުތައް ތަހުގީގު ކުރާ ކޮމިޝަން އަލީ އާޒިމް ރިލްވާން ރިޕޯޓް


Forbes ge emme bodu aamdhany liste ge eh vana Diddy ah | Mihaaru\nޑިޑީ: ފާއިތުވި އަހަރު ދުވަހުގެ ތެރޭގައި އެންމެ ބޮޑު އާމްދަނީއެއް ލިބުނު މިއުޒިޝަނަކީ މިއީ.\nފޯބްސްގެ އެންމެ ބޮޑު އާމްދަނީ ލިބުނު މިއުޒިޝަންގެ އެއް ވަނަ ޑިޑީ އަށް\n10 ޑިސެމްބަރ 2017 - 06:38 1 comment\nފާއިތުވި އަހަރު ދުވަހުގެ ތެރޭގައި އެންމެ ބޮޑު އާމްދަނީއެއް ލިބުނު މިއުޒިޝަނަކީ ޝޯން ޖޯން ކޮމްބްސް ނުވަތަ މަޝްހޫރު ނަމުން ނަމަ ޑިޑީ ކަމަށް ފޯބްސްގެ 2017 ގެ އާމްދަނީގެ ލިސްޓުން ދައްކައިފި އެވެ.\nލިސްޓްގެ އެއް ވަނައިން ޑިޑީ ޖާގަ ހޯދީ 130 މިލިއަން ޑޮލަރުގެ އާމްދަނިއަކާ އެކުގަ އެވެ. ލިބުނު އާމްދަނީ ބަލާފައި ވަނީ ޖޫން، 1، 2016 އިން ޖޫން، 1، 2017 އާ ހަމައަށެވެ. މި މުއްދަތުގެ ތެރޭގައި ޑިޑީ ފޯބްސްގެ ލިސްޓްގެ އެއް ވަނަ އަށް އެރީ އޭނާގެ ބޭޑް ބޯއި ފެމިލީ ރިޔުނިއަން ޓުއާއިންނާއި ސިރޯކް ވޮޑްކާއާ އެކު ހަދާފައިވާ އެއްބަސްވުމުން ލިބުނު އާމްދަނީއާ އެކުގަ އެވެ.\nމި ކާމިޔާބީއަކީ ޑިޑީ، 48، ބުނީ އޭނާ އަބަދު ވެސް ގަބޫލުކުރަނީ "އެވްރެޖް މީހެއް" ގެ ގޮތުގައި ކަމަށެވެ. އަދި މަޝްހޫރު މިއުޒިޝަނަކަށްވުމުގެ ކުރިން ނޫސް ބަހަން އުޅުނު ވާހަކަ އާއި ގޭސް ސްޓޭޝަނެއްގެ ފާހާނާ ސާފުކުރަން ވަރަށް ޅައިރުން ފެށިގެން އުޅުނު ހަނދާންތައް ވެސް އާކޮށްފައިވެ އެވެ.\nމި އަހަރުގެ ގްރެމީ އެވޯޑް ހަފުލާގައި ބިޔޯންސޭ: ފޯބްސްގެ ލިސްޓްގެ ދެވަނަ ލިބުނި އޭނަ އަށް.\nއަހަރުގެ އެންމެ ބޮޑު އާމްދަނީ ލިބުނު ފަންނާނުންނާ އެކު ފޯބްސް އިން އެކުލަވާލި ލިސްޓަށް ބަލާ އިރު، ދެވަނާގައި އޮތީ 105 މިލިއަން ޑޮލަރާ އެކު އަންހެން ލަވަ ކިޔުންތެރިޔާ ބިޔޯންސޭ އެވެ. އޭނާގެ މި އާމްދަނީއަކީ ފޮމޭޝަން ވޯލްޑް ޓުއާ އިން ލިބުނު އާމްދަނީއާ އެކުގަ އެވެ.\nލިސްޓްގެ ތިން ވަނަ އިން ޖާގަ ލިބުނީ މަޝްހޫރު ރެޕާ ޑްރޭކަށެވެ. އޭނާ އަށް 94 މިލިއަން ޑޮލަރުގެ އާމްދަނީއެއް ފާއިތުވި އަހަރު ދުވަހުގެ ތެރޭގައި ލިބުނީ ބޯއިސް މީޓް ޓުއާ އާއި އެޕަލް، ސްޕްރައިޓް އަދި ނައިކްއާ އެކު ހަދާފައިވާ އެއްބަސްވުންތަކުން ބައި އެޅިގެންނެވެ.\nލިސްޓްގެ ގަދަ 10 ގައި ދެން ހިމެނޭ ފަންނާނުންތަނަށް ބަލާ އިރު، 92 މިލިއަން ޑޮލަރުގެ އާމްދަނީއަކީ ދަ ވީކެންޑް ހަތަރު ވަނާގައި އޮތް އިރު، ފަސް ވަނާގައި ކޮލްޑްޕްލޭ އޮތީ 88 މިލިއަން ޑޮލަރުގެ އާމްދަނިއަކާ އެކުގަ އެވެ.\nޖަސްޓިން ބީބާ: އޭނާ އޮތީ ލިސްޓްގެ ހަތް ވަނާގައި.\nޖުމްލަ 84 މިލިއަން ޑޮލަރުގެ އާމްދަނީއަކާ އެކު ގަން އެން ރޯސެސް ހަ ވަނާގައި އޮތް އިރު، ހަތް ވަނަ އިން ޖާގަ ހޯދީ ޖަސްޓިން ބީބާ އެވެ. އޭނާގެ އާމްދަނީއަކީ 83.5 މިލިއަން ޑޮލަރެވެ.\nފޯބްސްގެ ލިސްޓްގެ އިތުރު ޖާގަތަކަށް ބަލާ އިރު އަށް ވަނަ 75 މިލިއަން ޑޮލަރުގެ އާމްދަނީއާ އެކު ބްރޫސް ސްޕްރިންގްސްޓީން އޮތް އިރު، ނުވަ ވަނާގައި އޮތީ އެޑެލް އެވެ. އޭނާގެ އާމްދަނީއަކީ 69 މިލިއަން ޑޮލަރެވެ.\nގަދަ 10 ގެ ލިސްޓްގެ ފުލުގައި އޮތީ މެޓަލިކާ އެވެ. އެއީ 66.5 މިލިއަން ޑޮލަރާ އެކުގަ އެވެ.\nއިތުރު ލިޔުންތައް ބިޔޮންސޭ އަޑެލް ޖަސްޓިން ބީބާ


ޒައިނިސްޓުން އިރާނަށް ބިރުދެއްކިޔަސް އެމީހުންގެ ބާރެއް ނެތް - Sandhaanu\nޒައިނިސްޓުން އިރާނަށް ބިރުދެއްކިޔަސް އެމީހުންގެ ބާރެއް ނެތް\nތެހެރާނުގައި ބޭއްވި ކޮންފަރެންސެއްގައި ވާހަކަފުޅު ދައްކަވަމުން އިރާނުގެ ޑިފެންސް މިނިސްޓަރ ވިދާޅުވީ ބާރުތަކުން ވެރިކަން ކުރާ ޒަމާނެއްގައި ބާރުނެތް ބަޔަކަށް ޖާގައެއް ނޯންނާނެކަމަށެވެ. އަދި ގައުމުގެ ސަލާމަތާއި ރައްކާތެރިކަން ކަށަވަރު ކުރުމަށްޓަކައި ސަރުކާރުން ބާރުގެ ބޭނުން ކުރަން ފަސްނުޖެހޭނެ ކަމަށްވެސް އޭނާ ވިދާޅުވިއެވެ.\nއީރާނުގެ ވެރިކަމާ 1979ގައި އިސްލާމިކް ރިވޮލިއުޝަނުން ވަނީ ހަވާލުވެފައެވެ.\nޒައިނިސްޓުން ދަނީ އީރާނުގެ އިސްލާމީ ވެރިކަމާއި ދެކޮޅުހަދައި އެމީހުންގެ އަމިއްލަވެރިކަމެއް ގާއިމު ކުރުމަށް މަސައްކަތް ކުރަމުންނެވެ.\nޑިފެންސް މިނިސްޓަރުގެ ވާހަފުޅު ނިންމާލަމުން އޭނާ ވަނީ ޒައިނިސްޓު ޖަމާއަތަކީ އެއްވެސް ބާރެއް ނެތް ބައެއް ކަމަށް ވިދާޅުވެފައެވެ. އަދި ގައުމުގެ ހަމަޖެހުމަށް ބުރޫއަރާފަދަ އެއްވެސް އަމަލެއް ހިންގައިފިނަމަ ޒައިނިސްޓު ޖަމާއަތް އެއްކޮށް ނައްތާލާނެކަމުގެ އިންޒާރުވެސް އޭނާ ދެއްވިއެވެ.


މިއަދުނޫހުގައި ޝާއިޢުކުރި ލިޔުމަކާއި ގުޅިގެން ބޭފުޅަކު ފޯނުކުރެއްވިއެވެ. އެބޭފުޅާ އަޅުގަނޑަށް ވިސްނައިދެއްވަން މަސައްކަތްކުރެއްވީ ޠޯޢޫން ބަލީގެ ދުވަސްވަރުގެ ވާހަކައެވެ. އެއިރު ކަންކަން ހިނގައި ދިއަގޮތެވެ. އަޅުގަނޑު ވަރަށް ރަނގަޅަށް ކެތްތެރިކަމާއިއެކު އަޑުވެސް އެހީމެވެ. ނަމަވެސް އަޅުގަނޑު އެންމެ ސުވާލެއްކުރާއިރަށް ފޯނު ކަނޑުއްވާލައްވައިފިއެވެ. ދެން ފޯނު ނުވެސް ނެންގެވިއެވެ.\nވީމާ އަޅުގަނޑުގެ ހުރި ބައެއް ސުވާލުތައް ނޫސްމެދުވެރިކޮށް ހުށަހަޅައިލަމެވެ.\n1 ޠޯޢޫން ބަލީގެ ދުވަސްވަރު ކިތައް ހަފްލާ، ޖާފަތް ބޭއްވިތޯއެވެ؟ ގިނަ މީހުން އެއްވެ ކައިބޮއި މަޖާކޮށް ހެދިތޯއެވެ؟ ކޮންމެހެން ނުކުންނަންޖެހިގެން ނޫނީ މަގުތަކަށް ނުކުމެ މީހުން އެއްވެ އުޅުނުތޯއެވެ؟\n2 މާލެ ސިޓީގައި މަގުމަތިން ފެންނަނީ ގައިގޯޅިވެ ބައްދައި އޮޅުލައި އުޅޭތަނެވެ. ސައިކަލުގައި ބައްދައިގެން ތިބެ ދުއްވާތަނެވެ. ޠޯޢޫން ބަލީގެ ދުވަސްވަރު ވެސް މަގުތަކަށް މީހުން އެއްވުމާއި ބައްދައި އޮޅުލުމާއި ޖަމަލަށް ބައިވަރު މީހުން އަރައިގެން ދުއްވުން ފަދަ ކަންކަން ކުރިތޯއެވެ؟\n3 ޠޯޢޫން ބަލީގެ ދުވަސްވަރު ވެރިކަން ހިންގަން އެންމެން އެއްވެ އެއިރު ހިންގި އޮފީސްތައް ހިންގިތޯއެވެ؟\n4 މާލެ ސިޓީގައި މަސްދަތުރު ދިއުމާއި އެހެންވެސް ކަންކަން އެބަކުރެއެވެ. ޕިކްނިކްދެއެވެ. ޠޯޢޫން ބަލީގެ ދުވަސްވަރުވެސް މިފަދަ ކަންކަން ކޮށް އުޅުނުތޯއެވެ؟\n5 ސަތޭކަ އާއި 200 އާއި ދެމެދުގެ އަދަދަކަށް މީހުން އެއްވެ ރައްޔިތުންގެ މަޖިލީހުގެ ޖަލްސާތައް އެބަ ބާއްވައެވެ. ޠޯޢޫން ބަލީގެ ދުވަސްވަރުވެސް އެހައި ގިނަ މީހުން އެއްވެގެން ވެރިކަން ހިންގުމުގެ ކަންކަން ކުރިތޯއެވެ؟\n6 ޠޯޢޫން ބަލީގެ ދުވަސްވަރު މާރުކޭޓްތަކާއި ފިހާރަތައް ހުޅުވައި ޢާންމުކޮށް ވިޔަފާރިކުރާ އުޞޫލުން ވިޔަފާރިކުރިތޯއެވެ؟\n7 ޠޯޢޫން ބަލީގެ ދުވަސްވަރު މިސްކިތްތައް ބަންދުކޮށްފައި ޖަމާއަތުގައި ނަމާދުކުރުން ހުއްތާލާފައި މީހުން މަގުތަކަށާއި ހޮޓާތަކަށް އަދި އެނޫންވެސް އެމީހަކު ބޭނުން ތަނަކަށް ނުކުމެ، އެއްވެ ހިތުހުރި ގޮތަކަށް އުޅުނީތޯއެވެ؟\n8 ޠޯޢޫން ބަލި އޮތްނަމަ އެރަށަކުން ނުނުކުތުމަށް ޙަދީޘްފުޅުގައި އޮތް އަމުރުފުޅު ހަމަ އެހެން އޮއްވައި ސަރުކާރުން ހަމަބޭނުންވާއިރަށް ރަށްރަށަށް މިދަނީ ސަރުކާރުން ކަންކަމު ފޮނުވާ މީހުންގެ ސަބަބުން ބަލި އެހެން ރަށެއްގައި ނުފެތުރޭނެ ކަމަށް އޮތުމުންތޯއެވެ؟ އެހެންކަމަށްވާނަމަ ޚާއްޞަ ހުއްދައިގެދަށުން ފޮނުވި މީހުން ޕޮޒިޓިވްވީ ކީއްވެގެންތޯއެވެ؟\nއަދިވެސް އިތުރު ސުވާލު އެބަހުއްޓެވެ. ޖަވާބު ލިބުމުން ދެންހުރި ސުވާލުތައް ކުރާނަމެވެ. އިން ޝާ ﷲ\nއެއިރު ކަންކަން ހިނގިގޮތް އެނގިވަޑައިގަންނަވާނީ ހަމަ ތިއަބޭފުޅުންނަށެވެ. އަޅުގަނޑުމެންނަށް އެނގޭނީ ދަސްކޮށްދެއްވި މިންވަރެކެވެ. މިސުވާލުތައް މިކޮށްލީ ހަމަ އަޅުގަނޑަށް ނުއެނގޭތީއެވެ.\nއަޅުގަނޑު އަޑުއަހަނީ ކޮންމެވެސް ޤައުމެއްގައި ޠޯޢޫން ބަލި ފެތުރެނިކޮށް އެޤައުމަށް ފޮނުއްވި ބޭކަލުން އެޤައުމަށް އަރާވަޑައިނުގެން އެނބުރި ވަޑައިގެންނެވި ވާހަކައެވެ. ރާއްޖޭގައި މިފެންނަނީ ކޮންމެ ދުވަހަކު އެހެން ޤައުމުތަކުގެ މީހުން ރާއްޖެއަށް އަންނަތަނެވެ. ވީމާ ޤަބޫލުކުރަންވީ ކޮރޯނާގެ ސަބަބުން ރާއްޖޭގައި ހުރިހާ ނުރައްކަލެއް އޮތީ މިސްކިތްތަކުގައި ޖަމާއަތުގައި ނަމާދުކުރުމުން ކަމަށްތޯއެވެ؟ އެހެންކަމަށްވާނަމަ އެކަންވެސް އަންގަވައިލަދެއްވުން އެދެމެވެ.


BML in "Not Negotiable" check thakeh ves SOF ah jamaa kohdhin kamuge thuhumathu! | Mihaaru\nނޮޓް ނެގޯޝިއަބްލް ޖަހާފައިވާ ޗެކްތަކެއް ބީއެމްއެލް އިން ޖަމާކޮށްދިން ވާހަކަ އެ ބޭންކުން ދޮގުކުރޭ. --ފޮޓޯ/މިހާރު\nބީއެމްއެލުން "ނޮޓް ނެގޯޝިއަބްލް" ޗެކުތަކެއް ވެސް އެސްއޯއެފަށް ޖަމާކޮށްދިންކަމުގެ ތުހުމަތު!\n18 ޖުލައި 2019 - 16:59 29 comments\nއެމްއެމްޕީއާރުސީން ދޫކުރި ބައެއް ރަށްރަށުގެ އެކުއިޒިޝަން ކޮސްޓްގެ ގޮތުގައި އެކި ފަރާތްތަކުން އެ ކުންފުންޏަށް ދިން ޗެކްތަކުގެ ތެރެއިން "ނޮޓް ނެގޯޝިއަބްލް" ޗެކްތަކެއް ވެސް ބީއެމްއެލުން އެސްއޯއެފަށް ޖަމާކޮށްދީފައިވާ ކަން "މިހާރު" އަށް އެނގިއްޖެ އެވެ.\nދައުލަތަށް 1.3 ބިލިއަން ރުފިޔާ ގެއްލުނު ޚިޔާނާތުގައި، ބީއެމްއެލް އިން މިގޮތަށް އަމަލުކުރިކަން ތަހުގީގަށް އެނގިފައިވޭތޯ އެހުމުން އެންޓި ކޮރަޕްޝަން ކޮމިޝަން (އޭސީސީ) އިން ވެސް ވަނީ އެކަން ކަށަވަރުކޮށް ދީފަ އެވެ.\n"ނޮޓް ނެގޯޝިއަބްލް" ޗެކްތައް ޖަމާކުރަން ޖެހޭނީ ހަމައެކަނި ޗެކްގައި ލިއެފައި އޮންނަ ފަރާތުގެ އެކައުންޓަށެވެ. އެކަހަލަ އެއްވެސް ޗެކެއް އެސްއޯއެފްގެ އެކައުންޓަށް ޖަމާކޮށްފައި ނުވާނެ ކަމަށް، ފެށުނީއްސުރެ ބީއެމްއެލުން އަންނަނީ ބުނަމުންނެވެ. އަދި މިދިއަ ހަފުތާގެ އަންގާރަަދުވަހު އޮތް ރައްޔިތުންގެ މަޖިލިހުގެ މާލިއްޔަތު ކޮމިޓީގެ ބައްދަލުވުމުގައި ވެސް އެ ބޭންކުން ތަކުރާރުކޮށް، އެގޮތަށް ބުންޏެވެ.\nHiyaanaathugai BML ge baiverivun neiy kamakah Memberun gabooleh nukurevvi!\nމި މައްސަލައާ ގުޅިގެން މިއަދު ބީއެމްއެލް އަށް ގުޅުމުން ވެސް އެތަނުގެ އިސް ބޭފުޅަކު ވިދާޅުވީ "ނޮޓް ނެގޯޝިއަބްލް ޗެކެއް ޖަމާކޮށްފައި ނޯންނާނެ" ކަމަށެވެ.\nއެކަމަކު ހެކި ހުރި ބައެއް މީހުން، ނަން ނުޖަހާ ގޮތަށް ވާހަކަ ދައްކަމުން، ބުނީ ހަމައެކަނި އެމްއެމްޕީއާރުސީގެ އެކައުންޓަށް ޖަމާކުރެވޭ ގޮތަށް ދޫކޮށްފައިވާ "ނޮޓް ނެގޯޝިއަބްލް" ޗެކްތަކެއް އެސްއޯއެފަށް ޖަމާކޮށްދީފައިވާ ކަމަށެވެ. އެ ބޭންކްގައި އޮންނަ އެސްއޯއެފްގެ އެކައުންޓަށް ބީއެމްއެލްގެ ޗެކްތަކެއްގެ އިތުރުން އެހެން ބޭންކްތަކުގެ ހަމަ އެކަހަލަ ބައެއް ޗެކްތައް ވެސް ޖަމާކޮށްދީފައިވާ ކަމަށް އެނގިފައިވެ އެވެ.\nއެމްއެމްޕީއާރުސީގެ ޚިޔާނާތުގައި އެންޑޯސްމަންޓާ ޚިލާފަށް ބީއެމްއެލް އިން ޗެކްތަކެއް ޖަމާކޮށްފައިވާ ކަމަށް އޮޑިޓަ ޖެނެރަލް އާއި އޭސީސީން ކުރި ތަހުގީގުތަކުގެ ރިޕޯޓްގައި ބުނެފައިވީ ނަމަވެސް ނޮޓް ނެގޯޝިއަބްލް ޗެކްތަކެއް ޖަމާކޮށްފައި ހުރި ކަމަކަށް ސީދާ ބުނެފައެއް ނުވެ އެވެ. އަދި ބީއެމްއެލްގެ ދިފާއު މިހާތަނަށް ބިނާކޮށްފައި އޮތް މައިގަނޑު ބިންގަލަކީ ވެސް، އެފަދަ ޗެކެއް އެހެން ބަޔަކަށް ޖަމާކޮށްފައިނުވާނެ ކަމެވެ.\nFIU in fiyavalhu elhi nama muaamalaaiythah huttuvunees: BML\nއޮޑިޓަ ޖެނެރަލްގެ ރިޕޯޓްގައި ބުނެފައި ވަނީ ބީއެމްއެލް އިން ޗެކްތައް ޖަމާކޮށްދީފައި ވަނީ އެންޑޯސްކުރުމުގެ އުސޫލާ ޚިލާފަށް ކަމަށެވެ. އަދި އޭސީސީން މިދިއަ ފެބްރުއަރީ މަހު އާންމުކުރި ތަހުގީގު ރިޕޯޓްގައި ވެސް އެފަދަ ޗެކެއް، އެހެން ބަޔަކަށް ޖަމާކުރިކަމުގެ ވާހަކައެއް ނެތެވެ.\nނޮޓް ނެގޯޝިއަބްލް ޗެކްތަކުގެ ވާހަކަ މިހާރު ކީއްވެ؟\nކުރިން ހިންގި ތަހުގީގުތަކުގައި ނޮޓް ނެގޯޝިއަބްލް ޗެކްތަކެއް އެސްއޯއެފަށް ޖަމާކޮށްދިން ވާހަކަ ނެތީ ކީއްވެގެން ކަމާ މެދު ސުވާލު އުފެދުނަސް، ބައެއް މުއައްސަސާތަކުން އެކަމަށް ރައްދުވާ ގޮތަށް، ރައްޔިތުންގެ މަޖިލިހުގެ ކޮމިޓީތަކުގައި ވާހަކަ ދައްކާފައިވެ އެވެ. އެގޮތުން އޭސީސީން ބުނެފައި ވަނީ ތަހުގީގަށް ބޭނުންވާ ހުރިހާ މައުލޫމާތުތައް ހޯދުމުގައި ބީއެމްއެލްގެ ތެރެއިން ދަތިތަކެއް ކުރިމަތިވި ކަމަށެވެ.\nބީއެމްއެލްގެ ތަހުގީގާ ގުޅޭ ގޮތުން "މިހާރު" އިން ސުވާލު ދެންނެވުމުން އޭސީސީގެ ރައީސް މުއައްވިޒް ރަޝީދު މިއަދު ވިދާޅުވީ ނޮޓް ނެގޯޝިއަބްލް ޗެކްތަކެއް ބީއެމްއެލް އިން ޖަމާކޮށްދިން ކަން ފާހަގަވެ އެކަން މިހާރު ބަލަމުން އަންނަ ކަމަށެވެ. ބީއެމްއެލްގެ މުވައްޒަފުންނާ ސުވާލުކޮށް ތަހުގީގަށް ބަޔާންތައް ނަގަމުންދާތީ އޭނާ ތަފްސީލެއް ނުދެއްވި އެވެ.\nހިޔާނާތާ ގުޅިގެން ނެރުނު އޭސީސީގެ ރިޕޯޓުގައި އެ ވާހަކަ ނުހިމެނީ ކީއްވެތޯ އެހުމުން އޭނާ ވިދާޅުވީ ތަފްސީލުތައް ނުހިމެނި ސަބަބަކީ ރިޕޯޓު ނެރުނު އިރު ބީއެމްއެލްއާ ގުޅޭ ކަންކަން ވަކި މައްސަލައެއްގެ ގޮތުގައި ތަހުގީގު ކުރަމުންދާތީ ކަމަށެވެ. އަދި ނޮޓް ނެގޯޝިއަބްލް ޗެކްތަކާ ގުޅޭ ގޮތުން އެ ތަހުގީގުގައި ސުވާލުކޮށްފައިވާނެ ކަމަށް ވެސް އޭނާ ވިދާޅުވި އެވެ.\nމާލިއްޔަތު ކޮމެޓީ އަށް ބީއެމްއެލްގެ އިސް ވެރިން ހާޒިރުކުރުމުން އެންމެ ގިނަ މެމްބަރުން ކަންބޮޑުވުން ފާޅުކުރެއްވީ ވެސް އެންޑޯސް ނުކުރެވޭ ޗެކްތަކެއް ޖަމާކޮށްދިން ސަބަބާ ގުޅޭ ގޮތުންނެވެ. އެކަމަކު ނޮޓް ނެގޯޝިއަބްލް ޗެކްތައް ޖަމާކުރި ސަބަބާ ގުޅޭ ގޮތުން ކުރި ތުހުމަތުތައް ބޭންކުން ދޮގުކުރި އެވެ.\nބީއެމްއެލުން އަމަލުކުރި އުސޫލު ދިފާއު ކުރައްވަމުން ޑެޕިއުޓީ ސީއީއޯ މުހައްމަދު ޝަރީފް ވިދާޅުވީ އެމްއެމްޕީއާރުސީގެ ނަމުގައި އެންޑޯސް ކޮށްގެން އެސްއޯއެފްގެ އެކައުންޓަށް ޖަމާކުރި ޗެކްތަކަކީ "ނޮޓް ނެގޯޝިއަބްލް" ޖަހާފައިވާ ޗެކްތަކެއް ނޫން ކަމަށެވެ. ބޭންކުން އަމަލުކޮށްފައި ވަނީ ގާނޫނުތަކާއި ބޭންކިން އުސޫލްތަކާ އެއްގޮތަށް ކަމަށާއި އެމްއެމްޕީއާރުސީގެ ޚިޔާނާތުގައި ރާއްޖޭގެ ގައުމީ ބޭންކްގެ އެއްވެސް ބައިވެރިވުމެއް ނެތް ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ބީއެމްއެލް އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން


"Seytu" Ge Namun Muhaathabu Kuraathee Gasim Hiy Hama Nujehijje - Vaguthu\n"ސޭޓު"ގެ ނަމުން މުހާތަބު ކުރާތީ ގާސިމް ހިތްހަަމަ ނުޖެހިއްޖެ\nމާމިގިނލި ދާއިރާގެ މެމްބަރު އަދި ޖުމްހޫރީ ޕާޓީގެ ލީޑަރ، ގާސިމް އިބްރާހިމަށް އެކި ފަރާތްތަކުން "ސޭޓު" މި ނަމުން މުހާތަބު ކުރައްވާތީ ހިތްހަމަ ނުޖެހުން ފާޅުކޮށްފިއެވެ.\nމިއަދު މަޖިލީހުގައި ކުރިއަށް ދިޔަ އިންކަމް ޓެކްސްގެ ބިލަށް ބަހުސް ކުރައްވަމުން ގާސިމް އިބްރާހިމް ވިދާޅުވީ، ވަކި ޕާޓީއެއްގެ ބަޔަކު އޭނާއާއި ދިމާލަށް "ސޭޓު" ނުވަތަ "މަހުޖަނު" މި ދެ ނަމުން މުހާތަބު ކުރުން މިހާރު އާއްމު ކަމަކަށް ވެފައިވާ ކަމަށެވެ. ގާސިމް ވަނީ އެގޮތަށް އެނަމުން އެބޭފުޅުން ގޮވަނީ ކީއްވެގެންތޯ ސުވާލުކޮށްފައެވެ. އަދި ގައުމެއް ކުރިއަރައިގެން ދާނީ ގައުމެއްގައި ތިބި މުއްސަނދި މީހުންނާއި ތަނަވަސް މީހުން ތިބެގެން ކަމަށްވެސް ގާސިމް ވިދާޅުވިއެވެ.\n"ދުނިޔޭގައި ގައުމެއް ކުރިއަރާ ދަނީ އެތަނެއްގައި ތިބި ތަނަވަސް މީހުންނާއި މުއްސަނދިކަން އިތުރުވެގެން ދަނީ މިދެންނެވި ގޮތަށް ތަނަވަސް މީހުންތަކެއް ތިބެގެން." ގާސިމް ވިދާޅުވިއެވެ.\nގާސިމް ވިދާޅުވީ، އެ މަނިކުފާނާއި ދިމާލަށް "ސޭޓު" މި ނަމުން މުހާތަބު ކުރުމަކީ ޖޯކެއް ކަމަށެވެ.\n"މި ކޮން ވާހަކައެއްތޯ މި ދައްކަނީ. ބައެއްގެ ސިކުނޑިއަށް ވައްދައިދޭން. މުއްސަނދިންނޭ މަހުޖަނުންނޭ. ދެފަހަރުން އެއްފަހަރު އިރުކޮޅަކުން މިވަހަކައެއް މިދައްކަނީ. ސޭޓުންނޭ. މިވާހަކައެއް މި ދައްކަނީ ކޮން ކަމަކާ ހެދިތޯއޭ އަޅުގަނޑު ހިތައް އަރަނީ." ގާސިމް ވިދާޅުވިއެވެ.\nގާސިމް ވަނީ މީގެ ކުރިންވެސް ސޯޝަލް މީޑިއާގައި އޭނާއާއި ދިމާލަށް "ސޭޓު" މި ނަމުން މުހާތަބު ކުރައްވަމުން ގެންދަވާތީ އެކަމާއި ނުރުހުން ފާޅުކޮށްފައެވެ. ގާސިމް އާއި ދިމާލަށް "ސޭޓު" ގެ ނަމުން ގޮވަމުން އަންނަނީ އެމްޑީޕީއަށް ނިސްބަތްވާ ބައެއް މެމްބަރުންނެވެ.\nއޮކްޓޯބަރ 30, 2019 15:40\nއޮކްޓޯބަރ 30, 2019 15:57\nޢޯކޭ . ޢެހެންވިއްޔާ ދެއަތަށް އެނބުރޭ ބުރުމާ ދެ ފުއްކެހެރި .ކަލޭ ހިންހަމަ ޖެހޭތޯ ބަލާކަށް ބޭނުމެއްނޫން ކިލޭގެ ބައިވެރިވުމާ އެކީ ދިވެހިން ނަށް ޖައްސާ ފަ މިވާ މުސީބާތުން މިގައުމު ސަލާމަތް ކުރޭ .\nއޮކްޓޯބަރ 30, 2019 16:35\nފޭޓް ކަރަށް ފައިން އަރަމުންދާތަން މި ފެންނަނި! އަވަސްވީ ގޮތަކު ސޭޓް ސަރުކާރުގެ ބޮޑުބައި ކާލެވޭތޯ ބަލަންވީ! މޑޕ މީހުން ސޭޓް ކަރަށް ފައި އެރުމުމުގެ ކުރީން!\nއޮކްޓޯބަރ 30, 2019 17:17\nދެންކުރާނެ ކަމެއްނެތް، ހިޔަޅު ނަޝީދުގެ ބަސްގަބޫލުކޮށްގެން ޔާމީނުގެ ވެރިކަން ނިންމަން މައުމޫނުއާ ދެމީހުން ކުރީރަންގަޅުމަސައްކަތެއް ނޫންކަންއަމިއްލަޔައް ތޔަދަނީހާމަކުރަމުން، ދެންވެސް ވަގުތުފާއިތު ނުވަނީސް މި ވެރިކަމުން ސަލާމަތްވުމަށް މަސައްކަތް ކުރަންއަތުކުރި އޮޅާލަންތައްޔާރުވޭ. ނޫނީ މިގައުމު ގާސިމް މެންދުވަހަކުވެސް ނުދެކޭވަރުގެ ފުންވަޅުގަނޑަކަށް ވެއްޓި ނުނެގެހެއްޓޭ ވަރުވެދާނެ، މިހާރުވެސް ގައުމުމިދަނީ ކޮންދިމާލަކަށްކަން ގާސިމް އައްރަނގަޅައް އެނގޭނެ، އިބޫއަކީ މަކަރުވެރި ހީލަތްތެރިއެއް،\nއޮކްޓޯބަރ 30, 2019 17:25\nއޯކޭ! ދެންސޭޓޭކޭ ނުކިޔާނަން ދެންކިޔާނީ ސޭޓްގެ އަނބިމީހާގެ ފިރިމީހާ މިގޮތް ކިހިނެއްވާނެތޯ ؟؟\nއޮކްޓޯބަރ 30, 2019 17:33\nމިސަރުކާރުން ޤާސިމްބެ ނޯށުން ރޮއްވާލާދުވަސް ކައިރިވާހެން އެބަހީވޭ.\nއޮކްޓޯބަރ 30, 2019 17:53\nސޭޓް ބޭނުންވީމަ އެހެންމީހުންނަށް ބޭނުން ނަމަކުންކިޔޭ، ބޭނުންގޮތަކަށް ވައްބަހުންޖެހޭ، ނަމަވެސް އެހެންމީހަކު ސޭޓާ ދިމާލައް އެއްޗެއްބުނެލާއިރަށް ސޭޓަށް މިއޮށްވާގޮތެއްދޯ؟؟؟ އަނެއްކާ ހަމަތޯ؟؟/\nއޮކްޓޯބަރ 30, 2019 18:35\nއޮކްޓޯބަރ 30, 2019 19:22\nފުރަމަ ގާސިމް މުސަނދި ވީ ކިހިނެއްކަން ނޭންގޭ މީހެއް މިގައުމަކު ނޫޅޭނެ މައުމޫނު 30 އަހަރުގަ މައުމޫނު މުސަނދި ކޮށްދިން މީހެއްތީ ލަދެއް ނުގަނޭ ގައުމޭ ގައުމޭ ކިޔާކަށް\nއޮކްޓޯބަރ 30, 2019 20:40\nއޮކްޓޯބަރ 30, 2019 21:44\nއޮކްޓޯބަރ 31, 2019 01:33\nމިނަގެ މައްސަލަތައް ވަރަށް އަވަހަށް މަޖިލިހަށް ހުށަ ހަޅާނަން.


ނަރަކަފެންގަނޑުގެ ރާނީ – Vedhun\nއަފްރާޚް June 10, 2017 ނަރަކަފެންގަނޑުގެ ރާނީ2017-06-10T02:00:39+00:00 Story, ވާހަކަ 1 Comment\nކުޑަ ފުސްކޮޅެއްގެ މިންވަރުވެސް ފެންނަން ނެތްއިރު އުޑު ހީވަނީ ނޫކުލައިގެ އިސްޓިކާއެއް އެތެރޭގައި ތަތްކޮށްފައިވާ އޮމާން ގުއްބެއްހެންނެވެ. ސާފު އުޑުގައި އަނގުރު ގަނޑެއްހެން ދޮންކޮށްފައިވާ މެންދުރުގެ އިރު ފިޔަވައި އިތުރު އެއްޗެއް ނެތެވެ. އިސްދޫމުލިން ފެށިގެން ހުވަދޫ ކަނޑު އޮބާ ހިސާބަށް ރީތި ސާފުކަން ވަނީ ދެމިގެން ގޮސްފައެވެ. މަތިން ބަލާއިރު ހައްދުންމަތި ފެންނަން އޮތީ ބައްޓަން ގެއްލިފައިވާ ހިރުނދުފަތެއް ކަނޑުމެދުގައި ބައްވާފައި އޮތް ހެންނެވެ.\nމެންދުރުގެ ދިލަ ހޫނުކަންމަތީގައި އެއްގަހުން އަނެއްގަހަށް ވައްލަހިވަމުންދާ ވަލުތެރޭގެ ދޫނި ސޫފާސޫތްފަށް ކަރުހިއްކުން ފިލުވައިދޭ އެންމެ ފައްކާ މަންޒިލަކީ ކަތިވަޅި ބައްޓަމަށް އުފެދިފައިވާ މާބިން ރަށުގެ މެދަކާއި ހިސާބުގައި އޮތް ރަތް ފެންގަޑެވެ. ނަސީބު ދިމާކުރިގޮތުން މާދުރުން އުދުހިފައި އައިސް ރާނީގެ ހަޔާތުގެ ބާކީބައި ހޭދަކުރަން ޖެހިފައިމިވަނީ ދެކުނު އިންޑިއާގެ ކަވޭރީ ކޯރުން ތަންތަންކޮޅު ފެންނަ ފަދައިން ގަމަށް އައިމަގުމަތީގައި މަތިންދާބޯޓުގެ ކުޑަދޮރުން ފެނުނު ރަތްފެންގަޑުގައެވެ. ރާނީގެ ލޮލުގެ ފިނިކަމަކީ އެފެންގަޑެވެ. މީހުން ކިޔާގޮތުންވެއްޖެއްޔާ ގަމުގައި އޮންނަ “ނަރަކަ” ފެންގަޑެވެ. ރީތިކޮށް ކިޔާނަމަ ޕަރީ ފެންގަޑެވެ.\nފެންގަޑުކައިރީގައި މާޖަންގަލީގައި ހަދާފައިވާ ކޮޓޭޖެއްކަހަލަ ކުޑަ ރީތި ގެޔަކީ ވަކި މަޤްސަދެއް ހާސިލުކުރުމަށް މީހަކު ތަޅާބުރުވަލާފައިވާ ލާރިގަނޑެކެވެ. ތުނޑީ ކޮޅުން ފެށިގެން ގޮސް މުކުރިމަގާއި ހިސަބަށް ތިން ދިމާލެއްގައި މީހުން އާބާދުވެފައިވާ އިރު ފެންގަޑެއްކައިރީގައި ވަކިން ހުރި ކުޑަ ގޭގައި ރާނީ އިންނަތާ އެއް މަސްވީއެވެ.\n1998 އޭޕްރީލް5ވަނަ ދުވަހަކީ ރާނީ އާއި ޒަމީލްގެ ކައިވެއްޏަށް އެއްމަސް ފުރުނު ދުވަހެވެ. ދުވަހުގެ ހާއްސަކަން ވީހިސާބެއް ނޭނގޭއިރު ރާނީ ހިތުގައި އޮތީ ހުސްކޫރުމެވެ.\nމިނޫން ގޮތެއް އަހަރެންނަށް ނެތީތަ؟ ރާނީ ހިތަށް އެރިއެވެ.\nމޭޒުމަތީގައި ހުރި ފެންތަށިން ފެންފޮދެއް ބޯލާފައި ހިތްވަރުކޮށްލިއެވެ.\n“މިރޭ މަޑުކުރޭ އަހަރެން ބިރުގަނޭ” ނުކެރި އިނދެ ބުންޏެވެ.\n“ކޯޗެއް މިތާ އޮވެގެން ބިރުން ތިއުޅެނީ މިގެއަކު ކަލޭ ކާލާނެ އެއްޗެއް ނޫޅޭނެ” ކާން އިންތަށި ރާނީއާއި ދިމާލަށް ކޮށްޕާލުމަށްފަހު ގޮނޑި ދުރުކޮށްލާފައި ޒަމީލް ފުންމައިގަތެވެ. ރުންކުރުކަން ދައްކާލިއެވެ.\n“އަޅެ ޕްލީސް ތިހެން ނުހަދަބަލަ” ރާނީ އާދޭސްކުރިއެވެ.\nފެންތަށިން ކޯވަރެއް އަނގަޔަށް އަޅާފައި ޒަމީލް ރާނީއާއި ދިމާއަށް ބަލާލިއިރު ހީވަނީ މާމެންދޫ ބޭރުމަތީގައި ފުއްޕާފައި ހުރި ކަށިކޮއްޔައެއް ހެންނެވެ. ދުންބުރުވާލާފައި ޒަމީލް ނައްޓާލައިގެން ދިޔައިރު މޫތައްމަތިން ޓަކަޓަކަ އަޅާފައި ސްކޫޓަރުގަނޑު ފުމެމުން ދިޔަމަންޒަރު ބަލަން ރާނީ ހުރީ ފެންކަޅިވެފައެވެ.\n“ރަށުން ބޭރުން މީހަކާ ކައިވެނި ކުރެވުނު މޮޔަ ހީވާނެ ހަމަ އެކަނި އަންހެނަކީ އަހަރެން ހެއްޔެވެ” ރާނީ ހިތާހިތާ ސުވާލުކުރިއެވެ. އިރުއޮއްސުނީއެވެ.\nރޭގަނޑުގެ ހަނދު އެހެރީ ވޮށެއްހެން ދިއްލާފައެވެ. ބޯގަސްތައް ތެރެއިން އައިސް ތޫނު ހަނދުގެ ހަނދުވަރު ތަންތަންގަނޑަށް ގުޅަވަރުވަރަށް ފެންގަޑު ތެރެއަށް ފޭދިފައިވާއިރު ހީވަނީ ކުރެހުންތެރިއަކު ކެންވަސްއެއްގައި ތައްޔާރުކޮށްފައި އޮތް އެކްރެލިކް ޕެއިންޓެއްހެންނެވެ. ރަތްފެންގަނޑުގެ މެދުތެރޭގައި ހަނުހިމޭންވެފައި އޮތް ފެންހަރުފަ އޮޅިފޮޅިއެއްހެން އޮތްއިރު އޭގެ މެދުހަށިން ފެނުންމައްޗަށް ބުރިވަރުވަރު ހިއްލިފައި ހުއްޓެވެ. ރޯޅިއާއިއެކު ގޮފިތައް ހެލިގަންނައިރު ހާވިޔަވެގެން ހަނދުވަރު އަލި އެޅިގަންނައިރު ހަރުފައިގެ ތޮށިގަނޑު ވިދައިގަނެއެވެ. ހީވަނީ މަގުމަތީގައި އޮތް ކިސަޑު ފެންކޯރަކަށް ވެއްޓިފައި އޮތް ފަލަ ހާރަކަށް ބައިސްކަލް ބައްތި އެޅޭހެންނެވެ.\nއެގަސްތަކުގެ ދަށުގައި ލަކުޑިން ހަދާފައިވާ ކުޑަގޭގައި ކަނިކޮށްފައިވާ ބޮކީގެ އަލީގައި މަޑު ތަންމަތީގައި ކަންނޭލުގައި ބައްދައިގެން ރާނީ އޮތީ ހަރުދަނޑިވެފައެވެ. ގަމުން ފެށިގެން މާންދޫ އާއި ކައްދޫ ހުރަސްކޮށް ފޮނަދޫގެ މެދުތެރޭގައި ހުރި ކޮޓަރިއެއްގައި ޒަމީލް އޮތީ ރަށުންބޭރުން އަރާހުރި ކަސްބީ އަންހެނެއްގައިގާ އޮޅުލައިގެން ނިދާފައެވެ. އެދުވަސް ނިމުނީއެވެ.\nދަމަކަށް އިރު އަރައިގެން އައިއިރު ނިދާ ހޭލިގޮތަށް ކުނިމޫނާއި އެކު ރާނީ ހުރީ ޓީޝާޓުގަޑެއް ލައިގެންނެވެ. ކުޑަދޮރުގައި ދެއޮޅަބުށި އަޅުވާލައިގެން މޭމަތި ދޮރުކަންޏާލައި ފިއްތާލައިގެން ފިސާރި ކަންނެތްކޮށް ރާނީ އޮތްއިރު، އެތެރެއިން ލާ ބާރު ސަމާނުތައް ހުރީ ކޮޓަރީގައި ހުރި ބުޅިގަނޑުގައި އެލުވިގޮތަށެވެ. ކިލަނބުފައިވާ ރަތްފެންގަޑަށް މޫނު އަނބުރައިގެން ހުރިއިރު ކުރިމަރުވެފާ ދިރިއުޅުމުގެ ފޫހިކަން ކުރިމަތީގައި އޮތް މިލަ ފެންގަޑެކޭ ތަފޭތެއް ނެތެވެ.\nހެނދުނު ހޭލާގޮތަށް ނުތެދުވެ އޮންނަން ފަސޭހައެވެ. ކައްކާފަ ކާންދޭނެ ފިރިއަކު ހުންނަނީ ހަމައެކަނި މެންދުރުވެގެން އަންނަ އިރުއެވެ.\nމިއީ ދިރިއުޅުމެއް ހެއްޔެވެ.\nމެންދުރު 11 ޖަހަންދެއް ނިދަން އޮންނަން ކޮންމެ އަންހެނަކަށްވެސް ފަސޭހައެވެ.\nކައިވެންޏެއް ކުރާނީ ރަނގަޅު އާދަތަކުގައި ދެމިހުންނާށެވެ.\nދުނިޔެއިން ފޫހިވެފައިވާ ރާނީގެ ހިތުގައި ވަނީ އުދާހެވެ.\n“މަންމަ ކައިރީގައި ބުނެފީމެއްނުން ދޮރު އެހުރީ ބޭރުން ތަޅުލާފައެވެ. މިއީ ފަޅު ގެޔެކެވެ.”\n“ނުވާނެ އެހެނެއް މިފަރާތުގައި މީހަކު ވާނެ”\nއަދުހަމް އެހެން ބުނުމުން ދަލޭކަ އިންކާރުކުރިއެވެ.\nދަލޭކަ ބޭނުންވަނީ ގޭގެ އަނެއްފަރާތަށް ގޮސްގެންވެސް ރާނީއައި ބައްދަލުކުރާށެވެ. މަންމަގެ އަތުގައި ހިފައިގެން މޫގަނޑުގަނޑުން ނައްޓުވަމުން އަދުހަމް ކުރިއަށް ދިޔައެވެ.\nކުޑަދޮރު ކައިރީގައި ހުދު ޓީޝާޓަކައި އެކު އޮތް ރާނީ ފެނިފައި އަދުހަމް ސިއްސައިގެން ދިޔައެވެ. ދަލޭކަގެ އަތަށް ދަމައިގަނެ އަނެއްކޮޅަށް ހަރުކޮށް ހިނގައިގަންނަ މަސައްކަތްކުރިއެވެ.\n“ކޮންތާކަށް ދާކަށް އަހަރެން ދޫކޮށްލާ”\nއަދުހަމްގެ އަތް ފޮޅުވާލުމަށްފަހު ދަލޭކަ ހުއްޓުނެވެ.\nދަލޭކަގެ ކަންފަތްކައިރީގައި އަދުހަމް ސިއްރުން ބުންޏެވެ.\n“އެގޭ ތެރޭގައި އެބަހުރި އަންހެންނެއް، ކީއްކުރަން ދަނީ، އެހެން ވިއްޔާ މަންމަ ބުނެބަލަ ބޭރުން ތަޅުލާފައި ހުރުމުގެ މާނައެއް”\n“އެއީ ބައެއް ފިރިހެނުން އެމީހުންގެ އަނބިންނާ އެހެން މީހުން ވާހަކަ ދައްކަން ނޭދޭތީވެ”\nދަލޭކަ ޖަވާބު ދިނެވެ.\nދެއަތް ކުރިއަށް ދަމައިގެން ހުރެ ކުރިއަށްގޮސް ކުޑަދޮރުގެ ދަލޭކަ އަތްލިއެވެ. މަންމަ ހަދާނުހަދާ ބަލަން އަދުހަމް ދުރުގައި މަޑުކުރިއެވެ.\nދަލޭކަ އެދިޔަ ގޮތަށްގޮސް ރާނީގެ މޫނުގައި އަތްކާއްތަން ފެށިއެވެ. ކަރުގެ ދަފަރާތުން ފެށިގެން ދެ ކޯތާފަތްމަތިން ގޮސް ނިއުޅާލާފައިވަ ބޮލުގެ އިސްތަށިގަނޑަށް އަތްކޮށްޕާލިއެވެ.\nހައިރާންކަމާއިއެކު ހަމްދަރުދީން ހިތް ބަނޑުންވެފައިވާ ރާނީ ހުރީ ހަދާނެގޮތް ހުސްވެފައެވެ. ބިރުވެސް ގަނެފައެވެ. ލޯފަން މީހަކު އައިސް މޫނުމަތީގައި އަތްކާއްތަންފެށުމުން ކުޑަދޮރާއި ފެއަށް ޖެހިލިއެވެ.\n“ކޮށްކޯ ރާނީ އަފޫބިލަ” ހައްދޫމަތީ ބަހުން ކައިރިއަށް އައުމަށް ދަލޭކަ އެދުނެވެ.\n“ރީތި ސޫރައެއް ލިބިފައި ހުރި ކުއްޖެއްހެން ހީވޭ، އިސްތަށިގަނޑުވެސް ވަރަށް އޮމާން، ތުންފަތްވެސް ވަރަށް މަޑު”\n“ކޮންއިރަކުންތަ ޒަމީލް އަންނަނީ” ދަލޭކަގެ ސުވާލާއި އެކު ބިރުން ތުރުތުރު އަޅާމުންދިޔަ ރާނީވެސް ސުވާލުކުރިއެވެ.\n“އަހެރެންމީ ދަލޭކަ، މިއަތޮޅު މީހެއް، ޒަމީލްގެ މަންމަގެ ގާތް އެކުވެރިއެއް، ޒަމީލް ވިހެއީ އަހަރެންގެ އަތްމައްޗަށޭވެސް ބުނެވިދާނެ، ވިހެމުގެ ތެރޭގައި ޒަމީލްގެ މަންމަ ނިޔަވީ، ބައްޕަވެސް ކުޑައިރު ނިޔާވީ، އެސޮރުގެ ބައްޕައަކީ މުދާވެރިއެއްކަމުން އެސޮރަށް މިހާރު އެގޮތަށް އެއުޅެވެނީ”\n“ކޮންގޮތަކަށް އުޅެނީ” ދަލޭކަ ދެމުންގެންދިޔަ ތައާރަފް ރާނީ ހުއްޓުވާލިއެވެ.\nދަލޭކަގެ ވާހަކައިގެ މިސްރާބު ހުރިގޮތުން ރާނީ ގަޔާވެލިއެވެ. ރާނީވެސް ދަލޭކަޔައިއެކު އެއްމިސްރާބަކަށް ދީދާލުމަށް ވާހަކަ ހިއްސާކުރަން ފެށިއެވެ. ހީވަނީ ކަނޑުއޮޅިތެރޭން ވަދެގެންދިޔަ ކަންނެލި އޮޑިއެއްގެ މޯހިރުގައި ވަދުދޯންޏެއް އަޅުވާލިހެންނެވެ.\nހިތް ދަތިކަމެއްގައި ހުރި އަންހެނަކާއި ވާހަކަ ހޯދަން އައި އަންހެނަކާއި ދެމެދު އެކަކު އަނެކަކަށް އިތުބާރާއި އެކު ދެކެވޭނެ ހުރިހާ ވައްތަރެއްގެ ވާހަކަތަކެއް ދައްކައިފިއެވެ. އޮލަކޮށް ގިރަފައިހުރި ފޭރުފަނިތައްޓަކަށްވުރެ ވާހަކައިގެ އޮލަވެފައި، މިކްސަރުގައި ފޭރުއޮށްތައް އެނބުރިގަންނަހާ ހަލުވިކޮށް އަނގަތަޅުވައެވެ.\nހިތާމައިގެ ކޯރެއްގައި ފަތަމުންދާ ރާނީގެ އަރުތެރެބެދި ކުޑަކޮށް އަޅައިގަންނަގޮތް ވިއެވެ.\n“ފުރަތަމަ ދެރެއަށް ފަހު އަނބި ފިރިކަމުގެ ގުޅުމެއްވެސް ނުހިންގާ ހަމައެކަނި އަންނަނީ މެންދުރުކާން” މާދަރުން ވަށަލައިގެން އައިސް ހުރިހާ ވަހާކަތަކެއް ދެއްކުމަށްފަހު އެހެން ބުނެފައި ރާނީ ފަޅައިގެން ދިޔައެވެ. ގިސްލާން ފެށިއެވެ. ނުދެއްކިހުރި ހުރިހާ ވާހަކައެއް އެއްފަހަރާ އޮއްސާލައިގެން ހިތްހަމަ ޖެހުން ހޯދިއެވެ.\n“ތީކީ އެއްވެސް ކަމެއްނޫން ތިކަމުގެ ހައްލު ހިފައިގެން ރަށުން ފުރައިގެން ދައްތަ މިއައީ” އިނގިއްޔެވަރުގެ ދިގުމިނުގެ ހިމަ ތިން މޫކޮޅު ރާނީ އަތަށް ދިއްކޮލިއެވެ. ނިކަގަހުން ފައިބާފަ ހުންނަ ހިމަ އަޅޮލާއި ވައްތަރެވެ.\n” ސައިކައްކާއިރު މޫކޮޅެއް ލައިގެން ކައްކާފަ ބޯންދީ ހުރިހާ ކަމެއް ހައްލުވީ.. އިތުބާރުކުރޭ ދައްތައަކީ ލޯފަން މީހެއް ދައްތަވެސް ކައިވެންޏެއްކުރިން ފަހަތުން އެ ފެންނަނީ ހެކި” ފުރާވަރަށް އަޅާފައިހުރި އަދުހަމަށް އިޝަރާތްކޮށް ދަލޭކަ ބުންޏެވެ.\nސުކޫޓަރުގެ ޓަކަޓަކަ އަޑާއި އެކު މުއަމަލާތްތައް ވިއްސިވިހާލިކޮށްލިއެވެ.\nރާނީ މިހެން ބުނުމާއިއެކު އަދުހަމް ދުވެފައި އައިސް ދަލޭކަގެ އަތުގައި ހިފައިގެން ހަރުކޮށް ހިނގާފައި ގޮސް ގަހެއްގެ އަނެއް ފަރާތަށް ބޮނދައިފިއެވެ. ވެއްޓިފައިވާ ފަންތޮށިތަކުންނާއި މޫތަކުން ސަލާމަތްވެގެން ބޮދަމުން ބޮދަމުން ގޮސް އަލިގަނޑަށް ނިކުމެ ދެމައިން ރައްކާވިއެވެ.\n” މިއަދު މަށަށް ނުކައްކަނީތަ” ހިތްހަމަ ނުޖެހުމާއިއެކު މޫނު ރަތްކޮށްގެން ޒަމީލް ކޮޓަރި ތެރެއަށް ވަދެގެން އައިއިރު، ރާނީ މުށުތެރޭގައި އޮތް މޫކޮޅު ފޮރުވަމުން ޒަމީލާ ދިމާއަށް އެނބުރުނެވެ.\n” ބޮލުގަ ރިއްސާތީ އެއްވެސް ކަމެއް ނުކުރެވިގެން މިއުޅެނީ” ރާނީ ދެރަވެލިއެވެ.\n” މިގޭގަ ބޭސް ނެތީތަ، ތިހެން ހުރީމަ ރަނގަޅުކޮށްދޭން އަންނަނީ އަހަރެންގެ ބައްޕަތަ” އެހެން ބުނެފައި ތުވާލި އަނދެގެން ޒަމީލް ވަނީ ފެންވަރާށެވެ.\nބަތްތަވާ ކެކެމުންދައިރު ފެންކުރާވެސް ކެކެމުންދެއެވެ. މޫކޮޅު ނަގާފައި ރާނީ ވަސްބަލާލީއެވެ.\n“އެއްވެސް ވަހެއް ނުދުވާ، ހަމަ ލާންވީބާ” ރާނީ ހިތަށް އެރިއެވެ.\n” އަދިވެސް ނުކެކޭތަ” ގަމީހުގެ އަތްކުރިއޮޅަމުން ޒަމީލް އައިސް ރާނީގެ ފުރަގަހުގައި ހުޓުނެވެ.\n“ގެނޭ ސައިތަށި މަށެއް މިއަދު ނުކާނަން ތިކަމެއް ނުވިއެއްނުން” ރުޅިގަދަވެފައިވާ ޒަމީލް ބަލާލުމާއި އެކު ރާނީ ވިރިގަތްކަހަލައެވެ. ފުރިފައިހުރި ފެންކުރާ ޖޯޑަށް އޮސަމުން ދިޔައިރު ރާނީ ތުރުތުރުއަޅައެވެ. ޒަމީލް ސައިތަށީގައި ތުން ޖަހާލިއެވެ. ރާނީ ލޯމަރާލައި ފުންނޭވައެއް ލިއެވެ. ހުރިހާކަމެއް ވަންހަނާވުމަށް ހިތުން ދުޢާކޮށްލިއެވެ.\n” ފީ ރަހަ ލަނީ މީ ކޯޗެއް، ކަލޭ މަށަށް މާ ބަލާބޮޑުކުރަން ނޫޅެއްޗޭ” ސައި ޖޯޑު ތުމުން ނައްޓާލުމަށްފަހު ޒަމީލް ހަޅޭއްލަވައިގަތެވެ. އަތްމައްޗަށް ނަގާ ހޫރާލީ ޖޯޑުގޮސް ތަޅުންމަތީގައި ޖެހި ކުދިކުދިވެގެން ދިޔައިރު ހީވީ ގޮނޑުދޮށު ކެޔޮޅަކު ކަންވާރުގައި އެއްގަމަށް އެރުވި ފިލޮޅެއް ކުރިމައްޗަށް ދަމާފައި ބިންމައްޗަށް ތަރަކޮށްލިހެންނެވެ.\nރަތްމަހަށް ނުދޭވަރަށް ހިތުހުރިހާ އެއްޗެއް ގޮވުމަށްފަހު ޒަމީލް ގެއިން ނިކުމެގެން ދިޔައިރު ބޯމަތީގައި ދެއަތް ބާއްވައިގެން ހުރި ރާނީ ވިޔަރިއެރިއެވެ. ވިޔަރިގަނޑާއި އެކު ފެންކުރާ ހިފައިގެން ގޮސް ކުޑަދޮރު ކައިރީގައި ހުޓިފައި އަތުކޮޅަށް ދަމާފައި ކުރިމަތީގައި އޮތް ފެންގަނޑަށް ހޫރާލިއެވެ. ކޫރާ ޖެހުމާއިކު ކޯރު ތެރޭގައި އޮތް ފެންހަރުފަ ސިއްސައިގެން ގޮސް ފަރިގޮތަށް ބަނޑި ބަނޑި ލައްވާލިއެވެ. އިރު އޮއްސުނީއެވެ.\nއިރުއޮއްސުމާއިއެކު ބަރަވެލި ހިރޭ އަޑުފިޔަވައި އިތުރު އަޑެއް ގޭކައިރިން ނީވެއެވެ. ވަރުބަލިވެފައިވާ ރާނީ ނިދަން އޮށޯތީ އުންމީދާއި އެކު އެވެ. ޒަމީލް ހަމަމަގަށް އެޅި ރާނީއާއި އެކު ލޯބިން އެކުގައި ނިދަލާނެ ދުވަހެއްގެ އިންތިޒާރުގައެވެ. ދެބަ ދޭތެރޭގައި އޮއްވާ ކުއްލިއަކަށް ސިއްސުވާލީ ޕައްކިޔާފައި އަޑެއް އިވުމުންނެވެ.\n“މަންމާ” ރާނީ ދެލޯ ފޮހެލިއެވެ. މޭގަނޑު އަތަށް އައިސްފައި އޮތް ރާނީ ފުންމައިގެން ތެދުވިއިރު ކޮޓަރިތެރޭގައި ޒަމީލް ގާމީސް ބާލަނީއެވެ.\n“ޒަމީލް….” ރާނީ ހައިރާންކަމާއި އެކު ގޮވާލިއެވެ.\nޒާމީލް އައިގޮތަށް އައިސް ރާނީ ގައިގާ ބައްދާލިއެވެ. ވާހަކަ ދައްކާނެ އިތުރު ފުރުސަތެއް ނުދީ، ޝަހުވަތުގެ ކޯރެއްގައި ދެމީހުން ގެނބި ހުސްވީއެވެ. ގިނަ ދުވަސްތަކަކަށް ފަހު ރާނީގެ ހުރިހާ “އެދުމެއް” އެއްފަހަރާ ހާސިލްވީއެވެ. ވަރުބަލިކަމާއިއެކު ހެއްދެވިގޮތަށް އޮވެ ނިދުނީއެވެ.\nއެވަރުން އަދި ނިމުނީއެއް ނޫނެވެ. އެއަށްފަހު މަހެއް ވީއެވެ. ކޮންމެ ރެއަކު އޯގަތެރިކަމާއިއެކު ޒަމީލް އައިސް ރާނީއާއި އެކު ލޯބިން ދެމަފިރިން ކުރާނެ ހުރިހާ ކަމެއްކޮށްފައި ލޯބި ދިނުމަށްފަހު ރާނީ އަށް ނިދުނީމައި އެއުޅޭ ތަނަކަށް ދަނީއެވެ. މެންދުރު ކާން އަންނައިރު މީހާ ހުންނަނީ މުޅިން ބަދަލުވެފައެވެ. އިހު ހުރިހެންނެވެ. ރުންކުރުވެފައެވެ. ހިކިއަމުރު ކުރުން ނޫން އެހެން ކަމެއް ޒަމީލަކަށް ލިބިފައެއް ނުވެއެވެ. މިއީ އަރަތެއްކަހަލަ ކަމެކެވެ.\nމެންދުރުގެ ދިލަހޫނުގައި މޭޒުކައިރީގައި ޒަމީލް އިނީ ބަތްގުޅަ އަނގަޔަށް ލާށެވެ.\n” އަހަރެން ޑޮކްޓަރަށް ދައްކަން ބޭނުން، އަހަރެން ބަނޑުބޮޑު” ރާނީ ބަނޑުގައި އަތް އަޅާލިއެވެ.\nޒަމީލް ކެކިގަތްއިރު ހީވީ މަތިބަނދުކޮށްފައި އުދާފައިހުރި ފެންއެއްޗެއް އުނދުން ތެރެއަށް ބަންޑުންވިހެންނެވެ. ފުންމައިގެން ތެދުވެ ކުކުޅަކަށް ހާލެއް ބިސްދޭން އުޅޭހެން ރާނީގެ ފުރަގަހުން ލެފިފައި އިސްތަށިގަނޑު އަތަށް އޮޅާލިއެވެ.\n” ކިހާ ބޮޑު ބަލާ…އް” ޒަމީލް ފެލިގަތެވެ. ފެލިގަތްގަތީނުން ފެންގަނޑު ކައިރީގައި ފުމެމުން ދިޔަ މެންދުރު ކާޅުތައްވެސް ކުއްލިހާލަތަށް އައިސް ވަރަ ތަޅުވައިގަތެވެ.\n” ބުނޭ! ކާކު ކަލޭކައިރިއަށް އައީ، ކާކުހޭ ކަލެއާ ބެހުނީ، މިހިރަ އެތި..ރާ، ކާކުހޭ” ޒަމީލް މޮޔަވިކަހަލައެވެ.\n“ނުބުނެފިއްޔާ މިއޮތްފެންގަޑަށް ގަންބާނަން”\n“ޒަމީލެއްނޫންތަ ކޮންމެ ރެޔަކު އަހަރެން ކައިރިއަށް އައިސް ތިކުރިކަމެއް ކުރީ” ރާނީ ރޯން ފެށިއެވެ.\nއިސްތަށިގަނޑުގައި ހިފައިގެން ގުޅަވަރަކަށް ގެންގޮސް އެނދުމައްޗަށް ޖެހިއެވެ. ރާނީ ހޭނެތުނެވެ.\n” އަދި އަހަރެން ބޮލުގަ އެބަ އަޅުވައެއްނުން…… ދެންއޮވޭ ކުޅިދައްކާލާނަން ޕެޓްރޯލް އަޅާފައި ގޭގައި ރޯކޮށްލާނަން، ނުތެދުވާތި” ހަބަރު ހުސްވެފައިވާ ރާނީއާއި ދިމާއަށް ހަޅޭއްފަޅޭއް ޖަހަމުން ޒަމީލް ނިކުތެވެ. އިރުއޮއްސުނީ ރާނީ އެއޮތްގޮތަށް އޮއްވައިއެވެ.\nރޭގަނޑުގެ ފިނިކަން ވަށާލެވިފައިވާއިރު އެނދުހުރަހަށް ދެމިފައި އޮތް ރާނީ ލޯ ހުޅުވަލިއެވެ. ރާނީގެ ބޯ އޮތީ ޒަމީލްގެ އުނގުގައެވެ. ހުސްގަޔާ އިން ޒަމީލް ރާނީގެ ބޮލުގައި މަޑުމަޑުން އޯގާތެރިކަމާއި އެކު ފިރުމަމުން ދެއެވެ. ސީލިންގުގައި އަޅާފައި ހުރި ފަތިތަކާއި ދިމަ ރާނީ ބަލަން އޮތްއިރު، ކޯމަތީގައި އެޅިފައި ހުރި ވަކިތަކުގެ ނިޝާންތަކުގައި ޒަމީލްގެ އިނގިލިތައް ހުއްޓާލިއެވެ. ބޯގުދުކޮށްލާފައި ރާނީގެ މޫނާއި ޒަމީލްގެ މޫނު ކައިރިކޮށްލިއެވެ. އަނިޔާކުރެވުނީތީ ސޮރީއެވެ. ފެންކަޅިވެފައިވާ ޒަމީލްގެ ލޮލުން ސޮރީއޭ ބުނާ ކަހަލަ އިހުސާސެއް ރާނީއަށް ވިއެވެ. ދެމީހުންގެ ޖަޒްބާތީ ސިގްނަލްތައް މެދުކަނޑާލީ ކޮޓަރިތެރެއަށް މީހަކު ވަނުމުންނެވެ. ބަޑިއެއް ޖެހިހެން ކުއްލިއަކަށް ކޮޓަރިތެރެއަށް ވަދެގެން އައިސް ހަޅޭއް ލަވައިގަތެވެ. ކުރިމަތީގައި ކޮޅަށް ހުރީ ޒަމީލެވެ.\n“ހަބަރުދާރު އިންތަނުން ގުޑާވެސް ނުލާތި” ޒަމީލް އިންޒާރު ކުރިއެވެ. ރާނީ ދެމީހުންގެ މޫނަށް ބަލާލިއެވެ. އެއީވެސް ޒަމީލެވެ. މިއީވެސް ޒަމީލެވެ. އެނދުމަތީގައި އިނީ ގަމީސް ނުލާ އިން ޒަމީލެވެ. ކޮޅަށް ދެލޯ ދޮންކޮށްފައި ހުރި އަނގުރު ގަނޑެއްހެން ހަދައިގެން ހުރީ އަތްދިގު ގަމީހެއް ލައިގެންހުރި ޒަމީލެވެ. އެއީ މެންދުރުގެ ޒަމީލެވެ.\nޒަމީލް ފުންމައިގެން ދިޔަގޮތަށްގޮސް އެނދުމައްޗަށް އަރާފައި ހުސްގަޔާ އިން ފިރިހެނާގެ ކަރުގައި ހިފިއެވެ. ރާނީގެ ބޮލުގައި ފައިން ލެޑިއެވެ. ފަންވަރު ނަގާފައި ޒަމީލްގޮސް ދެއަތުން ކަރަށް ބާރުކޮށްލައިގެން އެނދުމަތީގައި ހުސްގަޔާ އިން މީހާ ވައްޓާލައި މޫނު ވަތަށް ޖެހިއެވެ. ބުރަކަށިމަތީގައި ދެފައި ދެފަރާތަށްލައިގެން އީށިންދެއިނދެ ދެއަތުން ކަރަށް ފިތޭ އެންމެ ބާރަށް ފިތާލިއެވެ. ފާޑަކަށް ކަރުކެހޭ އަޑުތަކެއް ނެރުމަށްފަހު އެ ފިރެހެން މީހާ ދެމިގަތީ ޒަމީލްގެ ފައި ދޭތެރެއިން ފެންހަރުފަޔަކަށް ބަދަލުވެގެންނެވެ. ބަލަބަލާ ހުއްޓާ ދޮރުދޮށުން ދެމިގަނެގެން ޒަމީލްގެ މޫނަށް ކުޅުޖެހުމަށްފަހު ހަރުފަ ރައްކާވިއެވެ. އެއީ ނަރަކަ ފެންގަޑުގައި އޮންނަ ފެންހަރުފައެވެ.\nރާނީގެ މެޔަށް ހީވީ ހޫނު ފެންއެއްޗެއް އަޅާލިހެންނެވެ. ރޭކާލައިފިއެވެ. މޫ އަޅައިގެން ކެއްކި ސައިގެ ބާރު ފިސާރި ގަދައެވެ. އޭގެ އަސަރު މުޅި ފެންގަޑަށް ކުރީއެވެ. ހިތަށް ސިފަވާން ފެށީ އާވި އަރައަރާ ހުރި ފެންކުރާ ފެންތަކާއި އެކު ގޮސް ފެންގަޑަށް ގެނބުނު ތަނެވެ. އެވަގުތު ސިއްސައިގެން ގޮސް ހަރުފަ ބަނޑިބަނޑި ލައްވާލި މަންޒަރެވެ. ރާނީގެ ހިތަށް އެމަންޒަރު ވެރިވެގަންނަގަތުން ޓީވީއަކުން ދައްކާނަމަ ހީވާނީ ބަލާޖީގެ ޑްރާމާ ސީރީޒެއްގެ އެޕިސޮޑެއް ނިންމަލާގަޑީގައި ޗީސް ޗީސް އަޑާއި އެކު މޭކްޕަ ކޮށްފައި ތިބި އަންހެންވެރިންގެ ރުޅިވެރި މޫނުތަކުން ފަހަރަކު މީހެއްގެ މޫނުން ސްކްރީން ފުރާލާ މަންޒަރުހެންނެވެ.\n” ހުމް…. އަހަރެން ރޭގަނޑު އެހެން އަންހެނުން ކައިރީގައި…. އަހަރެންގެ އަންހުންގެ ބޭނުންހިފާލީ ތަނެއްގަ އޮތް މިލަ ހަރުފައެއް” ހަރުފައިގެ ވިހައިގެ އަސަރާއި އެކު ފިނިވެފައި އިން ޒަމީލްގެ އަޑު ބޭރުވިއެވެ. މީހާ ދުޅަވާން ފެށިއެވެ. ގަބުއަރާފައި އޮތް ރާނީ ފުންނޭވާއެއްލިއެވެ. ކަންނޭލުގައި ބައްދާލައިގެން ފުރަގަހަށް އެނބުރުނެވެ.\n” ދުވާލުގަޑީގައި ފެންގަނޑު ތެރޭގައި އޮވެ ފޫހިފިލުވައިދޭ ބައިވެރިޔާ ފުރަދަންވަރުގައި އަހަރެންގެ ފިރިމީހާގެ ސޫރަގައި އައިސް ލޯބީގެ ގުޅުން ހިންގީ، ލޯބީގެ ބާރަކީ ވަކިމީހަކަށް އޮތް ކަމެއްނޫން، ކިހާ އޯގާތެރި އަހަރެންނަކީ ހަމަ އަސްލު ރާނީ” ކަންނެޔޮ ހޫރާލާފައި ރާނީ ތެދުވެފައި ހިނގައިތަވެ. ގެއިން ބޭރަށް ނިކުމެ އަނގަހަލުވިކޮށް ފަތިވަރުތައް އަމުނަން ފެށިއެވެ. ރާނީ ހުރީ މޮޔަވެފައެވެ.\n“ރާނީއަކީ ނަމެއް، މަޤާމެއް، މީ ރާނީ ކަލޭ އަހަންނަށް ނަމަކަށް ވީތީ އެނަން ކިޔާ، އެކަމު ހަރުފަ އެދިނީ އަހަންނަން މަޤާމެއް އެއީ ފެންގަނޑުގެ ރަސްގެފާނު.. އަހަރެންމީ އެތަނުގެ ރާނީ… ހަމަ ރާނީ… ދެން ކަލޭ ދޭ… ކަލޭ ދޭ، މީ ރާނީ މީރާނީ ރަދުންގެ ރާނީ.. ކިންގ ކޯބަރާ، މިއޮތީ ދަރިފުޅުގެ ބައްޕަ، ބައްޕަ، ކަލޭ ނާންނާތި ނާންނާތި ދަނީ މިދަނީ ހުވަދޫކަނޑަށް، އުހުން ރަށަށް ކާށިދޫކަނޑަށް” ކަރުތާ ފެނަށްއެރުނުތަނާ ފެންގަޑުތެރެއަށް ބަންޑުން ރާނީ ވެއްޓުނެވެ. ކަނުއަދިރީގައި ރާނީގެ ފުރާނެނެތް މަސްގަނޑު އަޑިއަށްދިޔައިރު ހަރުފައިގެ ލޮލުން ވެއްޓުނު ކަރުނަތިކި ގޮސް ޖެހުނީ ފެންމަތީގައި ހުއްޓުން އަރާފައި އޮތް ފަތްމައްޗަށެވެ. (ނިމުނީ)\nAnonymous - June 10th, 2017 at 9:04 pm none Comment author #81 on ނަރަކަފެންގަނޑުގެ ރާނީ by Vedhun\n« ދަޅުމަހު މީރު ގަރުދިޔަ\nބަދަލުވި ޒަމާން »


Evves meehaku bandah hunnan 80 aharuge mi maama beynumeh noon\nމީހަކު ބަނޑަށް ހުންނަން 80 އަހަރުގެ މާމަ ބޭނުމެއް ނޫން\nކޮވިޑް-19 އިގެ ވަބާގެ ސަބަބުން ގައުމުތަކުގެ މީހުން ދަތި ހާލުގައި އުޅެން ޖެހިފައިވާއިރު އުމުރުން ދުވަސްވީ މީހުންނާއި ތަފާތު ނުކުޅެދުންތެރިކަން ހުންނަ މީހުންނަށް ދިމާވާ ގޮންޖެހުންތައް އަދި މާ ބޮޑެވެ. މި ވަބާގެ ސަބަބުން ދުވާލަކު އެތައް ހާސް ބަޔަކު މަރުވަމުންދާއިރު އަނެއްބަޔަކު ބަނޑުހައިހޫނުކަމާއި ތަފާތު ބަލިތަކުގައި ދަނީ ހަނާ ވަމުންނެވެ.\nމިފަދަ މީހުންނަށް އެހީތެރިކަން ފޯރުކޮށްދޭ ދީލަތި މީހުންގެ ތެރޭގައި 85 އަހަރުގެ ކޭ. ކަމަލާތަލް ފާހަގަ ކޮށްލަން ޖެހެ އެވެ. ޓެމިލް ނާޑޫގެ ކޮއިމްބަތޯރުގައި ދިރިއުޅޭ މި އަންހެންމީހާ އަކީ ފަގީރު މީހުންނަށާއި ކާން ބޯން ނުލިބޭ މީހުންނަށް އިޑްލީ (ހަނޑޫފުށުން ހަދާ ކާއެއްޗެއް) ހަދައިގެން ރުފިޔާއަކަށް އެއްޗެއް ވިއްކާ މީހެކެވެ.\nއުމުރުން މިހާ ދުވަސްވެފައިވާއިރު ވެސް އޭނާ ކޮންމެ ދުވަހަކުވެސް ކުރަމުންދާ މަސައްކަތެއް ހުއްޓައެއް ނުލަ އެވެ. ހެނދުނު ފަތިހާ ހޭލައިގެން ތާޒާ އިޑްލީ ތައްޔާރުކޮށް ބޭނުންވާ މީހުންނަށް ވިއްކަން ތައްޔާރު ކުރެ އެވެ.\nފާއިތުވީ 30 އަހަރުއްސުރެ އޭނާ މި މަސައްކަތް ކުރަމުންދާއިރު 30 އަހަރު ތެރޭގައި އިޑްލީ ވިއްކާ އަގަކަށް އޭނާ އެއްވެސް ބަދަލެއް ނުގެނެ އެވެ. ސަބަބަކީ އޭނާ އިޑްލީ ތައްޔާރުކުރަނީ ވިއްކައިގެން ފައިދާ ހޯދުމަށް ނޫން ކަމަށް ވާތީ އެވެ. އެ ތަކެތި ތައްޔާރުކުރަން އެއްޗެތި ގަންނަން އޭނާއަތުން ވެސް ފައިސާ ޚަރަދުވެ އެވެ. އޭނާ ރުޕީސް އަކަށް އިޑްލީއެއް ވިއްކަނީ އެހެންވެ އެވެ.\nމި ދުވަސްވަރު ގިނަ ބަޔެއްގެ ވިޔަފާރިތައް ބަނގުރޫޓުވެ ހާލުގައި ޖެހިފައި ވިޔަސް މި އަންހެންމީހާ ވިއްކާ އިޑްލީގެ އަގު ބަދަލުކުރަން އޭނާ ބޭނުން ނުވަނީ މިއީ ފަގީރުންނާއި ނިކަމެތިންގެ ބަނޑުފުރާނަމުއްތިކުރަން ކުރާ ކަމަކަށް ވާތީ އެވެ.\nއިންޑިއާގެ ނޫހަކާ ވާހަކަ ދައްކަމުން 85 އަހަރުގެ މާމަ ބުނީ މިހާރު ހާލަތު ހުރި ގޮތުން ރުޕީސް އަކަށް އިޑްލީއެއް ވިއްކައިގެން އޭނާއަށް ވަނީ ގެއްލުމެވެ. ސަބަބަކީ އިޑްލީ ތައްޔާރުކުރަން ބޭނުންވާ އެއްޗެތީގެ އަގު ބޮޑުވަމުން ދާތީ އެވެ. ކޮންމެ ފަދަ ގުރުބާނީ އެއް ވެގެން ވެސް ނުކުޅެދުންތެރިކަން ހުންނަ މީހުންނަށާއި ކާން ބޯން ނުލިބިފައި ތިބި ފަގީރުންނަށް އެހީއެއް ފޯރުކޮށްދެވިއްޖެނަމަ އޭނާ ހިތްހަމަޖެހޭނެ އެވެ.\nދުންހޮޅިޔަކުން ހެދުނު ބަންޔަން ޓްރީއަކަށް ސަމާލުކަން\nފަސް އަހަރުގެ ކުއްޖަކު ކާރުގައި ތިން ކިލޯމީޓަރަށް\nއެންމެ ބޮޑު ތުންފަތުގެ ރެކޯޑް ހަދަން އަންހެނަކު ފޫގަޅާފައި


ހެއިޓީއަށް އައި ބާރުގަދަ ބިންހެލުމެއްގައި އެތައް ބަޔަކު މަރުވެއްޖެ | Sandhaanu\nހެއިޓީއަށް އައި ބާރުގަދަ ބިންހެލުމެއްގައި އެތައް ބަޔަކު މަރުވެއްޖެ\nޔުނައޓެޑް ސްޓޭސް ޖިއޮލޮޖިކަލް ސާވޭއިން މައުލޫމާތު ދީފައިވާ ގޮތުގައި ހެއިޓީއަށް އައި ބިންހެލުމުގެ ބާރުމިނަކީ 7.2 މެގްނިޓިއުޑްއެވެ. މި ބިންހެލުން އައީ މިދިޔަ ހޮނިހިރު ދުވަހުއެވެ.\nބިންހެލުން އައީ ވެރިރަށް ޕޯޓް އައު ޕްރިންސްއާއި 150 ކިލޯމީޓަރު ދުރުގައިވާ ޕެޓިޓް ޓްރޯޑިނިޕްލްސްއާއި ގާތްގަނޑަކަށް އަށް ކިލޯމީޓަރުގެ ސަރަހައްދަކަށެވެ. ހައިޓީގެ ސިވިލް ޕްރޮޓެކްޝަން އޭޖެންސީގެ ޑިރެކްޓަރ، ޖެރީ ޗާންދްލާރ އޭ.އެފް.ޕީ ނިއުސް އަށް ދެއްވި އިންޓަވިއުއެއްގައި ވިދާޅުވީ ބިން ހެލުމުގެ ހާދިސާގައި މަރުވި މީހުންގެ އަދަދު އަދި ހާމަކުރާކަށް ނޭނގޭކަމަށެވެ. ނަމަވެސް އެތައް ބަޔަކު މަރުވެފައިވާ ކަމަށް އޭނާ ވަނީ ވިދާޅުވެފައެވެ.\nއެ އަވަށުގެ ރައްޔިތެއް ކަމުގައިވާ ކްރިސްޓެލާ ސެއިންޓް ހިލެއާރ އޭ.އެފް.ޕީ ނޫހުގެ ރިޕޯޓަރަކު ކުރި ސުވާލަކަށް ޖަވާބުދެއްވަމުން ވިދާޅުވީ އެ ގައުމު އަދިވެސް މީގެ 11 އަހަރު ކުރިން ދިމާވެފައިވާ ބިންހެލުމުގެ ކާރިސާއިން މުޅިން ސަލާމަތްވެފައި ނުވާކަމަށެވެ. ސްކޫލްތަކާއި ހޮސްޕިޓަލުތައް އަލުން މަރާމާތު ކުރުމަށް ސަރުކާރުން ފެށި މަސައްކަތް އަދިވެސް ނުނިމެއެވެ. އެފަހަރުގެ ބިންހެލުމުގައި 200000 މީހުން މަރުވެ 300000 މީހުން ޒަހަމްވިއެވެ. އަދި ގާތްގަނޑަކަށް މިލިއަނެއްހާ މީހުންގެ ގެދޮރު ހަލާކުވެ މަގުމަތިވިއެވެ.\nއެހާލަތުން އަދިވެސް އަރައި ނުގަނެވި އުޅެނިކޮށް އަނެއްކާވެސް މިހާ ބާރުގަދަ ބިންހެލުމެއް އައުން ވެގެން ދިޔައީ ހެއިޓީގެ ރައްޔިތުންނަށް ރިހޭ ފައި މައްޗަށް ފޮއި ވެއްޓުން ކަހަލަ ކަމަކަށެވެ.


ދުނިޔޭގެ އެހެން ޤައުމުތައް ފަދައިން ދިވެހިރާއްޖެއަށްވެސް މިވަނީ ވަރަށް ބޮޑެތި މައްސަލަތަކެއް ކުރިމަތިވެފައި ކަމަށާއި މިހާލަތުގައި މިނިމަމް ވޭޖް ކަނޑައެލި ނަމަވެސް ނުދެވޭނެ ކަމަށް ވިލާ ގްރޫޕުގެ ޗެއާމަން ޤާސިމް އިބްރާހީމް ވިދާޅުވެއްޖެއެވެ.\nޤާސިމް އިބްރާހީމް މިމޭރުމުން ވިދާޅުވެފައިވަނީ މިނިމަމް ވޭޖް ބޯޑުގެ ރިޕޯޓް ދިރާސާކުރުމަށް އިއްޔެ ބޭއްވި މަޖިލީހުގެ އިގްތިސާދީ ކޮމިޓީގައި ވާހަކަފުޅު ދައްކަވަމުންނެވެ.\nޤާސިމް އިބްރާހީމް ވިދާޅުވީ މިނިމަމް ވޭޖް ކަނޑައެޅުމަށްވުރެ މާ ބޮޑެތި މައްސަލަތައް މިވަގުތު ޤައުމަށް ވަނީ ކުރިމަތިވެފައި ކަމަށެވެ. ސިއްހީ ގޮތުން ބެލިނަމަވެސް އަދި އިގްތިސާދީ ގޮތުން ބެލިނަމަވެސް އަޅުގަނޑުމެންގެ ކުރިމަތީގައި އެބަހުރި ކަމަށެވެ.\nޤާސިމް އިބްރާހީމް ވިދާޅުވީ މިއަދު މަޖިލީހުން މިނިމަމް ވޭޖުގެ ގޮތުގައި ވަކި އަދަދެއް ކަނޑައެޅިކަމުގައިވިޔަސް ޤއުމަށް މިޮހާރު ކުރިމަތިވެފައިވާ ޙާލަތުގައި އެ އަދަދު ނުދެވޭނެ ކަމަށެވެ.\nގާސިމް އިބްރާހީމް ވިދާޅުވީ "އެހެންވީމަ ނުވާނެ ކަމެއް ކުރުމަށް އަޅުގަނޑުމެން ވަގުތު ނަގާލުމުގެ ބޭނުމެއް ނެތް. ކޮރޯނާގެ ނުރައްކަލާއެކު މުޅި ދުނިޔޭގެ އިގްތިސާދަށް މިވަނީ އަސަރުކޮށްފަ. ރާއްޖެވެސް މިއޮތީ ވަރަށް ބޮޑު އޮޅުންބޮޅުންގަނޑެއްގެ ތެރޭގަ. ރާއްޖޭގެ އިގްތިސާދަށްވެސް ގޮންޖެހުންތައްކެއް ވަނީ ކުރިމަތިވެފަ" ކަމަށެވެ.\nމިނިމަމް ވޭޖް ބޯޑުގެ ޗެއާ، މަރިޔަމް ހާލިދާ ވެސް ވަނީ ހަމަ މިމޭރުމުން ވާހަކަފުޅު ދައްކަވައިފައެވެ.\nމިނިމަމް ވޭޖްގެ މައްސަލައިގައި ރައްޔިތުންގެ ހިޔާލު ހޯދުމަށް ބޭއްވި ބައްދަލުވުމުގައި ޚާލިދާ ވިދާޅުވީ ބޯޑުގެ ރިޕޯޓަކީ ކޮރޯނާ ވައިރަސްގެ ނުރައްކާ އައުމުގެ ކުރިން އެކުލަވާލާފައިވާ ރިޕޯޓެއް ކަމަށާއި ކޮރޯނާ ވައިރަހުގެ ސަބަބުން ރާއްޖޭގެ އިގްތިސާދު ދަށަށް ދާނެތީ، މިވަގުތަކީ މިނިމަމް ވޭޖެއް ތަންފީޒު ކުރުމަށް އެންމެ ރަނގަޅު ވަގުތު ނޫން ކަމަށް ފެނިވަޑައިގަންނަވާ ކަމަށެވެ.\nޚާލިދާ މިފަދައިން ވިދާޅުވެފައިވާއިރު އެއިން އެއްވެސް ކަމަކަށް ވިސްނާނުލައި މަޖިލީހުން މަޝްވަރާ ބައްދަލުވުންތައް ކުރިއަށް ގެންދާ ސަބަބާއިމެދު ސުވާލު އުފެދެއެވެ.\nރާއްޖޭގައި އެންމެ ގިނަ ބައަކު ވަޒީފާ އަދާކުރަނީ ފަތުރުވެރިކަމުގެ ސިނާއަތުގައެވެ. ދުނިޔެއަށް ކުރިމަތިވެފައިވާ ކޮރޯނާ ވައިރަސްގެ ސަބަބުން ފަތުރުވެރިކަމުގެ ސިނާއަތު ވަނީ އިނދަޖެހިފައެވެ. ރިޒޯޓުތައް ހިންގެން ނެތިގެން ޚަރަދުތައް ކުޑަކުރާނެ ގޮތްތައް ހުރިހާ އިންވެސްޓަރުންވެސް ދަނީ ހޯދަމުންނެވެ.


ދިރާގު ޓީވީއަށް އައިސް ޓީވީޗެނަލް!\nރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތްކަމަށްވާ، ދިރާގު ޓީވީއަށް އައިސް ޓީވީ ޗެނަލް ތަޢާރަފުކޮށްފިއެވެ. އައިސް ޓީވީ އަކީ މުނިފޫހިފިލުވުމުގެ ޕްރޮގްރާމްތަށް ގެނެސްދޭ ދިވެހިންގެ މެދުގައި މަޝޫރު ދިވެހި ޗެނަލެކެވެ.\nއައިސް ޓީވީއިން ގެނެސްދޭ ހާއްސަ ޕްރޮގުރާމުތަކުގެ ތެރޭގައި ކުޑަކުދިންނަށް ޚާއްސަ ޕްރޮގްރާމްތައް، އިނގިރޭސި ޕްރިމިއަރ ލީގުގެ ބައެއް މެޗްތަކުގެ އިތުރުން މަޝްހޫރު ފިލްމީތަރި ޢައްޒަ ހުށަހަޅައިދޭ ޓޯކްޝޯޗ “އަޒޯނާ”ހިމެނެއެވެ.\nމާލެއާއި އަތޮޅުތެރޭގައި ފޯރުކޮށްދޭ ދިރާގުގެ ޓީވީ ޚިދުމަތުމަތުގައި އެއްވެސް ތަފާތުކުރުމެއްނެތި ދިރާގުޓީވީގެ އިންޓްރޯޑަކްޓަރީ އޮފަރގައި 80 އަށް ވުރެ ގިނަ ޗެނެލްތައް ބަލާލެވޭނެ އެވެ.\nދިރާގު ޓީވީގައި ދިވެހި ހުރިހާ ޗެނަލްތަކެއްގެ އިތުރުން ބޭރުގެ މަޝްހޫރު ގިނަ ޗެނަލްތަކެއް ހިމެނެ އެވެ. ހަބަރާއި މުނިފޫހިފިލުވުމުގެ ޗެނަލްތަކުން ފެށިގެން އެންމެ ފަހުގެ ހިންދީ އަދި އިނގިރެސި ފިލްމާ މިއުޒިކް ޗެނެލްތައް އަދި ކުޑަކުދިންނަށް ޚާއްސަ ޗެނަލްތައް ދިރާގު ޓީވީގައި ހިމެނޭނެއެވެ. މި ޗެނަލްތަކުގެ ތެރޭގައި އޭއެކްސްއެން، ކަލަރސް، ސޮނީ، ޓެން ސްޕޯޓްސް އަދި ޑިޒްނީގެ ޗެނަލްތައް ހިމެނެ އެވެ. މީގެ އިތުރުން 4ކޭ ކޮލިޓީގެ ޗެނަލްތަށްވެސް ހިމެނެއެވެ. ދިރާގުގެ އިންޓްރޯޑަކްޓަރީ އޮފަރ އަގަކީ ޖީ.އެސް.ޓީ ނުލާ 300 ރުފިޔާއެވެ އަދި ކޮންމެ ކަނެކްޝަނަކާއި އެކު ހިލޭ ޖޯއިބޮސް ލިބިގެނެދާނެ އެވެ.\nޖޯއި ބޮކްސްގެ ޒަރީއާ އިން ގޭގައި ދިރާގު ޓީވީގެ ހިދުމަތް ހޯދާ ފަރާތްތަކަށް އިންޓަރނެޓް އެލަވަންސްގެ އަސަރެއް ނުކުރާނެއެވެ. މީގެ އިތުރުން ދިރާގުޓީވީގެ އެކައުންޓް ބޭނުންކޮށްގެން ރާއްޖޭގެ ކޮންމެތަނެއްގައި ކޮންމެ ވަގުތެއްގައި ލެޕްޓޮޕް، ޓެބްލެޓް އަދި ސްމާޓްފޯން ބޭނުންކޮށްގެން ޓީވީ ބެލޭނެއެވެ.\nދިރާގު ޓީވީ ތަޢާރަފު ކުރިތާ މިވީ ދޮޅު އަހަރުދުވަހުގެ ތެރޭގައި ނުހަނު ގިނަ ކުރިއެރުންތަކެއް ހޯދާފައިވާ ކަމަށް ދިރާގުން ބުނެއެވެ. އެގޮތުން ދިރާގު ޓީވީ އަށް ޚާއްސަ އެޕެއް ތަޢާރަފުކުރުމުގެ އިތުރުން މާލެ، ވިލިމާލެ އަދި ހުޅުމާލޭގެ އިތުރުން ރާއްޖޭގެ 50 އިތުރު ރަށަކަށްވަނީ މި ހިދުމަތް ފޯރުކޮށްދީފައިއެވެ. އަދި މިރަށްތަކުގައި ނިމިދިޔަ ވޯލްޑްކަޕްގެ ފަހު 10 މެޗު 4K ކޮލިޓީގައި ބަލާލުމުގެ ފުރުޞަތުވެސް ވަނީ ފޯރުކޮށްދީފަ އެވެ.


އަބޫބަކުރު ސްކޫލް / ގދ.ތިނަދޫ\n- ޕްރިންޓް ކުރަންޖެހޭތަކެތި ޕްރިންޓްކުރުން.\n- ޕްރިންޓްކުރާ ތަކެތީގެ ކޮޕީއެއް ފައިލްކޮށް ބެލެހެއްޓުން.\n- ޕްރިންޓްކުރުމަށް ބޭނުންކުރާ ހުރިހާ މެޝިންތައް ސާރވިސްކުރުވައި ބެލެހެއްޓުން.\n- ޕްރިންޓްކުރުމަށް ބޭނުންވާ ކަރުދާސް ދެލިފަދަތަކެތި ދުރާލާ ހޯދުން.\n- ޕްރިންޓް ރޫމް ސާފުކުރުވާ ތަރުތީބުކޮށް ބެލެހެއްޓުން.\n- ހަވާލުކުރެވޭތަކެތި ލެމިނޭޓްކުރުމާއި ބައިންޑްކުރުން.\n- ސުކޫލުން ޙަވާލުކޮށްފައިވާ މަސައްކަތްތައް ސުކޫލަށް ދަތިނުވާނޭ ގޮތަކަށް އަދި ސުކޫލަށް އެންމެ ފައިދާހުރި ގޮތަކަށް މަސައްކަތްތައް ރާއްވަވައިގެން ކުރެއްވުން.\n- ސުކޫލުގެ ދަރިވަރުންނާއި މުވައްޒަފުންނާއި ސުކޫލުގެ އަގު ހިފެހެއްޓުމަށް މަސައްކަތް ކުރުން .\n- ސުކޫލުގައި ކިޔަވައިދިނުމުގެ އިތުރުން ހިންގޭ އިތުރު ޙަރަކާތްތަކުގައި ފުރިހަމައަށް ބައިވެރިވެވަޑައިގަތުމާއި އަދި އެފަދަ ޙަރަކާތްތަކުގައިވެސް ގަޑިއަށް ސަމާލުކަން ދެއްވުން.\n- ދިވެހި ސަރުކާރުގެ ގަވާއިދުތަކާއި ދިވެހި ސިވިލް ސަރވިސްގެ ގަވާއިދުތަކާއި، މިނިސްޓްރީ އޮފް އެޑިޔުކޭޝަނާއި ސުކޫލުގެ ގަވާއިދުތަކަށް ޙުރުމަތްތެރިކޮށް ހިއްތެވުން.\nވަޒީފާގެ ހުނަރު / ޤާބިލުކަން އިންޓަވިއުގައި ސާބިތުކޮށްދިނުމާއެކު ސިވިލް ސަރވިސްގެ ގަވާއިދުގައިވާ ގޮތުގެމަތީން ތިރީގައިމިވާ ޝަރުޠުތަކުން ޝަރުޠެއް ފުރިހަމަވުން.\nމަޤާމަށް ބޭނުންވާ ތަމްރީނެއް / ލައިސަންސެއް / ހުއްދައައެއް / ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\n- މަސައްކަތުގެ ހުނަރާއި، ޤާބިލްކަމާއި ސިފަތައް.\nވަޒީފާއަށް އެދޭ ފޯމު މި ސްކޫލު އޮފީހުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 އޮގަސްޓް 2018 ވާ ހޯމަ ދުވަހުގެ 13:30 ގެ ކުރިން، އަބޫބަކުރު ސްކޫލް އޮފީހަށެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 27 އޮގަސްޓް 2018 އާއި 30 އޮގަސްޓް 2018 އާ ދެމެދު، އަބޫބަކުރު ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ. ވަޑައިގެންނަވާއިރު ސެޓްފިކެޓްތަކުގެ އަސްލު ގެންނަންވާނެއެވެ.\nމި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 8 ފަރާތް ޝޯޓްލިސްޓް ކުރެވޭނެއެވެ.\n(މަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން %35 އަށްވުރެ މަތިވާން ޖެހޭނެއެވެ.\nމިއިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6842550 ނަންބަރު ފޯނާއެވެ. ފެކްސް ނަންބަރަކީ،6842754 އެވެ. އީ-މެއިލް ކުރާނީ [email protected]އަށެވެ.\nސުންގަޑި: 27 އޮގަސްޓް 2018 1330